TATA flat ah loan libunee emme 26 meehunah | Mihaaru\nގާކޮށީގެ އެތެރޭގެ ކޮރިޑޯއެއް: މި ތަނުން ފްލެޓަށް ހޮވުނު މީހުންގެ ތެރެއިން ލޯނު ލިިބުނީ އެންމެ 26 މީހުންނަށް.\nޓާޓާ ފްލެޓަށް ލޯނު ލިބުނީ އެންމެ 26 މީހުންނަށް\n26 ޖެނުއަރީ 2017 - 19:366comments\nކުރީގެ އަރަބިއްޔާ އާއި ގާކޮށި ހުރި ތަނުގައި އިމާރާތް ކޮށްފައިވާ ފްލެޓްތަކަށް ގުރުއަތުން ހޮވުނު މީހުންގެ ތެރެއިން ލޯނު ލިބުނީ އެންމެ 26 މީހުންނަށް ކަމަށް ވުމުން، ބާކީ ތިބި މީހުންނަށް ފްލެޓް ނުލިބުމުގެ ބިރު ބޮޑުވެއްޖެ އެވެ.\nފްލެޓްތަކަށް ހޮވުނު މީހުންގެ ތެރެއިން ލޯނު ހޯދަން މޯލްޑިވްސް އިސްލާމިކް ބޭންކް (އެމްއައިބީ) އަށް 90 އަށް ވުރެ ގިނަ މީހުން ހުށަހެޅި އެވެ. އެ ބޭންކުގެ އިތުރުން ހައުސިން ޑިވެލޮޕްމަންޓް ފައިނޭންސް ކޯޕަރޭޝަން (އެޗްޑީއެފްސީ) އިން ލޯނު ހޯދުމަށް މިހާތަނަށް ހުށަހެޅީ އެންމެ މީހެއް ކަމަށް އެނގިފައިވެ އެވެ.\nއިސްލާމިކް ބޭންކްގެ އޮފިޝަލަކު މިއަދު ވިދާޅުވީ ލޯނު ހޯދަން އެ ބޭންކަށް ހުށަހެޅި މީހުންގެ ތެރެއިން 26 މީހަކަށް ލޯނު ދޭން ނިންމި އިރު، 21 މީހުންނަށް ލޯން ދިނުމަށް ކުރަން ޖެހޭ ކަންކަން ކުރަމުން އަންނަ ކަމަށެވެ. އަދި މި އަންނަ ހަފުތާގައި އެ މީހުންނަށް ލޯނު ލިބޭނެ ކަމުގެ ލިޔުން ހަވާލު ކުރާނެ ކަމަށް ވެސް އޭނާ ވިދާޅުވި އެވެ.\nއަރަބިއްޔާ ހުރި ބިމުގައި ހަދާފައިވާ "މާލޭ ގްރޭންޑް" އަދި ގާކޮށީގައި ހަދާފައިވާ "މާލޭ ސްކެއާ"ގެ ފްލެޓްތައް ލިބުނު މީހުން އެއް ފަހަރާ ފައިސާ ދެއްކުމަށް ފަހު ނުވަތަ ލޯނު ލިބުނުކަން މިއަދުގެ ނިޔަލަށް އެޗްޑީސީ އަށް އަންގަން ޖެހެ އެވެ.\nއެތަނުން ފްލެޓަށް ހޮވުނު މީހުންގެ ތެރެއިން ފައިސާ ނުދެއްކޭ ފަރާތްތަކާ މެދު އަމަލު ކުރާނެ ގޮތެއް ނިންމާނީ ހައުސިން މިނިސްޓްރީން ކަމަށް އެޗްޑީސީން ކުރިން ވަނީ ބުނެފަ އެވެ. ފްލެޓަށް ހޮވުނު މީހުންގެ ތެރެއިން އެކަކު ފްލެޓްގެ އަގު އެއް ފަހަރާ ވަނީ ދައްކައިފަ އެވެ.\nއެޗްޑީސީން ކުރިން ބުނި ގޮތުގައި ފްލެޓް ހަވާލުކުރާނީ ލޯނަށް ދައްކަން ޖެހޭ ޑައުންޕޭމަންޓް ހަލާސްކުރުމަށް ފަހު، އެޗްޑީސީ އާއި ލޯނު ދޭ ފަރާތް އަދި ފްލެޓްގެ ވެރިފަރާތާ ދެމެދު ހަދާ އެއްބަސްވުމަކަށް ފަހު އެވެ.\nރާއްޖޭގައި ހިންގާ ބޭންކުތަކުގެ ތެރެއިން ގެދޮރަށް ފައިނޭންސް ކޮށްދޭ އެންމެ ދަށް ރޭޓަކީ ނުވަ ޕަސެންޓް އިންޓަރެސްޓް ރޭޓެވެ. އޭގެ ތެރެއިން އެމްއައިބީން ޑައުންޕޭމަންޓަށް 20 ޕަސެންޓް ދެއްކުމުން އަހަރަކު ނުވަ ޕަސެންޓް ޕްރޮފިޓްގައި 20 އަހަރަށް ބަހާލައިގެން ދެއްކޭ ގޮތަށް ފައިނޭންސް ކޮށްދެ އެވެ. މިގޮތަށް އެ ބޭންކުން ފައިނޭންސް ކޮށްދެނީ ތިން މިލިއަނަށް ވުރެ އަގު ކުޑަ ތަންތަނަށެވެ.\nއެމްއައިބީގެ ރޭޓްތައް ދައްކާ ގޮތުން ޓާޓާ ފްލެޓަކަށް 20 އަހަރުގެ ތެރޭގައި 3،454.939ރ. ދައްކަން ޖެހެ އެވެ. އެ އަދަދު ދައްކަން ޖެހެނީ ދެ މިލިއަން ރުފިޔާގެ ފްލެޓަކަށް މަހަކު 14،395.58ރ. ދައްކާ ނަމަ އެވެ. އެހެން ބޭންކުތަކާއި ފައިނޭންސް ކޮށްދޭ ތަންތަނުން 20 ޕަަސެންޓް ޑައުންޕޭމަންޓް ދެއްކި ނަމަވެސް އިންޓަރެސްޓްގެ ގޮތުގައި މަދުވެގެން 10 ޕަސެންޓް އިންޓަރެސްޓް ޗާޖްކުރެ އެވެ.\nދެ އިމާރާތުން ދޭ ފްލެޓެއްގެ އަގު އުޅެނީ ދެ މިލިއަން ރުފިޔާގަ އެވެ. ރާއްޖޭގެ ބޭންކްތަކާއި ގެދޮރަށް ލޯނު ދޫކުރާ އެހެން ފަރާތްތަކުން ޑައުންޕޭމަންޓްގެ ގޮތުގައި 20 ޕަސެންޓް ނަގަ އެވެ. އެހެންކަމުން ދެ އިމާރާތުން ފްލެޓް ލިބުނު މީހުން ޑައުންޕޭމަންޓްގެ ގޮތުގައި 400،000ރ. ދައްކަން ޖެހެ އެވެ. އަދި ޑައުންޕޭމަންޓް ކުޑަކޮށްދިނުމަށް އެކި މީސްމީހުން އަންނަނީ އެދެމުންނެވެ. ކުރިން އަރަބިއްޔާ ހުރި ބިމުގައި 90 ފްލެޓް އަދި ގާކޮށީގައި 190 ފްލެޓް ތަރައްގީކޮށްފައިވެ އެވެ. އޭގެ އަގުގެ ގޮތުގައި ސަރުކާރުން ވަނީ، އިންޑިއާގެ ޓާޓާ ކުންފުނީގެ ހިއްސާ އޮންނަ އެޕެކްސް ރިއަލިޓީ އަށް 277 މިލިއަން ރުފިޔާ އެއްފަހަރާ ދައްކައިފަ އެވެ.\nއިތުރު ލިޔުންތައް މޯލްޑިވްސް އިސްލާމިކް ބޭންކް ބޯހިޔާވަހިކަން ފްލެޓް ހައުސިން މިނިސްޓްރީ އެޗްޑީސީ ގާކޮށި ޓާޓާ ގްރޫޕް\n3 years ago 130\nފްލެޓަށް ކުރި އިންތިޒާރު ހިތްދަތި ގޮތަކަށް ނިމިއްޖެ!


Party aa dhurah jehilumah aaila in aadheys eba kurey: Yameen – adduLIVE\nޕާޓީއާ ދުރުވުމަށް އާއިލާއިން އާދޭސް އެބަކުރޭ: ޔާމީން\n1 Apr 15, 2019, 11:06 އަހުމަދު ނަސޫހް\nކުރީގެ ރައީސް އަބްދުﷲ ޔާމީން ލީޑަރަކަށް ހުންނެވި ޕީޕީއެމާ، އަދި ސިޔާސީ ދާއިރާއާ ދުރަށް ޖެހިލުމަށް އާއިލާއިން "އާދޭސް" ކުރަމުން އަންނަ ކަމަށާއި ކައުންސިލް މެމްބަރުން ވެސް އެގޮތަށް އެދޭނަމަ ދުރަށް ދާން ތައްޔާރަށް ހުންނެވި ކަމަށް ޔާމީން ވިދާޅުވެއްޖެއެވެ.\nހުސްވި އަހަރު ސެޕްޓެމްބަރު މަހު ބޭއްވި ރިޔާސީ އިންތިޚާބުން ނާކާމިޔާބުވެ ޔާމީން ރާއްޖޭގެ ސިޔާސީ ދާއިރާއިން ދުރަށް ޖެހިވަޑައިގަތެވެ. އިންތިޚާބުގެ ނަތީޖާ ގަބޫލުނުކުރައްވާކަން އިއުލާން ކުރެއްވުމަށް ފަހު ސިޔާސީ ހަރަކާތަކުން އަމަލީ ގޮތުން ނުފެނި ހުއްޓާ އެމަނިކުފާނު ފެނިވަޑައިގަތީ ޝަރީއަތުންނެވެ.\nކޮރަޕްޝަނާއި ދޮގު މައުލޫމާތު ފުލުހުންނަށް ދިނުމުގެ ދައުވާ އުފުލައި ބޭންކު އެކައުންޓުތައް ހިފެހެއްޓުމަށް ފަހު ޔާމީން ވަނީ ޖަލަށްވެސް ލެވި، މިހާރު ދޫކޮށްލާފައެވެ. މިނިވަންވެވަޑައިގަތުމުން ވެސް އެމަނިކުފާނުގެ ޕާޓީ އަދި ތާއީދު ކުރެއްވި މެމްބަރެއްގެ ކެމްޕޭނުގައިވެސް އަމަލީ ގޮތުން ބައިވެރިިވެވަޑައެއް ނުގެންނެވިއެވެ.\nއިންތިޚާބުން ބޮޑު ނާކާމިޔާބީއެއް އަނެއްކާވެސް އެމަނިކުފާނުގެ ޕާޓީއަށް ކުރިމަތިވެފައިވަނިކޮށް ޔާމީން ވަނީ ޕާޓީގެ ވައިބަ ގްރޫޕަށް ދެ ފަހަރު މަތިން މެސެޖު ފޮނުވައި، ޕާޓީ ދޫކޮށްލަން ތައްޔާރަށް ހުންނެވި ކަމަށް ވިދާޅުވެފައެވެ. ހިތްހަމަނުޖެހުންތައް ދޫކޮށްލެއްވުމަށާއި ރުހުން ނެތް ލީޑަރެއްގެ ގޮތުގައި ހުންނަވަން ނޭދޭ ކަމަށް ޕާޓީގެ ކައުންސިލް މެމްބަރުންނަށް ވިދާޅުވިއެވެ.\nޔާމީންގެ އިތުރުން، ޕީޖީ ލީޑަރ ނިހާންވެސް ވަނީ ސިޔާސީ މައިދާނުން ދުރަށް ޖެހިލާފައެވެ. ނިހާން ވަނީ އިންތިޚާބުތަކުން ބަލިވުމަކީ ލީޑަޝިޕުން ޒިންމާ ނަގަން ޖެހޭ ކަމެއް ކަމަށް ވިދާޅުވެ އާ ލީޑަޝިޕަށް ފުރުސަތު ދެއްވަން އިސްތިއުފާ ދެއްވުމަށް ގޮވާލާފައެވެ.


SunOnline: Column: Haalathun libunu thin hatharu filaavalhu\nހާލަތުން ލިބުނު ތިން ހަތަރު ފިލާވަޅު\nއަޙުމަދު މާޖިދު 18 Mar 2020, 14:14\nހުޅުމާލެގައި ގާއިމްކޮށްފައިވާ ބަސް ސްޓޭންޑުތައް ޑިސް އިންފެކްޓު ކުރުމުގެ މަސައްކަތް ކުރަނީ -- ފޮޓޯ: އެޗްޑީސީ\nމިއަދު ދުނިޔެ ދެކެމުން މި ދަނީ ފަހަކަށް އައިސް އިންސާނިއްޔަތާ ކުރިމަތި ވި އެންމެ ޚުތޫރަތްތެރި އެއް ދަނޑިވަޅެވެ. ދުނިޔޭގެ ގާތްގަނޑަކަށް ހުރިހައި ގައުމެއް ވެސް މި ދަނީ މި ހާލަތުގެ ނުރައްކައުތެރިކަމާއި ބިރުވެރިކަން އެންމެ މަތީ ދަރަޖައިގައި އިހުސާސް ކުރަމުންނެވެ. މިފަދަ ވަގުތުތަކުގައި ކުރާން ޖެހޭ ބައިވަރު ކަންކަން ހުރެއެވެ. އޭގެ ތެރެއިން އެއް ކަމަކީ ތަޖުރިބާ ކުރާން ޖެހިފައި ވާ ހާލަތުގެ ސަބަބުން ލިބޭ ފިލާވަޅުތަކަކީ ކޮބައިކަން ދެނެގަތުމެވެ. އެކަންކަމާ މެދު ވިސްނުމެވެ. އަމަލީ މައިދާނުގައި އަޅާން ޖެހޭ ފިޔަވަޅުތައް އެޅުމެވެ.\nދުނިޔެއާއި މުޅި އިންސާނިއްޔަތުގެ މަންޒޫރު އިހަށް ބާއްވަމާ ހިންގަވާށެވެ. މި ވަގުތަށް ހަމައެކަނި ދިވެހި ގައުމުގެ ސިޔާގުގައި، ދިވެހި މުވާތިނުންގެ ހައިސިއްޔަތުން ވިސްނަމާ ހިންގަވާށެވެ. ލައްކަ ގިނަ ކަންކަން އަޅުގަނޑުމެންނަށް ގޯސްކޮށް އެބަ ކުރެވޭކަން މި ހާލަތުގައި ވަކީން ބޮޑަށް އެބަ ފާހަގަ ކުރެވެއެވެ. އެ ހުރިހައި ކަމަކާ މެދު ވާހަކަ ދެއްކުމުގެ ބަދަލުގައި، މައިގަނޑު ތިންހަތަރު ކަމެއް ފާހަގަ ކޮށްލާނަމެވެ.\nއެންމެ ފުރަތަމަ ކަމަކީ އެންމެ އަސާސީ މާއްދީ ބޭނުންތަކުގައި އަމިއްލަ ފުދުންތެރިކަމެއް ނެތުމުގެ ސަބަބުން ލިބޭން އަންނަ ބޮޑު ދެރައެވެ. އަޅުގަނޑުގެ ވެސް އުއްމީދަކީ އަދި ދުޢާޔަކީ ކޮވިޑް ނަވާރައިގެ ސަބަބުން ކުރިމަތި ވެފައި ވާ މުސީބާތުގެ ދުވަސްތައް އަވަހަށް ނިމުމަކަށް އައުމެވެ. އެހެން ނަމަވެސް، މި ހާލަތު ނުވަތަ މިފަދަ އެހެން ބައްޔެއް ފެތުރިގެން ކުރިމަތި ވާ ހާލަތެއް ވިޔަސް ދެމިގެން ގޮސް، ގައުމުން ބޭރުން އެތެރެ ކުރާ ކާނާ އާއި ބޭހާއި އަންނައުނު ފަދަ ތަކެތި އަޅުގަނޑުމެން ބޭނުން ވާ މިންވަރަށް ނުލިބޭތަން އަތުވެއްޖެ ނަމަ ހަދާނީ ކިހިނެއްތޯއެވެ؟ ދިވެހި ގައުމަކީ ކާބޯތަކެތި ވެސް، ބޭހާއި ބޭސްވެރިކަމުގެ ތަކެތި ވެސް، އަދި އުނުފޭރާން ވެސް މުޅީން ކަހަލަ ގޮތަކަށް ރާއްޖެއިން ބޭރުން އެތެރެ ކުރާ ގައުމެކެވެ. ރަނގަޅެވެ. އަޅުގަނޑުމެންގެ ގައުމުގައި، އަޅުގަނޑުމެންނަށް ބޭނުންވާ ހުރިހައި ކާބޯތަކެއްޗަކާއި، ބޭހާއި، ބޭސްވެރިކަމުގެ އާލަތްތަކާއި، ފޭރާން އުފެއްދުމަކީ ކުރެވޭނެ ކަމެއް ނޫނެވެ. މި އެއްޗެތީގެ ތެރެއިން ބޮޑު މިންވަރެއް ރާއްޖެއިން ބޭރުން ގަނެގެން އެތެރެ ކުރުން ނޫން ގޮތެއް އަޅުގަނޑުމެންނަކަށް ނެތެވެ. އެހެން ނަމަވެސް، އުފެއްދޭނޭ މިންވަރެއް އޮންނާނެ ނޫންތޯއެވެ؟ އެ މިންވަރު ނުއުފެއްދެނީ ކީއްވެގެންތޯއެވެ؟ ދިވެހި ބިމާއި ކަނޑުފަޅުތަކުން ނެރެވޭނެ ތަކެތި ނުނެރެ މި ތިބެނީ ކީއްވެގެންތޯއެވެ؟ ދިވެހިރާއްޖޭގައި ދަނޑުބިން ކުރެވޭނެ ކިހައި ބިމެއް ބޭނުން ނުކޮށް އެބައޮތްކަން އެނގިވަޑައިގަންނަވާތޯއެވެ؟ ގައުމީ ވިސްނުމަކުން ވިސްނައިގެން، ދުރު ރާސްތާގެ ގައުމީ ތަރައްގީގެ ޕްލޭނެއްގެ ތެރެއިން، މި މައްސަލަޔަށް ސަމާލުކަން ދޭން އެބަޖެހެއެވެ. ދިވެހީންނަށް ބޭނުންވާ ކާނާޔާއި ބޭހާއި ފޭރާމުގެ ތެރެއިން، ރާއްޖޭގައި އުފެއްދޭނެ އެންމެ ބޮޑު މިންވަރެއް ރާއްޖޭގައި އުފެއްދުމަށް ޓަކައި ކުރާން ޖެހޭ ކަންކަން މިއަދު ވެސް ފަށާން ވީއެވެ. ލަސް ކޮށްގެން ވާކަށެއް ނެތެވެ.\nމި ހާލަތުން އަޅުގަނޑުމެންނަށް ލިބޭ ދެވަނަ ފިލާވަޅަކީ މުނިފޫހި ފިލުވައި މަޖާ ކުރާން އަންނަ ފަތުރުވެރީން ދިވެހި ރައްޔިތުންނާ ވީހައި ވެސް ދުރުގައި ބެއިތިއްބުމުގެ މުހިއްމުކަމުގެ ފިލާވަޅެވެ. މިހައިތަނަށް މި ވާހަކަ ދައްކާ ބަޔަކު ދައްކަމުން އަންނަނީ، ޚާއްސަކޮށް ޔޫރަޕު ފަދަ ތަންތަނުގެ ފަތުރުވެރީން އައިސް ދިވެހީންގެ ތެރޭގައި ނިވައިކަން ކުޑަ ހެދުން އަޅައިގެން، އިސްލާމީ އަޚްލާގާއި އިޖުތިމާއީ އުސޫލުތަކާ ޚިލާފު ގޮތްގޮތަށް ނާޗަރަންގީ ކުޅެ، ބަނގުރަލާއި އޫރުމަސް ފަދަ ތަކެތި ކައިބޮއި ހެދުމުގެ ސަބަބުން، ދިވެހީންގެ އަޚްލާގާއި އިޖުތިމާއީ ގިޔަމުތަކަށް ކުރިމަތި ވަމުންދާ ބިރުވެރިކަމެއްގެ ވާހަކައިގެ ގޮތުގައެވެ. އެއީ ވަރަށް ރަނގަޅު ވާހަކައެކެވެ. ނަމަވެސް ކޮވިޑް ނަވާރައިގެ އާލަމީވަބާޔާ އެކު، ފާހަގަ ކުރެވިގެން މި ދަނީ ދުނިޔޭގެ އެތަންމިތަނުން އަންނަ މީހުން އަޅުގަނޑުމެންގެ ތެރޭގައި އެއްވެސް ހުރަހެއް، އެއްވެސް ދުރުމިނެއް ނެތި އުޅުމުގެ ސަބަބުން އުފެދޭ ސިއްހީ ހިރާސްތަކެވެ. ތަފާސްހިސާބުތަކުން އެނގޭ ފަދައިން، ދިވެހިރާއްޖެޔަށް ކޮވިޑް ނަވާރަ އައީ ފަތުރުވެރީންގެ ވަސީލަތުންނެވެ. މިހައިތަނަށް އެއްވެސް ދިވެއްސަކަށް ފަތުރުވެރިޔެއްގެ ކިބައިން ވިޔަސް މި ވައިރަސް އަރައިފައި ނެތްކަމާ މެދު މާތްރަސްކަލާނގެ ރަސްކަންފުޅަށް ޙަމްދާއި ޝުކުރެވެ. އެހެން ނަމަވެސް، އިބުރަތް ހޯދުމުގެ ވިސްނުމުން ވިސްނަމާ ހިންގަވާށެވެ. މި ފަހަރު، ނުވަތަ ކުރިމަގުގައި މިފަދަ އެހެން ބައްޔެއް، ފަތުރުވެރީންގެ ކިބައިން ދިވެހީންގެ ބަޔަކަށް ޖެހި، ދިވެހީންގެ ތެރޭގައި އެ ބަލި ފެތުރިގެން ހިނގައިދާނެ ކަމަށް ވިސްނަމާ ހިންގަވާށެވެ. އަޅުގަނޑު ވެސް އެއްބަހެވެ. ދުނިޔޭގައި ފެތުރޭ ބައްޔެއް އަޅުގަނޑުމެންގެ ގައުމަށް އަތުވެދާނޭ ހަމައެކަނި ގޮތަކީ ފަތުރުވެރީންނެއް ނޫނެވެ. ފަތުރުވެރީން އާއްމު މުޖުތަމައާ ދުރުގައި ގެންގުޅުނަސް، އެއީ އެފަދަ ހާލަތްތަކުގައި ރައްކައުތެރިކަން ލިބޭނޭކަމުގެ ގަރަންޓީއެއް ނޫނެވެ. އެހެން ނަމަވެސް އެއީ ވެސް ބަލިތައް ފެތުރޭ މައިގަނޑު އެއް ގޮތްކަން މިހާރު އެބަ ފެނޭ ނޫންތޯއެވެ؟ ފަތުރުވެރީން އާއްމު މުޖުތަމައާ ތަންކޮޅެއް ދުރުގައި ގެންގުޅުމަކީ ބަލިތައް ފެތުރުން ކޮންމެވެސް މިންވަރަކަށް ކުޑަ ކުރެވި، ހިރާސް ވެސް ކުޑަ ކުރެވޭނެ ކަމެއްކަން ޔަގީނެވެ.\nތިންވަނަ ފިލާވަޅަކީ ދިވެހި އިގުތިސާދު ހަމައެކަނި ފަތުރުވެރިކަމަށް ބަރޯސާ ވެފައި އޮތުމުގެ ބިރުވެރިކަމާއި ނުރައްކައުތެރިކަމުގެ ފިލާވަޅެވެ. މިހާރު މި ފެންނަނީ ކޮންމެ އަހަރަކު އެތައް ރަށެއް ރިސޯޓުތައް ހަދާން ދޫ ކުރަމުން ގޮސް، މުޅި ގައުމު އެކަށް ފަތުރުވެރިކަމުގެ ދާއިރާޔަށް ހުސް ކުރެވޭ މަންޒަރެވެ. އެވަރުން ނުފުދިގެން، މީހުން ދިރިއުޅޭ ރަށްރަށަށް ފަތުރުވެރިކަން ގެންގޮސް، ރަށްރަށުގައި ވެސް އެނޫން އެހެން ކަމެއް ނުކުރާ ދަރަޖަޔަށް އެކަން ފުޅާ ކުރާތަނެވެ. އެކިއެކި ދާއިރާތަކުން ހުނަރާއި ތައުލީމާއި ތަމްރީނު ދީގެން، ބޮޑު އާމްދަނީތައް ހޯދުމުގެ ގާބިލުކަން ހުރި އެތައް ޒުވާނުންނެއް، ކުޑަކުޑަ މުސާރަޔަކަށް ރިސޯޓުތަކުގައި ލޭބަރުންގެ ގޮތުގައި އެދަނީ މަސައްކަތް ކުރަމުންނެވެ. މިވަރުން ދަންޏާ، ގައުމުގެ ނުހަނު ކުޑަކުޑަ އިންސާނީ ވަސީލަތްތަކުގެ "ޕޫލު"ގެ އައްޑިހަ ނުވަދިހަ އިންސައްތަޔަކީ ރިސޯޓުތަކުގެ މުވައްޒަފުން ކަމުގައި ވެދާނެއެވެ. އެއިރުން އެހެން ސިނާއަތްތައް ތަރައްގީ ކުރެވޭނެ ގޮތަކީ ކޮބައިތޯއެވެ؟ ދިވެހިރާއްޖެޔަށް ބޭނުންވާ ދަނޑުވެރިކަން ކުރާނީ ކޮން ބައެއްތޯއެވެ؟ ދުނިޔޭގެ ފެންވަރުގެ ޝިޕިންގ ސިނާއަތެއް ދިވެހީންނަށް ބިނާ ކުރެވޭނެއެވެ. އައިޓީ އާއި ސޮފްޓްވެއަރގެ ދާއިރާއިން އެތައް ބިލިޔަން ޑޮލަރެއްގެ އާމުދަނީ ދިވެހިރާއްޖެޔަށް ހޯދޭނެއެވެ. ދިވެހީންގެ ގައުމީ އެއަރލައިން ތަރައްގީ ކޮށް ދުނިޔޭގެ ފެންވަރުގެ އެއަރލައިނަކަށް ހެދޭނެއެވެ. ދުނިޔޭގެ ބާޒާރުގައި އެންމެ އަގުހުރި އެއް މަހަކީ ދިވެހި ކަނޑުމަސް ކަމުގައި ހެދޭނެއެވެ. އިންޑިޔާ ކަނޑުގައި ދަތުރު ކުރާ މުދާ އުފުލާ ބޯޓުފަހަރުތަކަށް ޚިދުމަތް ދީގެން އަހަރަކު އެތައް ސަތޭކަ ބިލިޔަން ޑޮލަރު ހޯދޭ ވަރުގެ ޓްރާންސްޝިޕްމަންޓް ބަނދަރުތައް ދިވެހީންނަށް ހެދޭނެއެވެ. ދިވެހީންނަށް ބޭނުން ވާ އަންނައުނާއި ބޭސް ފަދަ ތަކެތި ކޮންމެވެސް މިންވަރަކަށް ނަމަވެސް ދިވެހިރާއްޖޭގައި އުފެއްދޭނެއެވެ. ނަމަވެސް މި ކަންކަން ކުރެވޭނީ ވަރަށް ހިކުމަތްތެރިކަމާއި ކެތްތެރިކަމާ އެކު، ގައުމީ މަސްލަހަތަށް ވިސްނައިގެން ކުރާ މަސައްކަތުންނެވެ. ހަމައެކަނި ފަތުރުވެރިކަމަށް ބަރޯސާ ވުމުގެ ވިސްނުން، ނުވަތަ އާދަ ދޫ ކޮށްލައިގެންނެވެ. ގައުމުގެ ބިމާއި އިންސާނީ ވަސީލަތްތައް އެހެން ސިނާއަތްތަކަށް ވެސް ކޮންމެވެސް ވަރަކަށް ދޫ ކޮށްގެންނެވެ. އިގުތިސާދީ ސިޔާސަތުގެ އެއް އަސާސަކީ "ޑައިވަރސިފިކޭޝަން" ކަމުގައި ހެދިގެންނެވެ. އެއިއްޔަކީ މިހާރު އަޅުގަނޑުމެންގެ ލީޑަރުންގެ ކިބައިން މި ފެންނަ ސިޔާސީ ކަންކަމަށް ދެވި ހިފައި އެހެން ކަމެއްގެ ވިސްނުން ނެތުމާއި، ކަންނެތްކަމާއި، އަމިއްލަ އެދުންވެރިކަމާ ހެދި ހެސް ގަތުން ފަދަ ކަންކަން އޮތްހައި ހިނދަކު ކުރެވޭނެ ކަމެއް ނޫނެވެ.\nދެން އޮތީ ދިވެހިރާއްޖޭގެ އެންމެހައި ރައްޔިތުންނާއި، ޚާއްސަކޮށް ސިޔާސީ ލީޑަރުން، އެ ފިލާވަޅަކާ މެދު ފުންކޮށް ވިސްނާން ޖެހޭ ފިލާވަޅެކެވެ. ޚާއްސަކޮށް، ދިވެހިރާއްޖޭގައި އޮތް މާތް ވެގެންވާ އިސްލާމް ދީނާއި، ދިވެހީންގެ ސަގާފަތް ކަމުނުގޮސްގެން، ޔޫރަޕު މީހުން އުޅޭގޮތަށް އުޅޭ ބަޔަކަށް ދިވެހީން ނުހެދިގެން އުޅޭ ސިޔާސީ "ލީޑަރުން" ނެވެ. ހުޅަނގުގެ ޑިމޮކްރަސީ އާއި ހުޅަނގުގެ "އިންސާނީ ހައްގުތައް" ދިވެހިރާއްޖޭގައި ނުދެވިގެން ނޭވާ ނުލެވިގެން އުޅޭ މުހައްރިކުންނާއި ސިޔާސީންނެވެ. އެމީހުންނާއި، އަދި މުޅި ދިވެހި ރައްޔިތުން ވެސް، ދަންނާން ވެއްޖެ ކަމަކީ، ދިވެހި ގައުމާއި ދިވެހި ލޮބުވެތި ރައްޔިތުންގެ ހައްގުގައި މި ކަންކަމަށް ވުރެ އެތައް ގުނައެއް ބޮޑު މައްސަލަތައް އެބަހުރިކަމެވެ. ސިއްހީ ދާއިރާގައި ދިވެހީން ތިބީ އަވަށްޓެރި ގައުމުތަކުގެ ހެވަތަށް ރޭރު ވާން ޖެހިފައެވެ. ކެއުމާއި ކާބޯތަކެތީގެ ކަންކަން ހުރި ގޮތުގެ ވާހަކަ ހެވީ ނުދެއްކިއްޔާއެވެ. ތައުލީމީ ނިޒާމު ދަނީ ފޭލި ވަމުންނެވެ. އަޚްލާގީ ގޮތުން މުޅި މުޖުތަމައު ވަނީ ފަސާދައިގެ މައްޗަށް ފަސާދަ ވެފައެވެ. ގައުމުގެ މައިބަދަ ކަމުގައި ވާން ޖެހޭ ޒުވާނުންގެ ބޮޑު އަދަދެއް ވަނީ ގައުމުގެ ކަރުގައި އެޅުވިފައި ވާ ބޮޑު ބަރަކަށް ވެފައެވެ. އެ ބަރުގެ ސަބަބުން ގައުމަށް ކޮޅަށް ނުތެދުވެވި، އަނގަވަތަށް ބިންމައްޗަށް ވެއްޓެނީއެވެ. އެވަރުން ވެސް، އިންތިޚާބު ނުބޭއްވިގެން، ޕާޓީ ބޮޑު ނުކުރެވިގެން، ބާރު ނުލިބިގެން ތެޅިފޮޅޭ ބަޔަކު އަޅުގަނޑުމެންގެ ތެރޭގައި ތިބިކަމީ ބޮޑު ހިތާމައެކެވެ. ދިވެހީން ކުރާން ޖެހިފައި އޮތް މަސައްކަތަކީ ގައުމެއް ބިނާ ކުރުމުގެ މަސައްކަތެވެ. ފުދުންތެރި، ތައުލީމީ، އަދި އަމިއްލަވަންތަކަމާއި ޝަޚްސިއްޔަތާއި މިނިވަންކަން ދިފާއު ކުރުމުގެ ފުރިހަމަ ގާބިލުކަން ހުރި ގައުމެއް ބިނާ ކުރުމުގެ މަސައްކަތެވެ.\nދެން ވެސް އޮތީ ވަކީން ބޮޑަށް ސިޔާސީން އެކަމާ މެދު ވިސްނާން ވެއްޖެ ކަމެކެވެ. ބައްލަވާށެވެ. "ދޮންމީހުން" އުޅޭ ގޮތަށް ނުއުޅެވިގެން، އެމީހުންގެ ތައްޕާހުން، އެމީހުންގެ ކުރިމަތީގައި ދިވެހި ގައުމު ގުދު ކޮށްގެން އުޅޭން އަޅުގަނޑުމެންގެ ތެރެއިން ބަޔަކު އުޅޭ އިރު، މިފަދަ ބިރުވެރި އަދި ނުރައްކައުތެރި ހާލަތުގައި، އެއްކަލަ މުއްސަނދި ދޮން މީހުން ކޮށްދެނީ ކޮން ކަމެއްތޯއެވެ؟ އިނގިރޭސި ވިލާތަކީ އެ ގައުމުގެ ފުޓުބޯޅަ ކުޅުންތެރިޔަކަށް، ހަފުތާއަކު އެމީހުން ހިތްހަމަޖައްސައިލާން ނުވަދިހަ މިނިޓު ފުޓުބޯޅަ ކުޅޭތީ، ހަފުތާގެ މުސާރަޔަކަށް ތިން ހަތަރު ލައްކަ ޕައުންޑުން މުސާރަ ދޭ ގައުމެކެވެ. ހުޅަނގުގެ އެހެން ގައުމުތައް ވެސް ހަމަ މި ފަދައެވެ. އެކަމަކު އަޅުގަނޑުމެންނަށް އެމީހުންގެ ފަރާތުން އެއްވެސް އެހީތެރިކަމެއް އެބަލިބޭތޯއެވެ؟ ދުނިޔޭގެ ލަދަށް ޓަކައި ޓެސްޓު ކިޓުތަކެއް ދީފާނެއެވެ. ހަގީގީ އެހީތެރިކަމެއް ނުދޭނެއެވެ. ވިސްނަވާށެވެ. ދިވެހި ގައުމުގެ ޚާރިޖީ ސިޔާސަތު އޮތީ ބޮޑު ފޭލިން ފޭލި ވެފައެވެ. ހުރިހައި ގައުމުތަކަކާ ވެސް އެކުވެރިކަން ބާއްވާން ވާނެކަން އަޅުގަނޑު ގަބޫލު ކުރަމެވެ. ނަމަވެސް މި ހާލަތުގައި ފުންކޮށް ވިސްނަވާށެވެ. މީގެ ތިރީސް އަހަރު ކުރީން، ރައީސް މައުމޫނުގެ ވެރިކަމުގެ ރަން ޒަމާނުގައި މިފަދަ ހާލަތެއް މެދުވެރި ވި ނަމަ، އަރަބި އިސްލާމީ ގައުމުތަކުން ދިވެހިރާއްޖެޔަށް ލިބޭނޭ އެހީތެރިކަމާ މެދަކު ޝައްކެއް ނުކުރެވޭނެއެވެ. ނަމަވެސް މިއަދު އެދޮރު ބަންދު ވެއްޖެއެވެ. މި ވަގުތަކީ އަޅުގަނޑުމެން އެންމެން އެއް ވިސްނުމަކަށް އައިސް، މި ކަމުގައި ވެސް ހެދުނު ބޮޑު ގޯސް ރަނގަޅު ކުރާންވީ ވަގުތެވެ. އެންމެ ގާތް ގުޅުމެއް ބާއްވާން ވީ އުޚުއްވަތްތެރި އިސްލާމީ ގައުމުތަކާއެވެ. އެކުވެރީންނާއި ރަހުމަތްތެރީންނާއި އަވަށްޓެރީން އަންނާން ވާނީ އަޚުން އުޚްތުންގެ ފަހަށެވެ. ކޮންމެ ގޮތަކަށް ކޮންމެ ކަމެއް ވިޔަސް، އާޚިރުގައި އަޅުގަނޑުމެންނާ މެދު ކުޑަކޮށް ވިޔަސް ލޯތްބާއި ރަހުމުގެ ހިތެއް ގެންގުޅޭނީ ހަމަ ދުނިޔޭގައި ދެން ހުރި އިސްލާމީ ގައުމުތަކެވެ.\nމާތްރަސްކަލާނގެ ކޮވިޑް ނަވާރައިގެ ނުރައްކައުތެރިކަމުން ދިވެހި ލޮބުވެތި ވަތަނާއި، ލޮބުވެތި ދިވެހި އެންމެހައި ރައްޔިތުން ނަޖާ ކުރައްވާށިއެވެ. މި ބައްޔާ ގުޅިގެން ގައުމު ވެއްޓިފައި ވާ ވަޅުގަނޑުން އަރައިގަތުމުގެ ތައުފީގު ދެއްވާށިއެވެ. އަދި މި ވަބާގެ ނުރައްކަލުން މުޅި ދުނިޔެއާއި ދުނިޔޭގެ އެންމެހައި ގައުމުތައް ވެސް ރައްކައުތެރި ކުރައްވާށިއެވެ. ފަހު ބަހަކަށް، ސަރުކާރުން ބޭސްވެރިކަމުގެ ދާއިރާގެ ތަޖުރިބާކާރުންގެ ބަސް އައްސަވައި، ވަގުތު ފާއިތު ނުވަނީސް ދިވެހިރާއްޖެ ގަންބަންދު ކޮށްދެއްވާށެވެ. ގައުމު ގަންބަންދު ކުރުމުގެ ސަބަބުން ލިބޭނޭ އިގުތިސާދީ ގެއްލުމަށް ވުރެ، ކޮވިޑް ނަވާރަ މުޅި ގައުމަށް ފެތުރިއްޖެ ނަމަ ދެން ލިބޭނޭ ގެއްލުން ހުރިހާ ގޮތަކުން ވެސް އެތައް ގުނައެއް ބޮޑު ވާނެއެވެ.\nސުލްޠާން ޢަބްދުލްޙަމީދުގެ ޙަޔާތްޕުޅުން ފިލާވަޅެއް\nބިމާ ބެހޭ ޤާނޫނަށް ދެތިން އިޞްލާޙެއް\nއަޔާސޯފްޔާ ދެ ވަަނަ ފަހަރަށް މިސްކިތަކަށް ބަދަލުކުރުން\nމިސްކިތެއްގެ ގޮތުގައި 478 އަހަރު\nއަޔާސޯފްޔާގެ ތާރީޚީ ދަތުރު 2


Anhenunnah vure baarah firihenunnah dhuveveny kyhve?\nއަންހެނުންނަށް ވުރެ ބާރަށް ފިރިހެނުންނަށް ދުވެވެނީ ކީއްވެ؟\nދުވުމަކީ ދެ ޖިންސުގެ މީހުންގެ މެދުގައި ވެސް ވަރަށް މަގްބޫލު ކުޅިވަރެކެވެ. މި ކުޅިވަރުގައި އަންހެނުންނަށް ވުރެ ފިރިހެނުން މާ ކާމިޔާބެވެ. އަންހެނުންނަށް ވުރެ ބާރަށް ފިރިހެނުންނަށް ދުވެވެނީ ކީއްވެކަން އެއީ ގިނަ ބަޔެއްގެ މެދުގައި އުފެދޭނެ ސުވާލެއްކަން ޔަގީނެވެ. ސަބަބަކީ ދެ ޖިންސުގެ މެދުގައިވާ ހޯމޯންގެ ތަފާތެވެ.\nހެދިބޮޑުވަމުން އަންނަ ވަރަކަށް ދެ ޖިންސުގެ މީހުންގެ ހަށިގަނޑަށް ވެސް ތަފާތުތަކެއް އާދެ އެވެ. އެގޮތުން އަންހެނުންނަށް ވުރެ 20 ގުނަ އިތުރަށް ފިރިހެނުންގެ ހަށިގަނޑުގައި ޓެސްޓޮސްޓެރޯން ހޯމޯން ހިމެނެ އެވެ. މި ހޯމޯނަކީ މީހާގެ ހެދި ބޮޑުވުމަށް އެހީވެދީ، ހަށިގަނޑުގައި "ރެޑް ބްލަޑް ސެލްސް" އިތުރުކޮށްދީ އަދި ކަށިތަކާއި މަސްގަނޑު ވަރުގަދަ ކުރުމަށް އެހީވެދޭ މާއްދާއެކެވެ.\nހަމަ އެހެންމެ އަންހެނުންގެ ހަށިގަނޑުގައިވާ އީސްޓްރޮޖެން ހޯމޯންގެ ސަބަބުން ފިރިހެނުންނަށް ވުރެ ގިނައިން ފެޓް މި މާއްދާ ހުރެ އެވެ. މިއީ އަންހެނުންނަށް މަޑުން ދުވެވޭ އެއް ސަބަބެވެ.\nހޯމޯންގެ އިތުރުން ހަށިގަނޑުގެ ކުޑަ ބޮޑު މިން ވެސް ދުވުމުގެ ބާރު މިނުގައު ވަރަށް ބޮޑު ދައުރެއް އަދާ ކުރެއެވެ. ފިރިހެނުންގެ ފައިގައި އަންހެނުންނަށް ވުރެ 80 އިންސައްތަ ގިނައިން މަސް ހުރެއެވެ. މަސް ގިނަ ވުމަކީ ފިރިހެނުންނަށް ބާރަށް ދުވުމަށް ވެދޭ އެހީއެކެވެ.\nއޭގެ އިތުރުން ފިރިހެނުންގެ ހިތާއި ފުއްޕާމެއިން މާ ގިނައިން އޮކްސިޖަން ހަށިގަނޑަށް ފޯރުކޮށްދެއެވެ. ދުވާއިރު އޮކްސިޖަން ކާބޮންޑާއޮކްސައިޑް އަށް ބަދަލުކޮށްދޭ ޕްރޮސެސް ނުވަތަ ހަރަކާތް "ރެސްޕިރޭޝަން" އަކީ މުހިންމު ކަމަކަށް ވާއިރު ފިރިހެނުންގެ ހަށިގަނޑުގައި އޮކްސިޖަން ފޯރުކޮށްދޭ މިންވަރު އިތުރުވުމަކީ ފިރިހެނުންނަށް ބާރަށް ދުވެވޭނެ އެއް ސަބަބެވެ.\nއަހަރެން ހީކުރީ އަންހެނުންނާއި ފިރިހެނުން ހަމަހަމަ ކަމައް..\nފިރިހެނުންނަށްވުރެ ބާރަށް ދުވާ އަންހެނުން އުޅޭ މީކިހިނެއް ވާކަމެއް


Mi faharu Ambulance fonuvaa rah thakuge thereygai Ga. Maamendhoo aai Gdh, Vaadhoo himeney - AO News\nމިފަހަރު އެމްބިއުލާންސް ފޮނުވާ ރަށްތަކުގެ ތެރޭގައި ގއ. މާމެންދޫ އަދި ގދ. ވާދޫ ހިމެނޭ\nއަތޮޅުތަކުގެ ސިއްހީ ހިދުމަތްދޭ ތަންތަނުގައި ބޭނުން ކުރުމަށް ގެނެސްފައިވާ އިތުރު 15 އެމްބިއުލާންސް ފޮނުވާ ރަށްތަކުގެ ތެރޭގައި ގއ. މާމެންދޫ އަދި ގދ. ވާދޫ ހިމެނޭކަމަށް ހެލްތް މިނިސްޓްރީން ހާމަކޮށްފި އެވެ.\nމިއަދު ހެލްތް މިނިސްޓްރީންވަނީ، މި މަހުގެ 8 ވަނަ ދުވަހު ރާއްޖެ ގެނެސްފައިވާ އެމްބިއުލާންސްތައް، ބޭނުންކުރުމަށް ހަމަޖެހިފާ ރަށްތައް އިއުލާންކޮށްފައެވެ. މި ގޮތުން އެއް އެބިއުލާންސް ހުޅުމާލެ ހޮސްޕިޓަލްގައި ބޭނުންކުރުމަށް ނިންމާފައިވާއިރު ގއ. މާމެންދޫ އަދި ގދ. ވާދޫ އަށްވެސް އެމްބިއުލާންސް ފޮނުވުމަށްވަނީ ނިންމާފައެވެ.\nމިރަށްތަކުގެ އިތުރުން އެމްބިއުލާންސް ދިނުމަށް ހަމަޖެހިފައިވަނީ ކ. ކާށިދޫ، ހއ. ތުރާކުނާއި ހއ. ވަށަފަރާއި ހއ. ބާރަށާއި ހދ. ކުޅުދުއްފުށި ސިޓީ، ޅ. ކުރެންދޫ އއ. ފެރިދޫ، މ. މުލައް، ދ. މީދޫ އާއި ދ. މާއެނބޫދޫ އާއި ލ. މާބައިދޫ ގެ އިތުރުން ލ. ގަމެވެ.\nރާއްޖޭގެ ހުރިހާ ރަށެއްގައި ރަނގަޅު އެމްބިއުލާންސް ހިދުމަތް ފޯރުކޮށްދިނުމަށް ހުރިހާ ރަށަކަށް ވެސް އެމްބިއުލާންސް ފޮނުވުމުގެ މަސައްކަތް މި ސަރުކާރުން އަންނަނީ ކުރަމުންނެވެ.\nމި ގޮތުން އަތޮޅުތަކުގައި އެމްބިއުލާންސްގެ ހިދުމަތް ނުދެވޭ 96 ރަށަށް ބޭނުންވާ އެމްބިއުލާންސް ގެނައުމަށް މިދިޔަ ޖޫން މަހު ވަނީ އެއްބަސްވުމެއްގައި ސޮއިކޮށްފައެވެ. އަދި މި އެއްބަސްވުމުގެ ދަށުން ހަ މަސް ދުވަސް ތެރޭގައި 96 އެމްބިއުލާންސް ގެންނަންޖެހޭއިރު، މީގެ ތެރެއިން 55 އެމްބިއުލާންސް ވަނީ ރާއްޖެ ގެނެސްފައެވެ.\nގއ މާމެންދޫ ސްކޫލުގައި ދެ ކްލާސްރޫމް އިމާރާތުގެ މަސައްކަތް ބަޔަކާ ޙަވާލުކޮށްފި\nގދ. ވާދޫގައި ސެލްފް ސަރވިސް ބޭންކިންގ އޭޓީއެމް ސެންޓަރެއް ބީއެމްއެލް އިން ހުޅުވައިފި\nގދ. ވާދޫގައި ފެނުގެނިޒާމު ޤާއިމް ކުރުމުގެ ޢަމަލީ މަސައްކަތް ފަށައިފި\nގދ.ވާދޫ އަށް ސްޕޯޓްސް ކައުންސިލަރެއް ހޯދަނީ


Hiya flat sarahahdhu: Bidheyseenge killa akah\nހިޔާ ފްލެޓްތައް-- ފޮޓޯ: ވަން އޮންލައިން\nފޭސް ދޭއްގައި ގަވާއިދާ ހިލާފަށް އުޅޭ ބިދޭސީން "އުތުރި" އަރަނީ\n09 ސެޕްޓެމްބަރ 2021 - 19:12:31\nބޯހިޔާވަހިކަމުގެ މަޝްރޫއު ތަކަކީ އެއިން ރައްޔިތުންނަށް ބޯހިޔާވަހިވެ، މާގިނަ ދަތިތަކެއް ކުރިމަތި ނުވެ ތަޅުދަނޑި ހިފައިގެން ގޮސް ގެއަށް ވަދެވޭ ގޮތަށް ރާވާ ހިންގާ މަޝްރޫއު ތަކެކެވެ. އެހެންނަމަވެސް ހުޅުމާލޭގައި ހަދާފައިވާ ފްލެތްތަކަށް ވަންނަން ޖެހޭ މީހުންނަށް އެކަން އެގޮތަށް ވާނެ ގޮތެއް ނެތެވެ. އޭގެ ބަދަލުގައި ފްލެޓްތައް މިހާރު ވަމުންއެދަނީ އެމީހުންނަށް ތަކްލީފްތަކެއް ކުރިމަތި ކުރުވާ ކަމަކަށެވެ.\nރައީސް އަބްދުﷲ ޔާމީނުގެ ސަރުކާރުން ހިންގި މަޝްރޫއުގެ ފްލެޓްތައް މިސަރުކާރުން ދޭން ނިންމީ 7500 ރުފިޔާގެ ކުލީގައެވެ. އޭގެ އިތުރުން 1000 ރުފިޔާގެ މެއިންޓެނެންސް ފީއަކާއެކުއެވެ. އެހެންނަމަވެސް އިދިކޮޅުން ބުނަމުންއައީ 6600 ރުފިޔާގެ ކުލީގައި އެ ފްލެޓްތައް ދެވޭނެ ކަމަށެވެ. އެ ވާހަކަތަކެއްގައި ތިބެ މިއަދާހަމައަށް އައި އިރުވެސް ކުލިން ކުޑަވެފައެއް ނުވެއެވެ. 8500 ރުފިޔާ ފްލެޓްގެ ވެރިން ދައްކަން ޖެހެއެވެ.\nރައީސް ޔާމީނުގެ ސަރުކާރު ނިމުނުއިރު ފްލެޓްތަކުގެ އިންޓީރިއާ މަސައްކަތްތައް ހުރީ ނުނިމިއެވެ. އެހެންވެ އިންޓީރިއާ މަސައްކަތްތައް ނިންމަން ޖެހެނީ އެބަޔަކު އަމިއްލައަށްކަމަށް ސަރުކާރުން ނިންމިއެވެ.\nހިޔާ ފްލެޓް ތަކުގެ ވަޒަންވެރީންގެ ޕެޓިޝަން ރައްޔިތުންގެ މަޖިލީހުގެ މެޖޯރެޓީ ލީޑަރަށް ގެންދިޔައީ ކަންބޮޑުވުންތަކެއް ހުރެގެންނެވެ. ހިޔާ ޔޫނިއަން އިން އެދެނީ ޔުނިޓްތަކުގެ ކުލި -/5600ރ އަށް ކުޑަކުރެވި އިންޓީރިއާ ފިނިޝިންއަށް ހޭދަވާ ގުރޭސް ޕީރިއެޑް 12 މަހަށް ހެދުމުގެ އިތުރުން ޖުމްލަ އަގުން އިންޓީރިއާ އަށް ހޭދަވާ -/100،000ރ މަޢާފް ވެގެން ދިއުމެވެ.\nހިޔާ ފްލެޓާ ގުޅޭ ކަންބޮޑުވުންތަކާ ގުޅޭ ގޮތުން ޝުއޫރު ފާޅުކޮށްފައި-- ފޮޓޯ: ހިޔާ ޔޫނިއަން\nހިޔާ ފްލެޓް ތަކުގެ ކުލި -/5600ރ އަށް ހަދައި، އިންޓީރިއާ ފިނިޝިންއަށް ހޭދަވާ ގުރޭސް ޕީރިއެޑް 12 މަހަށް ހެއްދެވުމުގެ އިތުރުން ޖުމްލަ އަގުން އިންޓީރިއާ އަށް ހޭދަވާ -/100،000ރ މަޢާފް ކޮށްދެއްވުމަށް ދަންނަވައި ފްލެޓް ލިބުނު 2177 މީހުން ސޮއި ކޮށް 01 ޖޫން 2021 ގައި ރައީސް އޮފީހަށް ހުށަހެޅުނު ޕެޓިޝަނާއި ގުޅިގެން، ހިޔާ ޔޫނިއަން އިން ރައީސް އޮފީސް ، ހައުސިން މިނިސްޓްރީ އަދި އެޗް.ޑީ.ސީ އާއި އެކު ދެންނެވުނު ކަންބޮޑުވުންތަކަށް ހައްލު ހޯދުމަށް ފާއިތުވީ 02 މަސް ދުވަހު ކުރެވުނު މަސައްކަތް ތަކުން ސަރުކާރުގެ ވުޒާރާތަކުން މިކަމަށް އެދެވޭ ހައްލެއް ހޯދިފައި ނުވާތީ ދެންނެވުނު ކަންބޮޑުވުންތަށް ރައްޔިތުންގެ މަންދޫބުން ކަމުގައިވާ ރައްޔިތުންގެ މަޖިލީހަށް ހުށަހެޅުމަށް 19 ވަނަ ރައްޔިތުންގެ މަޖިލީހުގެ މެޖޯރެޓީ ލީޑަރ ޢަލީ އާޒިމް އާއި ހަވާލު ކުރެވުނީ މިދިޔަ އޮގަސްޓް މަހުގެ އެއްވަނަ ދުވަހުއެވެ.\nހިޔާ ޔޫނިއަން އިން ކުރަމުންދާ މަސައްކަތް ތަކަކީ މަތީގައި ބަޔާން ކުރެވުނު3މަގްސަދު ހާސިލް ކުރުމަށް ކުރެވެމުންދާ މަސައްކަތްތަކެކެވެ. ހިޔާ ޔޫނިއަންގެ އެދުމަކީ ރައްޔިތުންގެ މަޖިލީހަށް މި މައްސަލަ ހުށަހެޅި ކޮމެޓީ މަރުޙަލާއިން ގޮތްތަކެއް ނިންމި މަޖިލިސް ތަޅުމުން މިކަމާއި ގުޅިގެން ގޮތެއް ނިމުން ކަމަށް ހިޔާ ޔޫނިއަން އިން އޭރު ބުންޏެވެ.\n25،000 އެތަކެއް ރައްޔިތުންނާއި ސީދާ ގޮތުން ގުޅިފައިވާ މި މައްސަލަ އަށް ހައްލެއް ލިބުމަކީ ހިޔާޔޫނިއަންގެ އެދުމެވެ. ސަރުކާރާއި މަޖިލިސް ގުޅިގެން ކުރެވޭ މަސައްކަތް ތަކުން ހާސިލް ނުކުރެވޭނޭ އެއްވެސް ކަމަކަށް ޔޫނިއަން އިން އެދިފައި ނުވާނެ ކަމަށްވެސް ހިޔާ ޔޫނިއަން އިން ބުނެފައިވެއެވެ. އެހެންނަމަވެސް އެކަންކަމަށް މިއަދާ ހަމައަށްވެސް މާބޮޑު ބަދަލު ތަކެއް އައިސްފައި ނުވެއެވެ.\nހިޔާ ފްލެތްތަކުގެ މަސައްކަތް މިހާރު އެދަނީ ކުރަމުންނެވެ. އެބަޔަކު އަމިއްލައަށް އެބައެއްގެ މަސައްކަތް ތަކެވެ. ހިޔާ ޔޫނިއަން އިން ބުނަނީ މަސައްކަތް ކުރާ ސަރަހައްދުގައި ވަނީ އިންތިޒާމެއްނެތި، ބޮއްސުން ލާފައި ކަމަށެވެ. އެތަނުގައި ހުރި ބައެއްފްލެޓްތަކުގައި މިހާރު ބިދޭސީން ނިދުމާއި، ފެންވެރުމާއި ކެއުންފަދަ ކަންކަން ދަނީ ކުރަމުންނެވެ. ތަޅު ނުލައި ހުރުމުގެ ސަބަބުންނެވެ. ފްލެޓަކަށް ބޮޑުކައުގޮސްފައިވާ ކަމަށްވެސް ވެއެވެ.\n"މިހާރު އިންތިޒާމްތަކެއް ނެތް އެއްގޮތަކަށްވެސް . މީހުން ނުވަދެ ހުރި ފްލެޓްތައް ލޮކްކޮށްފައި ބަހައްޓަން ފްލެޓްޓަކަށް މީހުންއައުމާއެކު އަޅުގަނޑުމެން ލަފާއެރުވިން އެޗްޑީސީއަށް. އެކަމަކު އެގޮތަށް އެކަމެއް ނުދޭ" ހިޔާ ޔޫނިއަންގެ މީޑިއާ އޮފިޝަލް ހަމްދޫން ރަޝީދު ވިދާޅުވިއެވެ.\nއެސަރަހައްދުގައި މިހާރު މަސައްކަތްތައް ހިނގަމުންދަނީ އެއްވެސް ބެލެހެއްޓުން ތެރިކަމެއް ނެތިއެވެ. އެހެންނަމަވެސް އެޗްޑީސީން މިކަންކަމާ މުޅިން އެއްބަހެއް ނުވެއެވެ. އެޗްޑީސީން ބުނީ ކުރިން މަސައްކަތް ކުރަމުން އައީ ވަކި ގަޑިތަކެއްގައި ކަމަށެވެ. އެހެން ނަމަވެސް މިހާރު ވަނީ 24 ގަޑިއިރު މަސައްކަތް ކުރެވޭނެ ގޮތަށް ހުޅުވާލެވިފައި ކަމަށާއި، އެހެންވެ، މައްސަލަތައް ގިނަވީ ކަމަށެވެ. އެޗްޑީސީން އިތުރަށް ބުނީ އަބަދުވެސް އެތާގައި އެޗްޑީސީގެ އިންސްޕެކްޓަރުން އެސަރަހައްދު ބަލަހައްޓާ ކަމަށެވެ.\n" ވަރަށް ބޮޑު ސަރަހައްދެއް މީ. އަދި ވަރަށް ގިނަ ފްލެޓްތަކެއް މީ. އެހެންވީމަ ކޮންމެ ފްލެޓެއް ވަކިން ނުބެލެހެއްޓި ހިނގައިދާނެ. އެކަމަކު އެޗްޑީސީން ބަލަހައްޓަމުންދަނީ. އިތުރަށް ކުރެވޭނެ ކަންކަން ވެސް ބަލަމުން ގެންދަނީ" އެޗްޑީސީގެ މީޑިޔާ އޮފިޝަލް އަލީ މަޝާރު ވިދާޅުވިއެވެ.\nމަސައްކަތްތަކުގެ ކޮންޓްރޯލް ބިދޭސީން އަތުގައި\nހިޔާފްލެޓްގެ މަސައްކަތްތައް ފެށިގެން މިހާރު ކުރިއަށްދާއިރު މުޅިތަންވަނީ ބިދޭސީ މަސައްކަތު މީހުނާއެކު ފުރިފައެވެ. މަސައްކަތްތައް ކުރަމުންދަނީ އެމީހުންނެވެ. އަދި އެމީހުން ބޭނުން ގޮތަކަށް ބޭނުން އަގުތަކެއްގައެވެ. ހިޔާ ޔޫނިއަނުން ބުނީ އެމީހުން މަސައްކަތް ކުރަމުންދާއިރު ގިނަ ގެއްލުންތަކެއް ވެސް ވަމުންދާކަމަށެވެ. އެގޮތުން އެތަނަށް އަރުވާ ތަކެތީގެ ސަބަބުން ލިފްޓު ހަލާކުވެދާނެތީ އެ ލިފްޓުގައި ޖަހާފައިވާ ފިލާގަނޑުތައް ވެސް މިހާރު ނައްޓާލާފައިވާ ކަމަށެވެ. އަދި މުޅި މަސައްކަތްތަކުގެ ކޮންޓްރޯލް އޮތީވެސް ބިދޭސީންގެ އަތްމަތީގައި ކަމަށް ވެސް ހިޔާ ޔޫނިއަން އިން ބުނެއެވެ.\n" ހުރިހާ މަސައްކަތް ތަކެއްގެ ކޮންޓްރޯލް އޮތީވެސް ބިދޭސީންގެ އަތްމަތީގައި. އެއްވެސް ރެގިއުލޭޝަނެއް ނެތް. ހުރިހާ ކަމެއް ހިންގަމުންދަނީ ބިދޭސީން ބޭނުންވާ ގޮތަކަށް" ހަމްދޫން ވިދާޅުވިއެވެ.\nހިޔާފްލެޓުން ވިޔަފާރިއަށް ދީފައިވާ ދެ ފްލެޓެއް އެއްކޮށްލަނީ\nދާދިފަހުން ފްލެޓްގެ މަސައްކަތަށް މީހަކު ގެންދިޔަ ހުރިހާ ސާމާނެއް ވަގަށްވެސް ވަނީ ގެންގޮސްފައެވެ. މީޑިޔާގައި ރިޕޯޓުކޮށްފައިވާ ގޮތުގައި އެއީ އެމީހާގެ ތިންމަސްދުވަހުގެ މުސާރަ އެއްކޮށްގެން ގަތް ތަކެއްޗެވެ.\nއެސަރަހައްދުގައި ރޭގަނޑު ކަރަންޓުގެ މައްސަލައަށްވެސް އަދިހައްލެއް އައިސްފައި ނުވެއެވެ. އެކަމާވެސް އެޗްޑީސީއާ ވާހަކަދައްކަމުން ގެންދާ ކަމަށް ހިޔާ ޔޫނިއަނުން ބުނެއެވެ. ހިޔާ ޔޫނިއަނުން ބުނީ ކަމާގުޅުންހުރި ހުރިހާ އެންމެނާވެސް އެޔޫނިއަނުން ވާހަކަ ދައްކަމުން ގެންދާ ކަމަށެވެ. އެކަމަކު މިހާރު އެސަރަހައްދު ވަނީ ކޮންޓުރޯލުން ނެއްޓި ބިދޭސީންގެ އަތްމަތީގައި ކަމަށެވެ.\nސަރުކާރުން ހިންގާ މިފަދަ މަޝްރޫއުތަކުގެ ބޭނުމަކީ މިއީ ހެއްޔެވެ؟ ބޮޑު ކުއްޔެއް، ނަގައިގެން ހިންގާ މިފަދަ މަޝްރޫއު ތަކުގެ ސަބަބުން އެމީހުންނަށް އޮތީ ކޮން ހިތްހަމަޖެހުމެއް ހެއްޔެވެ؟ އިތުރު ތަކްލީފްތަކެއް ކުރިމަތިވާގޮތަށް މިފަދަކަންކަން ޕްލޭން ކުރެވިފައި ހުރުމުގެ ސަބަބުން ހީނުކުރާ ވަރުގެ ގެއްލުން ތަކާއި ދުއްތުރާ ތަކުގެ އިތުރުން ނުތަނަވަސްކަން ވެސް ދަނީ ކުރިމަތި ވަމުންނެވެ. މާދަމާ އެތަނަށް ވަދެ ނިދާލާއިރު ދެން ދިމާވާނީ ކޮންކަމެއް ބާވައެވެ؟\nއެޗްޑީސީން ސޭލްސްއެޖެންޓުން ތަމްރީނުކުރަން ބަޔަކާ ހަވާކޮށްފި


SunOnline: #VAAHAKA: First Lady - part-6\nފަސްޓް ލޭޑީ (6)\nއައިޝާ ނަސީމް 25 Nov 2018, 17:20\n"މިކާ އަޅާނުލާވަރުން ސީރިޔާއަށް ދާން އުޅުނީ. ނުދެވެންވެގެން ހުން އައީ. މިހާރު ވިސްނޭނެ. އެ އާއިދުގެ ސަބަބުން މިކާވެސް........." ޖޫސްތަށި މޭޒުމަތީ ބަހައްޓާފައި ތަބައް ނަގަން އުޅެނުކޮށް ސޯފާމަތީ އޮތް ފޯނު ފެނިގެން ސަޖަލްއަށް ގުޅަން ނިންމިއެވެ. މިކާލް ބަލިވެ އުޅެނިކޮށް އޮފީހަށް ދާކަށް ނުކެރޭނެއެވެ. ފޯނަށް ބަލާފައި ސިހިގެން ދިޔައީ ފަންސާހަކަށް މިސްކޯލު ހުރިތަންފެނިފައެވެ. ވައިބާ މެސެޖްތައް ކިޔާލުމުން ބޮލަށް އެނބުރުން އަރައިގެން ދިޔައެވެ. އަތުން ފޯނު ދޫވެގެންގޮސް ރަގްމަތީ ޖެހުނެވެ.\n"އޯ އެމް ޖީ......." ހަޔާތީއަށް ސޯފާއަށް ތިރިވެވުނުގޮތަށް ބޮލުގައި ދެއަތް އަޅާލެވިއްޖެއެވެ. އެޗްއެމް ވައިބާ ގްރޫޕްގައިވެސް އޮތީ އެ ވާހަކައެވެ. ލިންކުތަކެވެ. އެލްޑީޕީގެ އިސް މެމްބަރެއްކަމަށްވާ ޝައުން އަނިޔާވެރިކޮށް މަރާލާފައި އޮތް މަންޒަރު ހުރިހާ ނޫހެއްގެ ކުއްލި ޚަބަރުގައި އޮތެވެ. އަދި ރޭ މިއުޒިކް ޝޯއެއް ބާއްވަމުން ދަނިކޮށް ސްޓޭޖްގައި ކޮންމެވެސް އެއްޗެއް ގޮއްވައިލީއެވެ. ނަސީބަކުން އެކަކަށްވެސް މާ ބޮޑު އަނިޔާއެއް ނުލިބުނެވެ. އޭނަބޮލަށް އެނބުރުން އަރާ މޭ ނުބައިކޮށް ހޮޑުލެވެން އުޅުނީ ޝައުންގެ ފޮޓޯތައް ބަލާފައިއެވެ. އެފޮޓޯތަކަށް ނުބެލުނުނަމައޭ ހިތަށް އެރިއެވެ.\nހަޔާތީ މިކާލްއާއި އެ ކަންތައްތަކާ ގުޅުވަން ބޭނުން ނުވިޔަސް ރޭ މިކާލް އެގަޑީގައި ގޭގައި ނޫޅުމާއި ފަހުން ގެއަށް އައިސްފާ އަވަހަށް ހެދުންތައް ގެންގޮސް މެޝިނަށް ލުމާއި " މިރޭ އުފަލުން ނުވެސް ނިދިފާ" އެފްބީ ސްޓޭޓަސް ޖެހުމާއި ގުޅުވުނީ ކީއްވެކަމެއް ނޭގެއެވެ. ނޫނެކެވެ. މިކާލް އެހާ ރަހުމް ކުޑައެއް ނުވާނެއެވެ. އަމިއްލައަށް ގާނޫނު އަތަށް ލައިގެން ޝަރީއަތް ކޮށް މީހުން މަރާ މީހަކަށް މިކާލް ނުވާނެއެވެ. އޭނަގެ މިކާލްއަކީ ރަގަޅު އިންސާނެކެވެ. އާއިދުހެނެއް މިކާލް ނުވާނެއެވެ. ގެއިން ބޭރުގައި އެވަގުތު މިކާލް ނޫނަސް ކިތަންމެ ދިވެހިންނެއް އުޅޭނެއެވެ. މިކާލް ގެއިން ދިޔައިރު މޫނު ރަތްވެފައި ހުރީ އޭރުވެސް ހުމާ ފިހިފިހި ހުރީމައެވެ. މިކާލް އުޅުނީ ބަލިކޮށެވެ. ޑޮކްޓަރަށް ދައްކަން ދިޔައީ ނޫންކަމެއްވެސް ނޭގެއެވެ. މިކާލް ދޮރު މައްޗަށް އަރާފައި ބުނީ ކޮޓްންކެންޑީއަށް ކާންދިނުމަށެވެ. ހަޔާތީ އާއެކޭ ބުނެލަން އެނބުރި ބަލައިލިއިރު މިކާލް ދޮރު ލައްޕާލައިފިއެވެ.\nހަޔާތީ ގުޅީ ސަޖަލްއަށެވެ.\n"މޯނިން. ސަޖް. ފޯނު ހުޅުވައިލީމަ ޝޮކެއް ލިބުނީ. ސޮރީ ފޯނު ނުނެގުނީމަ. މިކާލް ރޭއްސުރެން ބަލިވެގެން މިއުޅެނީ. ވަރުގަދަ ހުމެއް އައިސްގެން ނުވެސް ތެދުވެވޭ. އެހެންވެ މިއަދު އޮފީހަށް ނުވެސް ދެވޭނެ. ތަފްސީލު ލިބޭވަރަކުން އަންގައްޗޭ. ޝައުން މަރައިލި ބަޔެއް ފުލުހުންނަށް ނުހޯދޭތަ؟ އެނީ ކްލޫސް؟ " ހަޔާތީ އަހައިލިއިރު ހިތް ބާރުބާރަށް ތެޅެއެވެ.\n"އެހިސާބު ކެމެރާތައްވެސް ހަލާކުވެފައޯ ހުރީ. ކަމަކާއި ދިމާވާއިރަށް ކެމެރާތައްވެސް ހަލާކުވޭ..." ސަޖަލް ބުނެލިއެވެ.\n"ވަރަށް ހިތާމަވެރި ޚަބަރެއް. އަޅެ ޝައުން ފެމިލީ މީހުން ކިހާ ދެރަވާނެ..."\n"ހީ ވޯޒް ދަ އޮންލީ ސަން..." ސަޖަލް ބުނެދިނެވެ.\n"ހައްދުފަހަނަޅާފައިވާ މީހުންގެ ކަމަކަށް ނުވާނެތަ؟ " ހަޔާތީ ބަހެއް ނުބުނުމުން ސަޖަލް އަހައިލިއެވެ.\n"ނޭގޭ. އައި ޑޯން ނޯ ވަޓް ޓު ސޭ..." ހަޔާތީ ފެންކަޅިވާގޮތްވިއެވެ. ލޮލުން ވެއްޓުނު ކަރުނަތިކި ފޮހެލާފައި ފަހުން ގުޅާނެ ވާހަކަ ބުނެފައި ހަޔާތީ ފޯނު މޭޒުމަތީ ބޭއްވިއެވެ. އޭރުވެސް ހިތުގެ ތެޅުން މަޑެއްނުވެއެވެ. ހިތް ނުތަނަވަސްވެ އޮތް މަގާމުން ފުންމައިލަން އުޅޭފަދަ އިހުސާސެކެވެ. އެފްބީ ހުޅުވާލައިގެން އާއިދުގެ ޕްރޮފައިލް ހާވާލެވުނެވެ. މިހުރިހާދުވަސް ވަންދެން މަޑުމަޑުން ހުރި އާއިދު ސީރިޔާއަށް އެތެރެވުމާއިއެކު ނަން ބަދަލުވެ އަބޫ ޔޫޝާ އަލްމާލްދީފީ އަށް ވެއްޖެއެވެ. ޕްރޮފައިލްގައި އައިއެސްގެ ދިދައެވެ. ރައިފަލްތަކާއި ދީނީ ޝިއާރުތަކެވެ. ޖިހާދުގެ އާޔަތްތަކެވެ. ކުޑަކުދިން އައިއެސް ޓީޝާޓުގައި އެކުދިންގެ އިސްކޮޅަށްވުރެ ދިގު ރައިފަލްގައި ހިފާލާފައެވެ. އެންމެ ފާހަގަވީ އާއިދު މާސްކު އަޅައިގެން ހުރި ފޮޓޯގަނޑެވެ. އެދެލޯ ފެނުމުން ހިތަށް ބިރުވެރިކަން ވަދެ ގައިން ހީބިހި ހަލާވަރުވިއެވެ. ހަޔާތީއަށް އަމްރާންގެ ޕޭޖް ހުޅުވައިލެވުނީ އަމްރާން މިއަދުގެ މަރާއި ބެހޭގޮތުން ދެކޭގޮތް ދެނެގަތުމަށެވެ. ހީކުރިގޮތަށް ގާތް އެކުވެރިޔާ ޝައުން މަރާލުމުން އަމްރާން އޮތީ އެކަން ހަރުކަށި އިބާރާތުން ކުށްވެރިކޮށް ވަރަށް ބޮޑަށް ފާޑުކިޔާފައެވެ. އެ އަނިޔާވެރި މަރުގެ ފަހަތުގައިވާ އެންމެން ހައްޔަރުކުރުމަށް ސަރުކާރަށް ގޮވާލާފައެވެ. ޓްވިޓާގައިވެސް އަމްރާންގެ ޓްވީޓް ގިނަކަމާއިއެކު އެތައް ލައްކަބަޔަކު އޭނަ ފޮލޯ ކުރާތީ ހަސަދައިގެ ރާޅުބާންޏެއްވެސް ހިތުގައި ދަތުރުކޮށްލިއެވެ. މިކާލްއާއި އަޅާ ކިޔުނެވެ. އަމްރާންއާއި ބަލާއިއިރު މިކާލް ސޯޝަލްމީޑިއާގައި ސުމެކެވެ.\n"މި ސެކިއުލާ އަމްރާންދެކެ ހާދަ ރުޅިއެއް އާދޭ. މިކަހަލަ ޕާޓީއެއް ވެރިކަމަށް އަތުވެއްޖެއްޔާ ރާއްޖެ މިއޮތްވަރަށްވެސް ހިފަހައްޓައެއްނުލާނެ. އަހަންނަކަށް ނޭގޭ ސެކިއުލާ ވިޔަސް މާ ބޮޑަށް ދީނީގޮތުން ހައްދު ފަހަނަޅާދިޔަސް އަހަންނަށް ކަމަކުނުދޭ. މޮޑެރޭޓްކޮށް އުޅެން އަހަރެން ބޭނުމީ. މިހާރު މިއޮތް ސަރުކާރަށް ތާއީދުކުރެވެނީ އެހެންވީމަ. ކިހާ ކޫލް. ލައިކް މީ. މޮޑެރޭޓް ސަރުކާރެއް އެންމެ ލައިކް ވެވެނީ. ލާހިކެއްނޫން މި އަމްރާން ގަނޑަށް ރާއްޖެ އަންނަން. އޭނަ ބޭނުންވާ ގޮތްތައް ފަތުރަން. އަހަރެމެންވެސް ދެކޮޅު މީހުންމެރުމާ. އެކަމަކު އަމްރާން ވިސްނާގޮތަކަށް ނޫން އަހަރެމެން ވިސްނަނީ. އޭނަ ބޭނުމީ ދީނީ މިނިވަންކަން ދީ އެލްޖީބީޓީ ކަހަލަ ކަންތައްތައް އޯކޭކުރަންޏާ އައިމް އެގެއިންސްޓް އިޓް. މާ ކެރޭ މީހަކަށްވެގެން އުޅޭއިރު ޓީވީއަށް އަރާކަށް ނުކެރޭ. ފޮޓޯއެއް އެފްބީއަށް ލާކަށް ނުކެރޭ. އެއްވެސް ޕޮލިޓިޝަނެއް އުޅޭގޮތެއް ނޫން. ފިލައިގެން ހުރެ ކޮން އިންޒާރެއް ކުރާކަށް. އަމްރާން ކިޔާ އެއްޗަކުން މި ސަރުކާރަށް ކުޑަވެސް ދެރައެއްނުލިބޭނެ. ޔޫ އާ އެ ކަވާޑް. ބޮޑާ އަމްރާން އަބުދުލްއަޒީޒު. އެނގޭތަ އަހަރެން ހޭޓްކުރާވަރު. ނަމަވެސް ޝައުން މަރާލީމަ އެކަމާ ދެރަވޭ.........." ހަޔާތީ އަމިއްލަ ނަފުސާއި ވާހަކަދެއްކިއެވެ.\nފޯނު އެއްފަރާތަށް އެއްލާލާފައި ހަޔާތީ ދާން ހިގައިގަތްއިރަށް ބުޅާ ފައިދަށަށް ވަނެވެ. ބަންޑުން ވެއްޓެންދިޔައިރަށް ސޯފގެ އަތްގަނޑުގައި ހިފާލެވުނެވެ. ހަޔާތީ ބުޅަލާއި ދިމާލަށް ކަޅި އަޅާފައިވެސް އޭތީގެ މައުސޫމް ދެލޮލަށް ބަލާލާފައި ހިތް މަޑުވާގޮތްވިއެވެ. މިކާލް އޮތީ ބުޅަލަށް ކާންދޭށޭ ބުނެފައެވެ.\n"މިކާ ގޮނޑުން ހޮވައިގެން ގެނެސްފައި އޮތް ދަރިއެއް. ވާވަރުކަމެއްވެސް ނޫން އެކަމަކު އެބަޖެހޭ ދޮންދަރި ބަލަން. ޔޫ އަގްލީ ތިންގް............" ހަޔާތީ ބުޅަލާ ގަޔާނުވާއިރުވެސް މިކާލް ގެނެސްފައި އޮތް އެއްޗަކަށް ވުމުން އަޅާނުލާ ދޫކޮށްލާކަށް ނުކެރުނެވެ. ކެޓްފުޑް ޕެކެޓުން އެތިކޮޅެއް ތަށްޓަށް ލާދިނުމުން ކޮޓްންކެންޑީ ތަށްޓާއި ކައިރިވެލިއެވެ. ހަރު ހަރު އެރިކޮޅުތަކުގައި ދަތް އަޅާލާއިރު އިވޭ މުރަނަ އަޑުންވެސް އެވަގުތު ހަޔާތީއަށް އުދަގޫވިއެވެ. ހަޔާތީ ޖޫސްތަށި ހިފައިގެން ގޮސް ކޮޓަރިއަށް ވަނެވެ.\n"މިކާ ބޭބީ. ލަވް ލޯ ހުޅުވަބަލަ. ބޭސްކާލީމަ ރަގަޅުވާނީ..."\n"އައިމް އޯކޭ.." މިކާލް ލޯ ހުޅުވާލިއިރު ކޮންމެވެސް ވަރަކަށް ރަތްކަމެއް ލޮލުގައިވިއެވެ.\n"މިކާ ތިހެން ބުންޏަސް މޫނު ރަތްކަން ބަލައިލަބަލަ. ހުމާ އަނދާއިރުވެސް މިކާ ބުނާނީ ތިހެންކަން އެނގެއޭ. މި ޖޫސްތަށި ނުބޮންޏާ މިރޭ އިރުއޮއްސުނަސް މިތަނުން ގުޑާނުލާނަން.." ހަޔާތީ އިންޒާރެއްދިނުމުން މިކާލް ހީލާފައި ތެދުވެއްޖެއެވެ. ހަޔާތީގެ ގޮތްދޫނުކުރުމުގެ ސިފަ މިކާލްއަށް އާކަމެއް ނޫނެވެ.\n"އޯކޭ ޕްރިންސެސް. ގެނޭ. ތިހާ ހަރުކަށި އަދަބެއް ދޭހާ މަގޭ ހިތް ހަރެއް ނުވާނެ. ހަޔާއަކަށް......" މިކާލް ތެދުވެ ހެޑްބޯޑަށް ލެނގިލިއެވެ.\n"އުފަމޯލް ސިކްސްފިފްޓީއިން ހުންގަނޑު ވަގުތުން މައިތިރިކޮށްލާނެކަން މިކާއަށް އެނގޭތަ؟ އެކަން ތަޖުރިބާކޮށްފައި މިހިރީ......" ހަޔާތީ އެނދުގެ މަގަތުގައި އިށީނެވެ." ފަޔާއި ބޮލުގައި މަސާޖުކޮށްލަދޭނަން. އޮށޯވެލާ."\n"ނޯ.....އައިމް......" މިކާލް އެއްޗެކޭ ބުނަން އުޅުނަސް ހަޔާތީ އެވާހަކަ ގަބޫލުކުރާކަށް ބޭނުމެއް ނުވިއެވެ.\n"މި ފިރިހެނުންގެ އިގޯ. ބައްޔެއްވިޔަސް ތަދެއްވިޔަސް މާ ހިތްވަރުގަދަކަމަށް ހެދިގެން ތިބޭނީ. މިކާވެސް ހަމަ އެހެން. އެކަމަކު ހުން އައީމަ ގައިގާ ރިއްސާނެވަރު މާ ރަގަޅަށް އެނގޭ. އަބޫ ޔޫޝާ ޓެރަރިސްޓެއް ނޫންކަމަށް ހަދަންވެސް މިކާ މަސައްކަތްކުރީމެއްނު. އަމިއްލައަށް އެކޮޅަށް ގޮސްފައި އެއޮތީ އައިއެސްކަން މުޅި ދުނިޔެއަށް ފެންނަގޮތަށް އިއުލާންކޮށްފައި. ބަލާލަބަލަ....." ހަޔާތީ ފޯނު ހުޅުވާލާފައި މިކާލްއަށް އާއިދުގެ އެފްބީ ޕޯސްޓްތައް ދެއްކިއެވެ. "ދެންވެސް މިކާ އޭނަ ދިފާއުކޮށްފައި ބުނޭ ޕާކުކައިރިން އޮޅިގެންނޭ ދިޔައީ. ކުށެއްނެތް މައުސޫމް ކުއްޖެކޭ. އަދި ރޭގައި ޝައުން ވެސް މަރާލީ އެކަހަލަ ގްރޫޕަކުންހެން ވަރަށް ހީވޭ. މިކާއަށް މި ޚަބަރު އެނގޭތަ؟ "\nހަޔާތީ އޭނަގެ ސައިޓް ހުޅުވާލާފައި އެ ޚަބަރު ދެއްކުމުން މިކާލްގެ ދެލޮލުން އެއްވެސް ޝުއޫރެއް ނުފެނުނެވެ. ހުމުގެ ސަބަބުން މަޑު ރަތްކަމެއް މޫނަށް ވެރިވެފައިވުން ފިޔަވާ މޫނަށް އިތުރު ބަދަލެއް އައިސްފައެއްނެތެވެ. ހަޔާތީ ކިތަންމެ ވިސްނުންތެރިކަމާއިއެކު މިކާލްގެ ދެލޮލަށް ބަލަން އިނަސް އެކައްޗެއްވެސް ނޭގުނެވެ. އޭނަ ހީކުރީ މިކާލްގެ ލޮލުން ކޮންމެވެސް ކަމެއް ފެންނާނެކަމުގައެވެ.\n"ޕްލީޒް މިކާ ތެދަށް ބުނެބަލަ. މިކާ ރޭ އުފަލުން ނުނިދިފާ އޮތީ ޝައުން މަރުވީމަތަ؟ "\n"ހަޔާ ވާންވީ ޖާނަސްލިސްޓަކަށް ނޫން. އެފްބީއައި އެޖެންޓަކަށް. މިހާރު އަހަންނަށް ޝައްކުކުރަން ތިފެށީނު......" މިކާލް ކުއްލިއަކަށް ހޭންފެށިއެވެ.\n"މިކާ. ހަމަ އުފަލުން ތިހެނީ..." ހަޔާތީ ރުޅިއަންނަގޮތްވިއެވެ.\n"ދެން އަހަރެން ރޯންވީތަ؟" މިކާލް އެއް ލޯ މަރައިލިއެވެ. އެކަހަލަ އާދަތަކުން ހަޔާތީގެ ހިތުގައި ޝައްކުތައް އުފައްދަން މިކާލް ގަސްތުގައި ކުރާކަމެއް ބާވައެވެ. ނޫނީ ހަގީގަތުގައި މިކާލް ބައިވެރިވެގެން ޝައުން މަރައިލީހެއްޔެވެ. ބިރުންގޮސް ދެއަތުގައި ހީބިހި ހަލުވައިލިއެވެ. އޭނަގެ ބައިވެރިޔާއަކީ އެއްވެސް ގޮތަކަށް ޓެރަރިސްޓުންނޭ އެކިޔާ ލިސްޓަށް އަރާކަހަލަ މީހަކަށް ވެއްޖެއްޔާ އޭނަގެ ދުނިޔެ ފުނޑު ފުނޑުވެދާނެއެވެ.\n"ހަޔާ. ކޮންމެ މީހެއްގެ އަމިއްލަ ވިސްނުމާއި އޮޕީނިއަންތައް ހުންނާނެ އެ ހެޔޮ ދީން ސިޔާސީ އަދި އެހެންކަހަލަ ކަންތައްތަކާއިވެސް ކޮންމެ މީހަކީ ޔުނީކް ސިކުނޑިއެއްގެ ވެރިއެއް. އާއިދު ވިސްނާގޮތެއް އަހަންނަށް ބަދަލެއްނުކުރެވޭނެ. މައިންބަފައިންގެ ވާޖިބެއް ދަރިން ރަގަޅުގޮތުގައި ތަރުބިއްޔަތުކޮށް އެކުއްޖެއްގެ އަގީދާ ވަރުގަދަކޮށް ދީނަށް ލެންބުމަކީ. ދުނިޔަވީ ވަގުތީ އުފަލަށްޓަކާ ދުނިޔޭގެ ނަސީބު އެކަނި ހޯދަދޭން ވިސްނާ މައިންބަފައިން އެތިބީ މަގުއޮޅިފައި. އެމީހުންނަށް ނުވިސްނެނީ. ވީއިރު އާއިދުގެ މައިންބަފައިން އޭނައަށް ދިން ތަރުބިއްޔަތުގެ ސަބަބުން އޭނަ ދީނަށްގޮސް ހުސްވުމާއި އޭނަ ސީރިޔާއަށް ދިޔައީ ކޮން ނިޔަތެއްގައިކަން ދެނެވޮޑިގެންވަނީ މާތް ﷲ. އާއިދުގެ އިންޓެންޝަނެއް އަހަރެމެންނަށް ނޭގޭ......." މިކާލް ބުނެދިނެވެ.\n"ދީނަށް ލޯބިކުރާ ޒުވާނަކަށްވުމަކީ ނަސީބު. އެކަމަކު މައްސަލައަކީ ދާޚިލީ ހަގުރާމައަކަށް ދިޔުމާއި ތިމާގެ އަނބިމީހާއަށް އޮޅުވާލައިގެން މަދީނާއަށޭ ކިޔާފައި ގެންދިޔުން. މެރީކޮށްގެން ހަނީމޫނަށް އެ ގެންދިޔައީ ހަގުރާމައިގެ މައިދާނަށް. ދެޓްސް ޓޫ މަޗްކަން ނޭގޭ. ސަމާއަށް ޖެހޭނެ ހާލެއް އެނގޭތަ. ސީރިޔަސްކޮށްވެސް އާއިދު ބްރެއިން ވޮޝްކޮށްފައި އެހެރީ. ރާއްޖޭގައި އެކަންތަކަށް ހިތްވަރުދޭ މީހުންނާއި ޚަރަދުކުރާ މީހުން. މިކާ. މިއުޅެނީ އެކަމާއި ބެހޭގޮތުން ވަރުގަދަ އާޓިކަލްއެއް ލިޔަން......" ހަޔާތީ މިކާލްއާއި ހަތަރުކަޅި ހަމަކޮށްލިއެވެ.\n"ޑޯންޓް....." މިކާލްއަށް ބުނެވުނެވެ.\n"ކީއްވެ މިކާ....." ހަޔާތީ ދެލޯ ބޮޑުކޮށްލިއެވެ.\n"އައި ހޭވް ޓު ޕްރޭ. ހަޔާވެސް ވުޟޫކޮށްލައިގެން އާދޭ......" މިކާލް އެ ސުވާލަށް ޖަވާބުދޭކަށް ނޫޅެ މައުޟޫ ބަދަލުކޮށްލައިފިއެވެ. އެނދުން ތެދުވާން އުޅުމުން ހަޔާތީ އެހީވާންވެގެންގޮސް ކައިރިވެލިއެވެ.\n"ގާލް ފުލޫ ދުވަސްކޮޅޭ. ދޭތެރެއަކުން ޗުއްޓީއެއް ލިބޭތީ އަންހެންކުދިން ކިހާ ނަސީބު ރަގަޅު............" ހަޔާތީ ފުޅާ ހިނިތުންވުމަކާއިއެކު ބުނެލިއެވެ. މިކާލް ބުމަ އަރުވާލާފައި ޖަވާބެއްދޭން އުޅެފައިވެސް ހީލީއެވެ. ފާޚާނާއަށް ވަދެ ދޮރު ލައްޕާލުމުން ހަޔާތީ އެނބުރި އައިސް އެނދަށް ވެއްޓިގަތެވެ. މިކާލް ބަލިވެ އުޅުނަސް ކިތަންމެ ބޮޑުވޭނެއްގައި އުޅުނަސް އޭނަ ގަވާއިދުން ނަމާދުކުރާކަން އެނގި ހަޔާތީގެ ހިތް ތައުރީފުކުރިއެވެ. އޭނަގެ މިކާލްގެ އެފަދަ ދީންވެރިކަމެއް ހުރެއްޖެއްޔާ ގައިމު މީހުން އަނިޔާވެރިގޮތަކަށް މެރުންފަދަ ބޮޑު ފާފައަކަށް އަރައިނުގަންނާނެ ނޫންހެއްޔެވެ؟\nހަޔާތީ ބަންޑުން އޮވެ ދެފައި ހަލުވާލަ ހަލުވާލާ އޮތްއިރު އެފްބީ ޗެކްކޮށްލެވުނެވެ. އެންމެ ކުރިންވެސް ބެލެނީ ހަމަ އަމްރާން ގެ ޕޭޖެވެ. އިރުއިރުކޮޅާ ރިފްރެޝްކޮށްލެވެއެވެ. ކާޒިމް. ތައިމޫރު އަދި ޝައުން ކިޔާ ތިން މީހުން ޓެގްކޮށްފައި އަމްރާން ހުންނަވަރުން އެއީ ޚާއްސަމީހުން ކަން އެނގުނެވެ. އެއީ ހަޔާތީ ދަންނަ ބަޔެއްނޫނެވެ. އެއްކޮށް ސްކޫލްގައި އުޅުނު ބަޔެއްނޫނެވެ. އަމްރާންގެ އާއިލާ މީހުން ނޫނީ ގާތް އެކުވެރިން ކަމަށް ވެދާނެއެވެ. މިހާރު މުޅިންވެސް ޝައުންގެ ވާހަކަތަކެވެ. ޝައުންގެ އަނިޔާވެރި މަރު އެހެން ހުރިހާ ހެޑްލައިންއެއްގެ ކުރި އަތުލައިފިއެވެ. އަމްރާންގެ މަގުބޫލުކަމާއިމެދު ހިތުގައި ތަފާތު އިހުސާސްތައް އުފެދޭއިރު ހިތުގެ ކަނެއްގައި އަމްރާންގެ ނަން ލިޔެވިފައިވަނީ އޭނައަށްވެސް ސިއްރުންނެވެ. ކިތަންމެ ވަރަކަށް އެ ހަދާންތައް އެއްފަރާތްކޮށްލަން އުޅުނަސް އެކަމެއް ކާމިޔާބެއްނުވެއެވެ. އެހިތުގައި ފޮރިވިފައިވާ މާޒީއަށް އެއްވެސް ބަދަލެއް ނާދެއެވެ. ކިތަންމެ ވަރަށް ދުރުކޮށްލަން އުޅުނަސް ސިއްރުން އަމްރާންގެ ކޮންމެ ހަރަކާތަކަށް ފާރަލެވެނީއެވެ. ނުކުރަން ހުއްޓަސް ހެވެވެ. ކުރިންވެސް އޭނައާއި ބަލާއިރު އަމްރާންއަކީ މޮޅުމީހެކެވެ. ވެލިފުކަކާއި ހުދު ޖަވާހިރަކާއި ދޭތެރޭ ހުންނާނެ ފަރަގު އެދޭތެރޭގައި ހުއްޓެވެ. މިހާރު އަމުދުން މަޝްހޫރު ސިޔާސީ މީހަކަށްވުމުން ކުރިއަށްވުރެންވެސް އެދޭތެރޭގައި އޮތް ފަރަގު ބޮޑުވާނެ ނޫންހެއްޔެވެ. އަމްރާން އޭނަގެ ލޯބީގައި ކޮޅުފައިން ޖެހީ އެތައް މީހުންނެއްގެ ތެރޭގައެވެ.\nދެތިން ދުވަސްފަހުން މިކާލްގެ ހުން ރަގަޅުވެ ތެދުވެ އުޅެވޭވަރުވީއިރު ހަޔާތީގެ ފަރާތުން އަޅާލުމާއި ލޯބި ކިތަންމެވަރަށްވެސް ދިނެވެ. ގަވާއިދުން ބޭހާއި ދިޔާ އެއްޗެހި ދިނުމުގެ އިތުރުން ކެވޭނެހެން ހީވާ އެއްޗެހި ކައްކާފައި ދެއެވެ. ކުރުބާއާއި އޮރެންޖް ޖޫސް މޭވާފަދަ ފަސޭހައިން ކެވޭނެ އެއްޗެހި ގަނެފައި ދިނެވެ. މިކާލްގެ ބޮލާއި ގައިގާ މަސާޖުކޮށްދީ ފެންފޮތިލާން ރޭގަނޑެއް ދުވާލަކަށް ބެލުމެއްނެތި ހަޔާތީ ހޭދަކުރިއެވެ. އެދުވަސްކޮޅު އޭނަ އޮފީހަށް ނުގޮސް ގޭގައި އިނީ ހަމައެކަނި މިކާލްއަށްޓަކައެވެ. ލިބޭ ހުސްވަގުތުގައި އާޓިކަލްތައް ލިޔެފައި ފޮނުވާލަނީ އޭނަގެ ޚިޔާލުތައް މިދުވަސްކޮޅު މުހިއްމުކަން ވިސްނިއެވެ. ހުރިހާ ލިޔުންތަކުން އޭނަ ޝައުން ކޮޅަށް ޖެހިފައިވާ މިންވަރު ސާބިތުކޮށްދިނެވެ. ނާއިންސާފުން މަގުމަތިން މީހުން މެރުމާއި ހަޔާތީ އިންތިހާއަށް ދެކޮޅެވެ. އެކަން އޭނަ ވަނީ ނޫސް ކިޔާހާ ބަޔަކަށް އާޓިކަލް އިން އަންގާފައެވެ.\nމިއަދަކީ ބޮޑު މުޒާހަރާއަކަށް މީހުން ނިކުންނަ ދުވަހެވެ. ހަވީރު ތިނެއް ނުޖަހަނީސް މީހުންތައް މަގަށް އެއްވާންފެށިއެވެ. އެތައް ސަތޭކަ ބަޔަކު ބެނާސްތަކާއި ޝައުންގެ ތަސްވީރުތައް ހިފައިގެން އެ ހިނގާލުމަށް ނުކުމެ ތިއްބެވެ. ޝައުންއަށް އިންސާފު ހޯދަދޭން އެތައްބަޔަކު އެދެމުންދަނީއެވެ. ލީޑަރެއްގެ ހުރިހާ ސިފަތަކެއް ހުރި ޒުވާނަކު އެގޮތަށް މަރާލުމަކީ ސަރުކާރުގެ އަމެއްލަކަމާއިމެދު ގިނަ މީހުން ޝައްކުކުރިއެވެ. މިކާލް ކުޑަދޮރުކައިރީ އެމަންޒަރު ބަލަން ހުއްޓިލައިގެން ހުރިއިރު ހަޔާތީ ތައްޔާރުވަމުން ދިޔައީ އޮފީހަށް ދާށެވެ.\n"ޝޮކިން. ނަމާދަށްވެސް ފަރުވާލެއްނެތި ވާރޭތެރޭގައިވެސް މިއޮތް ވާ ގުރުބާނީއެއް..." މިކާލްގެ އެ ޖުމްލައިން ހަޔާތީގެ ހިތަށް އުދަގޫތަކެއްވިއެވެ. އޭނަގެ މިކާލް މިހާ ރަހުމެއްނެތް މީހަކަށްވީ ކޮންއިރަކުން ހެއްޔެވެ؟ އަނިޔާވެރިކޮށް މަރާލެވުނު ޝައުންއަށް އިންސާފު ނުލިބި އެއްވެސް މީހަކު ހައްޔަރުކުރުމެއްނެތި ދުވަސްތަކެއްވަންޏާ މުޒަހާރާއަށް ނިކުންނާން ޖެހޭނެއެވެ. ސަރުކާރުގެ ސަމާލުކަމަށް އެކަންތައް ގެންނާން ޖެހޭނެއެވެ.\n"މިކާ ޑޯންޓު ބީ ސޯ ހާޓްލެސް."\n"އަހަރެން ދެރައެއް ނުވޭ އޭނަ މަރުވިޔަސް. ވިލް ނޮޓް ފޮގިވް ހިމް....." މިކާލްގެ އެ "ފިނި" ޖުމްލައިން ހަޔާތީ ސިހޭގޮތްވިއެވެ. އެހެން އެބުނީ މިކާލްހެއްޔެވެ؟ ޝައުންއާއި މިކާލް އާއި އޮތީ ކޮން ދެކޮޅުވެރިކަމެއް ހެއްޔެވެ؟\n"ލީވް އިޓް.." މިކާލް ބުނެލިއެވެ.\n"ނޫން މިކާ ޕްލީޒް އެވާހަކަ އެނގެން ބޭނުން. ކީއްވެ މާފުނުކުރާންވީ. ކޮންކަމަކާ. ޝައުން ކޮންކަމެއް ކުރީ........"\n"ދިވެހިންގެ ކަންތައް މާ މައްޗަށް ދަނީ. އެހެން ތަންތާ ރައްޔިތުން މިހާ ސިޔާސީ ވާކަމަށް ނުދެނެހުރިން. އެންމެ ކުޑަކުއްޖާވެސް މިތާ ސިޔާސީކޮށްފައި ތިބެނީ. ސޯޝަލް މީޑިއާގައިވެސް އެމީހުންގެ ފޮޓޯތައް ޖަހައިގެން ފިރިހެންވެރިންވެސް ދެން އުޅޭގޮތަކުން ހިނި އާދޭ. އެމީހަކު ތަބާވާ ސިޔާސީ ލީޑަރެއް އައިޑޮލްއަކަށް ހަދައިގެން ސަޖިދަ ޖަހާ ހިސާބުގައި. ބޮޑުވަރު ދޯ. ދީނަށްވުރެ ގައުމު އިސްކުރީމަ ވާ ގޮތްތައް މިތަނުން ފެންނަނީ........"މިކާލްގެ އަޑުގައި މަލާމާތުގެ އަސަރުވިއެވެ. މިކާލް ހަމަ ރަގަޅަށްވެސް އައިއެސްގެ ފަނާވެދަނިވި ފިކުރުބާވައޭ ހަޔާތީގެ ހިތަށް އަރާ ހާސްވާގޮތްވިއެވެ. އެ އާއިދު ކިޔާ މީހާ މިކާލްގެ ސިކުނޑި ދޮވެލައިގެން އެމީހުންގެ ޖަމާއަތަށް ވެއްދީއެވެ. ނޫނެކެވެ. އެހެނެއްނުވާނެއެވެ. މިކާލް އެހާ މޮޔައެއްނުވާނެއެވެ. އެއަށްވުރެ މާ ވިސްނުންތެރިއެވެ. މިކާލްއަޅާ ކޮންމެފިޔަވަޅަކަށް ފާރަވެރިވާން އޭނަ ޖެހޭނެއެވެ.\n"ތައްޔާރުވެއްޖެތަ މަފިންސް..." މިކާލް ހަޔާތީއާއި ހަތަރުކަޅި ހަމަކޮށްލިއެވެ. ކޮންމެގޮތަކަށް ވާހަކަ ހުއްޓަސް އެމޫނުމަތިން ރުޅިވެރިކަމެއް އަދި ހަރުކަށިކަމެއްނެތެވެ. އެއީ މިކާލްއާއި ބީރައްޓެހި ސިފަތަކެވެ. ބަލައިލިއިރު ތުންފަތުގައި ދާއިމަށް ހުންނަ ފަނޑު ހިނިތުންވުމުގެ އަސަރެވެ. އެހާ އަލި މޫނެކެވެ. އެދެލޮލުން އޯގާތެރިކަމާއެކު ލޯބި ނޫން އެހެން އެއްޗެއް ނުފެނުމުން ހަޔާތީއަށް އަސަރުތަކެއްކުރިއެވެ. ހަޔާތީގެ ބޮޑުކޮށްލެވުނު ދެލޮލަށް ތެތްކަމެއް ވެރިވިއެވެ.\n"ވަން މިނިޓް...." ހަޔާތީ ލާފައި ހުރި ޓޮޕްގެ ބޭރުން އަޅިކުލައިގެ ޖެކެޓެއްލިއެވެ. ރީތިގޮތަކަށް ބުރުގާ އަޅާލާފައިވާއިރު ދެލޮލުގައި އަވިއައިނު ޖެހުމުން ކުރިއަށްވުރެ ސްޓައިލިޝްކަމަށް ދެއްކިއެވެ.\n"ވަރަށް ލޯބި މަގޭ ޕަރީ..." މިކާލް ހަޔާތީގެ ނިތްކުރީގައި ތުންފަތްޖައްސައިލިއެވެ. އެންމެ އަދާއަކުންވެސް ހަޔާތީގެ\nގެއަށް އައިމަގުމަތީގައި ހަޔާތީ އައިސްކްރީމްކާ ހިތްވިއެވެ. ފިނިގަދަ ދުވަހެއް ނަމަވެސް ހަޔާތީއަށް މިހާރު އެންމެ މީރުކޮށް ކާލެވޭ އެއްޗަކީ އައިސްކްރީމެވެ. ބާސްކިން ރޮބިންސްގެ އެކިކުލަ ކުލައިގެ އައިސްކްރީމްތައް ފެނިފައި ނަގަންވީ ކޮންވައްތަރެއްކަމެއް ނޭގި ހުރެފައި ދެމީހުން ދެކުލައިން އައިސްކޯންއަށް އޯޑަރުކުރިއެވެ. ހަޔާތީ އެކަތިކޮޅު ކާލާފައި މިކާލްގެ އަނގައިގާ ލެއްވިއެވެ. މިކާލްގެ އައިސްކޯނުންވެސް އެކަތިކޮޅު ކައިލިއެވެ.\n"އައިސްކްރީމް އެޑިކްޓްއަކަށް ވެއްޖެ.."\n"ނޯ ވޮރީސް ލަވް. ކޮންމެ ދުވަހަކު އައިސްކްރީމެއް ގަނެދޭނަން. މަގޭ މަފިންސް ފޫހިވަންދެން.........." މިކާލް ވައުދުވިއެވެ.\nދެމީހުން އެއްކޮށް ލިފްޓަށް އަރާފައި ހަޔާތީ މިކާލްގެ ގައިގާ ލެނގިލިއެވެ.\n"އިޓްވޯޒް ފަންއޭ މިކާ. ދުވަހަކު ދެން ވަކިނުވައްޗޭ. ތެދަށް ބުނަންޏާ މިކާއާއިނުލާ ދެނެއް ނޫޅެވޭނެ. ޔޫ އާ މައި އަދާ ހާފް. މައި ވަން އެންޑް އޮންލީ. ކިހިނެއް މިކާ ނެތް ދުވަހެއް އިމޭޖިންކުރެވޭނީ. ލަވް ޔޫ މިކާ ބޭބީ ލަވް ޔޫ ލައިކް މިލިއަން ޓައިމްސް.. މައި ޕޫ ބެއާ....މައި ކިންގް........"ހަޔާތީ މިކާލްގެ ދެކޮލުގައި ހިފާ ދަމައިލުމުން މިކާލް ހިނިއައެވެ.\n"ހެހެ. ބޭބީއަށް ހީވަނީ އަހަންނަކީ ކުޑަ ކުއްޖެކޭ ދޯ. ފިރިހެނެއް ކަމަށް ނުދެކޭކަން ޔަގީނެއްނު. ކޮލުގައި ހިފާފައި އަތަށް ދޮނެއް ދީފައި. ކޮން ދުވަހަކުން ބޮޑު މީހަކަށްވާނީ ތަނެއްގެ ސީއީއޯއަކަށް ވީމަވެސް މެޗުއާއެއް ނުވެއެއްނު............"މިކާލް ހާސް މާނަ އެކުލެވޭ ޖުމްލައެއް ބުންޏަސް ހަޔާތީ އަކަށް އެކައްޗެއްވެސް ނުވިސްނުނެވެ. މިކާލް އަމިއްލަ ނަފުސާއިމެދު ވިސްނާލަން މަޖުބޫރުވި ހިދުކޮޅެކެވެ. އޭނައަށްވެސް ހަޔާތިއާއިއެކު ފިރިހެނެއްހެނެއް ނޫޅެވެއެވެ. ލޯބިވެރިންހެން އުޅެންވެސް ޖެހިލުންވެއެވެ. އެދޭތެރޭގައި އޮންނަ ގުޅުމަށް ދޭނެ ނަމެއްވެސް އޭނައަކަށް ނޭގެއެވެ. އެނގޭހާ އެއްޗަކީ އޭނައާއި ހަޔާތީއަށްވެސް އެކަކު އަނެކަކާއި ތޮޅެ ސަކަރާތްޖަހަން އެކީ އުޅެން ހިތްއެދޭކަމެވެ. އެދޭތެރޭގައި އޮންނަ ލޯތްބާއި އަޅާލުން ބަދަލެއްނުވާކަމެވެ. ހަޔާތީވެސް އުޅެނީ ހަމަ ނުލާހިކު ލޯބިންނެވެ. ނަމަވެސް އެދޭތެރޭގައި މިއޮންނަ ގުޅުމަކީ ހަމައެކަނި ގާތް އެކުވެރިއެއްގެ ދޭތެރޭ އޮންނާނެ ގުޅުން ބާވައޭވެސް މިކާލް ހިތަށް އެރިއެވެ.\nގެއަށް ވަނުމާއިއެކު ދެމީހުންނަށްވެސް ސިހުމެއް ލިބުނެވެ. މީޝާއާއި ހިނާ އަދި މުފުތިހާ ސިޓިންރޫމްގެ ސޯފާތަކުގައި ތިބިއިރު އެންމެންގެ މޫނުމަތިން ފެންނަނީ ހާސްކަމެވެ. ކޮންމެވެސް ކަމެއް ސީރިޔަސްވެއްޖެކަން އެނގުނެވެ. މިކާލް ގޮސް ކައިރީގައި އިށީދެ މަންމަ ގެނެސް މޭގައި ޖައްސައިލިއެވެ.\n"އާއިދު އެކުވެރިއަކު ސަލާމަތްކުރަން އުޅެނިކޮށް ވަޒަނެއް އަރައިގެން......... ދަރިފުޅާ. ސަމާއަކަށް ނުވެސް ގުޅޭ. ކިހިނެއް ދެން ހަދާނީ؟ އެކުއްޖާ އުޅޭނެ ހާލެއްވެސް ނޭގޭ. މާތް ﷲ ރަހުމަތް ލައްވާށި. އިރާދަކުރެއްވިއްޔާ ދެރަގޮތެއް ނުވާނެ. ނަމަވެސް ސަމާ މިކޮޅަށް ގެންނަން ދަރިފުޅު ކޮންމެވެސް މަސައްކަތެއްކޮށްބަލަ. ބީރައްޓެހިތަނެއްގައި ކިހިނެއް އެކަނި އުޅޭނީ..މަންމަ އެންމެ އުފާވީ އެހެންމީހުން ފަދައިން ބޮންތައް ގައިގާ ބަދެގެން ގޮސް އަމިއްލައަށް މަރުވާން ނޫޅެ މިކަހަލަ ގޮތަކަށް އާއިދު ދުނިޔެ ދޫކުރީތީ. އެހެން ނޫންނަމަ.............." މުފުތިހާ ރޯންފެށިއެވެ. އާއިދުގެ ފުރާނައަށް ރަހުމަތް ލެއްވުމަށް އެދި ހެޔޮ ދުޢާކުރިއެވެ.\nކޮޓަރިއަށް ވަދެފައި މިކާލް ވާހަކަދެއްކިއިރު އާއިދު މަރުވިއޭ ކިޔުމުގެ ބަދަލުގައި ބޭނުންކުރީ މުޅިންވެސް ޝަހީދުވީކަމުގައެވެ. ހަޔާތީ ބުނީ ސަރުކާރުގެ ކަމައި ބެހޭފަރާތްތަކަށް ގުޅައިގެން ސަމާގެ ވާހަކަދައްކައިގެން ސަމާ ރާއްޖެ ގެނައުމަށެވެ. މިކާލް ނުސީދާކޮށް ސީރިޔާއަށް ދާ ވާހަކަ ބުނުމުން އެރޭވެސް ނިމުނީ ދެމީހުންގެ ހަގުރާމައަކުންނެވެ. ހަޔާތީ ރުޅިގަދަވެފައި މިކާލްއާއި އަރައިރުންވިއެވެ.\nހެނދުނު މިކާލް ހާޑްތަކާއި އެއްޗެހި ގެނެސް ފާރުގައި ހުރި ތަސްވީރެއްގެ ފުރަގަހުގައި ހުރި ސިއްރު ވަތްގަނޑަކަށް ލިއެވެ. އެތަނުގައި ތިޖޫރީއެއް ކަހަލަ ތަނެއް ހުރުމުން ޚުދު ހަޔާތީއަށްވެސް ސިހުމެއްލިބުނެވެ. މިކާލްގެ މިފަދަ ކިތައް ސިއްރުތައް ހުންނާނެބާވައެވެ.\n"ފުލުހުން އައިސް ގެ އެފުށް މިފުށަށް ޖެހިޔަސް މި ތަނެއް ނުފެންނާނެ. ހަޔާ ނުދައްކައްޗޭ އިނގޭ. އަހަންނަށް އެނގޭ އަހަރެންގެ ލޯބި އަހަންނަށް ގެއްލުމެއްވާން ނޭދޭނެކަން. ކީކޭ ބުނަނީ ޕްރިންސެސް.................." މިކާލް ހަޔާތީގެ ދެކޮނޑުގައި ހިފަހައްޓާފައި ބާރުކޮށްލިއެވެ. ކޮންމެވެސް މީހަކު ބެލް އަޅާލި އަޑު އިވުމުން ހަޔާތީ ދެލޯ ބޮޑުކޮށްލިއެވެ.


New Dhivehi Observer | ކާށިދުއާއި ގާފަރު ރައްޔިތުންނަށް ސަލާމާއި އިކްލީލުގެ ވެދުންތަކޭ.\nEnglish\tކާށިދުއާއި ގާފަރު ރައްޔިތުންނަށް ސަލާމާއި އިކްލީލުގެ ވެދުންތަކޭ. 12 އެޕްރިލް 2012 14:55 |0ކޮމެންޓް ދާދި މިދާކަށް ދުވަހު ބޮޑު އިންޖީނުގެ އަށް ލާރިކޮޅެއް ދައްކާލައިފައި، މަޖީދީމަގުން އަންނަނިކޮށް ކުރިމައްޗަށް އަންހެނަކު ހުއްޓިއްޖެއޭ. ހިތަށް އެރިއޭ. މިވާނީ ކޮންމެވެސް މަސާޖްޚާނާއެއްގައި ނޫނީ ގަހުވާ ޚާނާއެއްގައި ރޭގައި ހޭލާ އުޅުނު އަންހެނަކަށްތާއޭ. އެހެންޏާފަހޭ. ލައިގެން ހުރީ އަތްކެނޑި ޓީޝާރޓަކާ ސޯޓް ކޮޅަކާއޭ. ޓީޝާރޓޭ ބުންޏަސް ރަގަޅުވާނީ ހަރުފަ ދުއްޔެކޭ ނޫނީ ސުންނީ އުރައެކޭ ބުނިއްޔާއޭ. ވަނާތަން ހުރީ އަތުން ކަނޑާފައިވާ ތަނުން ނުކުންނާން ކައިރިވެފައޭ. ކަމަނާގެ ކޮންމެ ހަރަކާތަކަށް ހޯހޯގޮވަގޮވައޭ. ކައިރިކޮށްލިތަނާއޭ މި އެނގުނީ. މީ މަސާޖްޚާނާއަކުން ނޫނީ ގަހުވަ ޚާނާއަކުން ނުކުތްމަންޖެއެއް ނޫންތާއޭ. މިއީ ކާށިދޫގައި ފޫކޮޅު ކާއްތަން ފައިވިއްދާފައި އެއުޅޭ ލޮލީގެ އަންހެނުން ޑަޔާނާއޭ. މަހިތަށް މިހާދިސާ މިއައީ މިކަމަނާއަކު މިދާކަށް ރެއަކު ކާށިދުއަށް ގޮސް ދީނޭ، ކިޔައިގެން ދެއްކި ވާހަކައަކުންނޭ. މީހަކުވާ ޙައިރާނެއް ނުވާނެހޭ. ދީނޭ ކިޔައިގެން ވާހަކަދައްކާއިރު މިހިރީ ތިމާގެ ހާލޭ. ދެން އޮތީ ފިރިމީހާގެ ހާލޭ. އެސޮހޮލުގެ ވާހަކަ ރަގަޅުވާނީ ނުދެއްކިއްޔާއޭ. ޅަ އަންހެން ކުދިންނާއެކު އެހެރަ ލޮލީ ބޮއިލާ އަސަރުގަދަ ގޮތަކާއި، ރިސޯރޓްތަކުން ރަލާއި އޫރުމަހާއި އަތުފަތު ނޭޅޭ ވަރަށް މިހެރެ ވިއްކައިގެން ހޯދާ ލާރިއާއި، ހުޅުވާފައި ހުރި ރިސޯރޓްތަކުގައި މަސާޖް ޚާނާތައް ހުޅުވައި އެތަންތަނުން އެހެރަ ހޯދާ ފައިސާތަކާއި ދިވެހި ރައްޔިތުންގެ ކުންފުނި އެމްޓީޑީސީ ޚަރާބު ކޮށްލި ގޮތާއި މިހާރުވެސް ސަރުކާރަށް ދައްކަން ޖެހޭ އެތައް ފައިސާއެއް ނުދައްކާ ބޯހަރުކޮށްގެން މިހުންނަ ގޮތްތާއޭ. މިތާކަށް މީނާ ވަންނަން މިއުޅެނީ މަގާމް ބޭނުންކޮށްގެން މި ފައިސާ ހިލާލާށޭ.\nމި ހުރިހާ ކަމަކަށްވުރެ ބޮޑު ކަމަކަށް އަހަންނަށްވަނީ މި އުޅޭ އަދާލަތު ދީން ހިމާޔަތް ކުރުމަށް ލޮލީއަށް ވޯޓްލާން ގޮވި ގޮވުމޭ. އިދިކީލި މުޙައްމަދު ދީދީ އޭ. ލޮލީއަށް ވޯޓްލުމަކީ ދީން ހިމާޔަތް ކުރުމަކީ މިއީ ދީނީ ކަމެއް ކަމަށް ތިބުނަނީ ދީން ހިމާޔަތް ކުރުމަކީ ރާބޮއި، ޒިނޭކޮށް، މީހުންގެ ހައްގުތަކަށް އަރައިގަތުންހޭ. ނިކަން ވިސްނައިބަލާށޭ. މައުމޫނުގެ ވެރިކަމުގައި ސުނާމީ އެރުމުން އެއީ ކޯފާއޭ ގޮވައިފައި މިހާރު އެއްދުވަހު ނަގޫރޯޅި، އަނެއް ދުވަހު ސުނާމީ އެރީމާ އެއީ ކޯފާއެއް ނޫންހޭ. ރަށްރަށުން ފެން ހުސްވެ ބަނޑަށް ޖެހެނީއޭ. ޕެޓްރޯލުގެ އަގުވެސް އެ އުޅޭ މުޙައްމަދު ނަޝީދު ތިރިކޮށްފައިވަނިކޮށް ތި ބާޣީން އަރާ ދެ ފަހަރު ބޮޑުކޮށްފީމު ނޫންހޭ. ކަޓަރު އަޅާ މީހަކު ޝަހީދު ނުކޮށްލާ ރެއެއް ދޭހޭ. ކޮބައިހޭ. ކުރިން ސިއްހީ ވުޒާރާއަށް ފާޑުކީ ޖަމްޝީދު. ޑެންގޫ ޖެހިގެން ހަމަ ކުދިންވެސް މަރުވަނީތާއޭ. ޖަމްޝީދު ނަކަސްތެޅި ތަނުންނޭ އެކަން އެދިމާވީ. ދެން ތި އުޅެނީ އެ އާސަންދޯކަކާ ހެދި ނޫންހޭ. އެވެސް ކަނޑާށޭ. ކަނޑާފައި ބުނާށޭ. އެއީ ދީން ހިމާޔަތް ކުރަން ކުރަން ކުރި ކަމެކޭ.\nމަވާ ސަލާމޭ. އެކި މީހުންނަށް ﷲ ކޯފާ ލައްވަނީ އެކި ގޮތަށޭ. އެކި މިންވަރަކަށޭ. ދީނީ މީހުންގެ މުނާފިގުކަމާއި ނުލަފާ ކަމާއި އެމީހުން ﷲ ގެ ދީން ވިއްކައިގެން ކައިބޮއި އުޅޭ އުޅުމުގެ ސަބަބުން ﷲ އެންމެންގެ މައްޗަށް ޢާއްމުވެގެންވާ ކޯފާއެއް އަޒާބެއް ނުފޮނުއްވަނީސް މިކަމުން ނަޖާވޭތޯ މަސައްކަތް ކުރަމާހޭ. އަދި ދަންނަވަމޭ. ލޮލީއަށް ވޯޓްލައިފި މީހާ ﷲ ގެ ދީން މުގުރައިފިކަން ކަށަވަރޭ. ކާށިދޫ ރައްޔިތުންނާ ގާފަރު ރައްޔިތުންނޭ. ތިމާ ވޯޓްލާ މީހާއަކީ އިސްލާމްދީން ހިމާޔަތްކުރުމަށް ﷲ ގަންދީ ހުވައެއް ކުރަންޖެހޭ މީހަކަށް ވުމާއެކު، ނުބައި ނުލަފާ މީހަކަށް ވޯޓްލީ މީހާ ދުނިޔެއާ އާޚިރަތުން ﷲ ގެއްލެނިވި ކުރައްވާނެތޭ. މި ދުނިޔެއަކީ އިމްތިޙާނެކޭ. ރަގަޅަށް ހޭއަރާ ބަލަން ތިބޭށޭ. މުދަލާއި ފައިސާއިން ދުނިޔޭގައިވެސް، އަދި އާޚިރަތުގައިވެސް މަންފަޢުއެއް ނުކުރާނެތޭ. ތިމާއަށް ފައިސާ ލިބޭ ގޮތްތަކާމެދު ﷲ އެދުވަހުން ސުވާލު ކުރައްވާނެތޭ. ޒައްރެއްގެ މިންވަރުންވެސް ހެޔޮކަމެއް ކޮށްފިމީހާގެ އެކަން ﷲ ބައްލަވާއިރު ކުނޑިފުކެއްގެ މިންވަރުންވެސް (ލޮލީއަށް ވޯޓް ނުދީ) ސަލާމަތްވެއްޖެ މީހާއަށް ފަލާޙާއި ބާއްޖަވެރިކަން ހުއްޓޭ.\n0 ކިޔުންތެރިންގެ ޚިޔާލު\tކަމަނަ Reply\nApril 12, 2012 at 11:22 am\tސަޅި ލިއުމެއް….\nApril 12, 2012 at 5:32 pm\tއެމްޑީޕީ ގެ އެންމެ ބޮޑު އަމާޒަކަށް މިވަގުތު ވާންވީ ކާށިދޫ ގޮނޑި ކާމިޔާބުކުރެވޭތޯ ބެލުން. ރަގަޅަށް މަސައްކަތް ކުރެވިއްޖެ ނަމަ ކާމިޔާބުކުރެވިދާނެ، އެއީ އެމްޑީޕީއަށް ހެޔޮއެދޭ ގައުމަށް ހެޔޮއެދޭ ގިނަ ބަޔަކު ކާށިދޫ އާއި ގާފަރަށް ގޮސް ތިބެގެން ރަގަޅަށް ރައްޔިތުންނަށް ވިސްނާދޭންވީ. އެމީހުން އަނޑުއަހާނެ، އަދި ވިސްނަންވެސް ވިސްނާނެ، އެކަމަކު އެކަށީގެންވާވަރަށް މަސައްކަތް ކުރަން އެބަ ޖެހޭ. އެމްޑީޕީ އަތަކު ރިޝްވަތަށް ހޭދަކުރާނެ ލާރި އެއްނެތް. އެކަމަކު ގައުމު އަބުރާ ރައްޔަތުންނަށް ހޯދާދެވިއްޖެ ނަމަ އެއީ އަގުނުކުރެވޭ ފަދަ ރިިޝްވަތަކަށް ވާނެ. ސާމު Reply\nApril 12, 2012 at 9:18 pm\tވަރަށްސީރިއަސްކޮށް ވިސްނަންޖެހޭކަމެއްމިއީ. ޖާބިރާމެދު ވަރަށްވިސްނާތީ. އެއީހަމައެއްކަމެއްވެސްކޮށްދެވޭނެމީހެއްނޫން. އަދިއުޅުމެއްވެސްހުރިމީހެއްނޫން. އަދިކީއްކުރަންތޯ އަމިއްލަހާލާއިގެންވެސްނޫޅެވޭމީހެއް. ދަރާވިކިފައިވާމީހެއް.އޭނައަކީކޮންދީނެއްގެމީހެއްކަންވެސް އެގޭނީހަމައޭނާއަށް. ދެން ދެނެވޮޑިގެންވާނީ މާތްﷲ. ވައްޑޭހޮވަންމަސައްކަތްކުރިނަމަ މާރަގަޅުވީސް. ވައްޑޭއަކީވަރަށްބަރާބަރުބޭފުޅެއް.އަހަރެންގެ ރައްޓެއްސެއް. އަދިވައްޑޭއަށްވުރެވެސް ދޮންބިލެތްހޮވުން ބުއްދިވެރި. އެއީ ދާއިމީގޮތެއްގައި ކާށިދޫދާއިރާގެމީހުންނަށް ދެމެހެއްޓެނިވިގޮތެއްގައި ފައިދާކުރާނީ އޭރުން. މިއީކުޅޭކުޅޭކަމެއްނޫން. މިއީތިމާމެންނާއިދަރީންގެމުސްތަގްބަލަށްވިސްނައިގެން ކުރަންޖެހޭކަމެއް. ޖާބިރުބަލާނީ ރައްޔިތުންހައްދާލައިގެން އޭނާގެ އެއޮތްބޮޑުދަރައިއަދާކުރެވޭތޯ. ދިޔާނާއަށްވަރިހަމަވާނެމޮޅަށްދިރިއުޅެއުޅެވެންޏާ. އޭނައަންވަރިހަމަވާނެ ޖާބިރުކޮންމެގޮތަކަށްއުޅުނަސް.އޭނަބޭނުމީ ދުނިޔޭގެލައްޒަތާއިއަރާމު. ދީނޭދީނޭ އެކިޔަނީ ދީނަށްލޯބިކުރާތީނޫންކަންކުޑަކުއްޖަކަށްވެސްއެނގޭނެ. ކާށިދޫދާއިރާގެބޭފުޅުން ވަގުތީއުފަލަށްނުވިސްނާތި. ވިސްނަންވާނީމުސްތަގްބަލަށް. އެހެންވީމާ މިވަގުތުބުއްދިވެރިގޮތަކީ ދޮންބިލެތްއަހްމަދު ހޮވުން. މާތްﷲ ކާށިދޫދާއިރާގެ މެމްބަރުންނަށް ހެޔޮރަހްމަތްލައްވާށި.\nApril 19, 2012 at 11:26 am\tޖާބިރުގެ ކާމިޔާބަކީ ދިޔާނާ. އެއީ ފިލްމުވެސް ކުޅޭ ކުއްޖެއް އެއިން ފިލްމެއް ރިލީޒްވީމާ އެކަނާގެ ހުރިހާ ވަނާތަކެއް އެންމެނަށްވެސް ހަރަކާތާއެކު ފެންނާނެ. ލަހެއްނުވެ އެފަދަ ފިލްމުތައް ފެންނާނެ ސާކުގައި ހުރިއިރު ހުސްވަޤުތު މުޅިންވެސް ކުޅުނީ ފިލްމު. އެކްޓަރކީ މުޅިން ބިދޭސީން. ރާނީ Reply\nApril 29, 2012 at 5:44 am\tރައްރަށުގައި ތިބިމީހުންނައް މި ލިޔުން ފެންނަނީ ފޮޓޯ ކޮޕީ ނަގާފަ ބަހަން


"Thiya Loaybaa Dhurah" mirey premier kurany | Mihaaru\n"ތިޔަ ލޯތްބާ ދުރަށް" ގެ ޕޯސްޓަރެއް: ފިލްމް މިރޭ ޕްރިމިއާ ކުރާނެ.\n"ތިޔަ ލޯތްބާ ދުރަށް" މިރޭ ޕްރިިމިއާ ކުރަނީ\n21 އެޕްރީލް 2018 - 06:39\nއޮލިމްޕަހާ އެކު މިރޭ، ހުޅުމާލޭ ޝްވެކް ސިނަމާގައި ވެސް ފިލްމް ދައްކާނެ އެވެ. ފިލްމްގެ ޓިކެޓް ދެ ސިނަމާ އިން ވެސް މިހާރު އަންނަނީ ވިއްކަމުންނެވެ.\nމިއީ ވާހަކަ ލިޔުންތެރިޔާ މަރިޔަމް (މަރީ) މޫސާގެ އަސަރުގަދަ ލޯބީގެ ވާހަކައަކަށް އޭނާ ގެނެސްދޭ ފުރަތަމަ ޑައިރެކްޝަނެވެ. މަރީގެ ވާހަކައަކަށް އެންމެ ފަހުން ހެދި ފިލްމަކީ 2012 ގައި ރިލީޒްކޮށް ބޮޑު ކާމިޔާބީއެއް ހޯދި ހުސައިން (ކުޑަފޫޅު) މުނައްވަރުގެ "ސަޒާ" އެވެ.\nއެހެންވެ މަރީ ބުނީ އޭނާގެ ވާހަކަތަކަށް ލޯބިކުރާ މީހުންނަށް "ތިޔަ ލޯތްބާ ދުރަށް" އަކީ ވަރަށް ކަމުދާނެ ފިލްމަކަށް ވާނެ ކަމުގެ އުންމީދު ބޮޑު ކަމަށެވެ. އަދި ފިލްމަކީ ރީތި، ފުރިހަމަ ފިލްމަކަށް ހެދުމަށް ވަރަށް މަސައްކަތްކޮށްފައި ހުންނާނެ ކަމަށް، "ސިއްރު" ފަދަ ފިލްމްތައް ގެނެސް ދިން ކުރީގެ ޑައިރެކްޓަރު ހުސައިން އާދިލްގެ އަންހެނުން ބުންޏެވެ.\nސްރީ ލަންކާގައި ޝޫޓްކޮށްފައިވާ މި ފިލްމުގައި ލީޑް ރޯލް ކުޅެފައި ވަނީ އަހުމަދު (އަޒޭ) އަޒްމީލާއި މަލީހާ (މަލް) ވަހީދުގެ އިތުރުން ލަންކާގެ ބަތަލާ އުދޭނީ އެވެ. ފިލްމްގެ އިތުރު ކާސްޓުންގެ ތެރޭގައި އިބްރާހީމް (ޓޮމް) އަމަން އާއި އޭނާގެ މަރިޔަމް ޝަހްޒާ، ސުޖީތާ (ސުޖީ) އަބްދުﷲ އަދި އާރިފާ އިބްރާހީމް ފަދަ ތަރިން ހިމެނެ އެވެ.\n"ތިޔަ ލޯތްބާ ދުރަށް" ގެ އެންމެ ހާއްސަ އެއް ކަމަކީ ކުރީގެ މަޝްހޫރު ލަވަކިޔުންތެރިޔާ އަލީ ރަމީޒް ކުރިން ކިޔާފައިވާ އޮތް ވަރަށް މަގުބޫލު ދެ ލަވައެއް ވެސް ފިލްމްގައި ހިމެނުމެވެ.\n"ތިޔަ ލޯތްބާ ދުރަށް" ގެ ޓީޒާ ޓްރެއިލާ.\nފިލްމް މިރޭ ޕްރިމިއާ ކުރުމަށް ފަހު، ޝްވެކްގައި ދައްކާނީ އެންމެ ޝޯއެކެވެ. އަދި އޮލިމްޕަހުގައި ޝޯތައް ކުރިއަށް ދާނީ 22، 23، 26 އަދި 27 އާ ހަމައަށެވެ. އެކަމަކު ފިލްމަށް ލިބޭ ތަރުހީބަށް ބަލައިފައި ޝޯތައް އިތުރު ކުރާނެ ކަމަށް ޓެކްނޯ މީޑިއާ އިން ބުންޏެވެ.\n"ތިޔަ ލޯތްބާ ދުރަށް" އަކީ މި އަހަރު އަޅުވާ4ވަނަ ފިލްމެވެ. އެންމެ ފަހުން އޮލިމްޕަހުގައި ދެއްކީ ލޯބީގެ ބިރުވެރި ފިލްމް "ރޭވުމުން" އެވެ.\nއިތުރު ލިޔުންތައް ހުޅުމާލެ ދިވެހި ފިލްމް އިންޑަސްޓްރީ އޮލިމްޕަސް ސިނަމާ ޝްވެކް ސިނަމާ


OPEC fund ge ehee gai BML in tourism sinaa athah loan dhookuranee\nއޮޕެކް ފަންޑުގެ އެހީގައި ބީއެމްއެލްއިން ސިނާއަތަށް ލޯނު ދޫކުރަނީ\nއޯޕެކް ފަންޑު ފޯ އިންޓަނޭޝަނަލް ޑިވެލޮޕްމަންޓުން ބޭންކް އޮފް މޯލްޑިވްސްއާ އެކު 10 މިލިއަން ޑޮލަރުގެ ލޯނު އެއްބަސްވުމެއްގައި ސޮއިކޮށްފިއެވެ.\nމި އެހީގެ ދަށުން ކޮވިޑް-19 ގެ ބަލިމަޑުކަމުގެ ސަބަބުން ގެއްލުންވެފައިވާ ފަތުރުވެރިކަމުގެ ސިނާއަތާއި އެ ސިނާއަތާ ގުޅުންހުރި ދާއިރާތަކުގައި ހަރަކާތްތެރިވާ ކުދި އަދި މެދު ފަންތީގެ ވިޔަފާރިތަކަށް ލޯނު ދޫކުރާނެކަމަށް ބީއެމްއެލްއިން މައުލޫމާތު ދެއެވެ.\nބީއެމްއެލްގެ ސީއީއޯ ޓިމް ސޯޔާ ވިދާޅުވީ އެ ފަންޑިން ހަމަޖެހިފައި ވަނީ ކޮވިޑް-19 ގެ ސަބަބުން ފަތުރުވެރިކަމަށާއި ވިޔަފާރީގެ އެކި ދާއިރާތަކަށް ލިބިފައިވާ ގެއްލުމުން އަރައިގަތުމަށް މަސައްކަތްކުރަމުންދާ ދަނޑިވަޅެއްގައި ކަމަށެވެ.\nއޯޕެކް ފަންޑުގެ ޑިރެކްޓަރ ޖެނެރަލް ޑރ. އަބްދުލްހާމިދު އަލްހަލީފާ ވިދާޅުވީ ބަލިމަޑުކަމުން އަރައިގަނެ އިގްތިސާދު އަލުން ކޮޅަށް ޖެހުމަށް ރާއްޖޭން ކުރަމުންދާ މަސައްކަތްތަކަށް އެހީތެރިކަން ފޯރުކޮށްދެވޭ ކަމީ ލިބޭ އުފަލެއް ކަމަށެވެ.\nރީޖަނަލް ޑައިރެކްޓާ ފޯ ފައިނޭންޝަލް އިންސްޓިޓިއުޝަންސް ގްރޫޕް ފޯ އައިއެފްސީ އޭޝިއާ އެންޑް ޕެސިފިކް ރޯޒީ ޚައްނާ ވިދާޅުވީ ޕާޓްނާ އިދާރާތަކާއެކު ދުނިޔޭގެ އެކިކަންކޮޅުތަކަށް ބޭނުންވާ ފައިނޭންސިން ހޯދާއިދިނުމުގައި އައިއެފްސީ އިން އިސް ދައުރެއް އަދާކުރަމުންދާ ކަމަށެވެ.\nބީއެމްއެލް އިން ބުނީ އެ ބޭންކަކީ ފަތުރުވެރިކަމުގެ ސިނާއަތަށް އެންމެ ގިނަ އަދަދަކަށް ލޯނު ދޫކުރާ ބޭންކު ކަމަށާއި އޯޕެކުން ދިން ލޯނާއެކު ފަތުރުވެރިކަމުގެ ދާއިރާ އާއި އެ ދާއިރާ އާއި ގުޅުން ހުރި ސިނާއަތްތަކަށް ބޭނުންވާ ފައިސާ ދޫކުރަމުންދާނެ ކަމަށެވެ.\nމި ހަފްތާގައި ބީއެމްއެލް ހުޅުވާ ގަޑިތައް އާންމުކޮށްފި\nބީއެމްއެލް އިސްލާމިކް ޕާސަނަލް ފައިނޭންސިންއަށް ހެޔޮ ބަދަލުތަކެއް\nހުޅުމާލޭގައި ސިޓީ ބައިކް ޕްރޮޖެކްޓް ހިންގުމަށް އެއްބަސްވުމެއްގައި ސޮއިކޮށްފި


ކަނޑުހުޅޫދޫ މެޖިސްޓްރޭޓްގެ މައްސަލާގައި9ފަރާތަކާއި ސުވާލުކޮށް ބަޔާން ނަގައިފި – Dhen.mv\nކަނޑުހުޅޫދޫ މެޖިސްޓްރޭޓްގެ މައްސަލާގައި9ފަރާތަކާއި ސުވާލުކޮށް ބަޔާން ނަގައިފި\nދެން އެމްވީ January 21, 2020 - 9:24 pm\nގއ. ކަނޑުހުޅުދޫ ކޯޓުގެ އިސް މެޖިސްޓްރޭޓް ހަސަން ދީދީއާ، އެ ކޯޓުގެ މުވައްޒަފުންނަށް ޖިންސީ ގޯނާ ކުރާ ކަމަށް ތުހުމަތު ކުރެވޭ މައްސަލާގައި9ފަރާތަކާއި ސުވާލުކޮށް ބަޔާން ނަގާފައިވާ ކަމަށް ފުލުހުން ބުނެފިއެވެ.\nފުލުހުންގެ ތަރުޖަމާނު އިޒްމިއާ ޒާހިރު ވިދާޅުވީ މި މައްސަލަ ޖުޑީޝަލް ސާވިސް ކޮމިޝަނުގެ ފަރާތުން ފުލުހުންނަށް ހުށަހަޅާފައިވަނީ މިދިޔަ އޮކްޓޫބަރު މަހު ކަމަށެވެ.\nމި މައްސަލަ ހުށަހެޅުމާއި އެކު މައްސަލަ ކޭސް ކުރެވިގެން މައްސަލައިގެ ތަޙްޤީޤު ކުރިއަށްގެންދާ ކަމަށް އިޒްމިއާ ވިދާޅުވިއެވެ.\n"މި މައްސަލައިގެ ތަޙްޤީޤް ގައި މިހާތަނަށް،9ފަރާތަކާއި ސުވާލުކޮށް ބަޔާން ނެގިފައިވޭ. އަދި މި މައްސަލައިގެ ތަޙްޤީޤް ގައި ފާހަގަ ކުރެވިފައިވާ އިތުރު ކަންކަމާއި ގުޅިގެން އިތުރު ފަރާތްތަކައި ސުވާލުކުރުމުގެ މަސައްކަތް މިހާރުދަނީ ކުރެވެމުން" އޭނާ ވިދާޅުވިއެވެ.\nއަދި ތަޙުޤީޤަށް އިތުރު ހެއްކާއި ޤަރީނާ ހޯދުމުގެ މަސައްކަތް ވެސް ކުރިއަށްދާ ކަމަށްވެސް އިޒްމިއާ ވިދާޅުވިއެވެ.\nކަނޑުހުޅުދޫ ކޯޓުގެ އިސް މެޖިސްޓްރޭޓް ހަސަން ދީދީއާ ގުޅޭ ހަތް މައްސަލައެއް ބަލަމުންދާ ކަމަށް ޖޭއެސްސީން ދާދިފަހުން ވަނީ ހާމަކޮށްފައެވެ.\nޖޭއެސްސީން ބުނީ ހަސަން ދީދީއާ ގުޅޭގޮތުން ހުށަހެޅިވާ މައްސަލަތަކުގެ ތަހުގީގުގައި ޖިނާއީ މައްސަލަތަކެއް ފާހަގަވުމުން އެ މައްސަލަތައް މިދިޔަ އަހަރުގެ އޮކްޓޫބަރު މަހުގެ 30 ވަނަ ދުވަހު ފުލުހުންނަށް ވެސް ހުށަހަޅާފައިވާނެ ކަމަށެވެ.\nއަދި އެމައްސަލަ ބަލަން ފެށިކަން މިދިޔަ އަހަރުގެ އޮކްޓޫބަރު މަހުގެ 31 ވަނަ ދުވަހު ފުލުހުން ކޮމިޝަަނަށް އެންގުމާ ގުޅިގެން ވަކި މުއްދަތެއް ނެތް ގޮތަށް ވަޒީފާއަށް ނުނިކުމެ މަޑުކުރުމަށް ހަސަން ދީދީ އަށް އަންގާފައިވާނެ ކަމަށްވެސް ޖޭއެސްސީން ބުނެއެވެ.


Report: Coalition ge bodu Manzarakee koba? – adduLIVE\nJul 04, 2021, 10:54 އަބްދުﷲ ޔާމީން\nދެހާސް ސަތާރަ ވަނަ އަހަރު ތަފާތު ސިޔާސީ ފިކުރުގެ ގިނަ ޕާޓީ އެކުލެވިގެން ކޯލިޝަނެއް އުފައްދަން ޖެހުނީ އޭރުގެ ވެރިކަން ނިމުމަކަށް ގެނައުމަށް ކުރެވުނު މުހިންމު މަސައްކަތުގެ ތެރެއިންނެވެ. ކޯލިޝަން ހަދަން ޖެހުނީ މުޅިން އިދިކޮޅު ފިކުރުތަކެއް އެކުލެވޭ ގޮތުގެ މަތިންނެވެ. އެހެންކަމުން އޭރުވެސް ކުރި އެންމެ މުހިންމު ސުވާލެއްގެ ގޮތުން އޮތީ މި ކޯލިޝަން ދެމިގެންދާނެ މުއްދަތާއި ގުޅޭގޮތުންނެވެ. ކޯލިޝަނެއްގެ ގޮތުގައި އޮންނާނީ ކިހާ ދުވަހެއްވަންދެއްތޯ ކުރެވުނު ސުވާލެވެ. ބޯމަތިވަމުން އަންނަ ރިޔާސީ އިންތިހާބާއެކު, މި ސުވާލު ތަކުރާރު ކުރަންޖެހޭ ހާލަތު މިހާރު މިއޮތީ އަނެއްކާވެސް ކުރިމަތިވެފައެވެ.\nމި ކޯލިޝަނަކީ މިއީ މިހާތަނަށް ހިންގުނު އެންމެ ކާމިޔާބު ކޯލިޝަން ކަމާމެދު އެއްވެސް ޝައްކެއްނެތެވެ. އެކަމާމެދު ސުވާލު އުފައްދާކަށް ބޭނުމެއްނޫނެވެ. އެހެންނަމަވެސް ރިޔާސީ އިންތިހާބެއް ކައިރިވަމުން އަންނައިރު ސިޔާސީ ޕާޓީއެއްނަމަ ސިޔާސީ މަސައްކަތުގައި އިތުރު ހަރުފަތެއް ކުރިއަށް ޖެހުމަށް މަސައްކަތް ކުރާނެއެވެ. ސަރުކާރު ކޯލިޝަންގައި އޮތީ ތަފާތު ފިކުރުގެ ސިޔާސީ ޕާޓީތަކަށް ވުމުން, އިންތިހާބުގައި ވާދަކުރުމުގެ ކޮންމެވެސް ކަހަލަ ވިސްނުމެއް ހުންނާނެކަން ކަށަވަރެވެ.\nޕާޓީތަކުގެ މިސްރާބު ހުރިގޮތް!\nކުރީ ސަރުކާރަށް ގުޑުން ގެނެސް މިހާރުގެ ކޯލިޝަން އުފެއްދުމުގައި އެންމެ އިސްކޮށް މަސައްކަތްކުރެއްވި އެއްފަރާތަކީ ރައީސް މައުމޫންގެ ދަރިކަލުން ދިއްގަރު ދާއިރާގެ ކުރީގެ މެމްބަރު އަހުމަދު ފާރިސް މައުމޫނެވެ. ކުރީގެ ސަރުކާރާއި ދެކޮޅަށް ފާރިސް ނިކުމެ ކުރި މަސައްކަތަކީ އޭރު އިދިކޮޅަށް ލިބުނު ބޮޑު ބާރަކަށް ވެގެންދިޔައެވެ. ފާރިސް އެޕާޓީއަކަށް ނިސްބަތްވާ އެމްއާރްއެމް އިން އަންނަ ރިޔާސީ އިންތިހާބާއި މެދު ގެންގުޅޭ ވިސްނުމެއްގެ ވާހަކައަކީ ދައްކަން އަދި ވަރަށް ދަތިކޮށް އޮތް ވާހަކަ އެކެވެ.\nއެއް ކަމެއްގެ ގޮތުން އެމްއާރްއެމުން އަދި އަންނަނީ އެ ޕާޓީ ރަސްމީކޮށް އުފެއްދުމަށްފަހު ޤާނޫނީގޮތުން ކުރަންޖެހޭ މަސައްކަތްތައް ކުރިއަށް ގެންދަމުންނެވެ. ދެވަނަ ކަމަކަށް ކޯލިޝަން ލީޑަރުންގެ ތެރެއިން ރައީސް ސޯލިހާއި އެންމެ ގާތްގުޅުމެއް ބާއްވަވާ ސަރުކާރުގެ ކަންކަމުގައި އެންމެ ބޮޑަށް ތާއީދުކުރައްވާ ބަސް ވިދާޅުވާތަން ފެންނަނީ ރައީސް މައުމޫންގެ ފަރާތްޕުޅުން ކަމަށްވުމެވެ. ތިން ވަނަ ކަމަކަށް ފާރިސް މައުމޫން ސިޔާސީ ކުރީ ސަފުން ނުފެނި, ސިޔާސީ ކަންކަމުގައި އަދި ސަރުކާރުގެ ކަންކަމުގައި ފާޅުގައި ބަސް ވިދާޅުނުވެ ހަނުހުންނަވާ ހުންނެވުމެވެ.\nމިކަންކަމުގެ ސަބަބުން އެމްއާރްއެމުން އަންނަ ރިޔާސީ އިންތިހާބަށް ގެންގުޅޭ ވިސްނުމެއް, ނުވަތަ ކޯލިޝަންގައި އޮތުމާއި މެދު ގެންގުޅޭ ވިސްނުމެއް އަދި ހާމަކުރަން ދައްޗެވެ. އެހެން ނަމަވެސް އެހެން ޕާޓީތައް ކޯލިޝަނުން ވަކިވާ ހާލަތެއްގައި އެމްއާރްއެމް އެކަނި އެމްޑީޕީއާއެކު ކޯލިޝަންގައި އޮތުމަކީ ވަރަށްވެސް ނާދިރުކަމެކެވެ. ސިޔާސީ ދުރުވިސްނުމެއްގައި, ކޯލިޝަންގައި ދެމިތިބުމަށް ނުވަތަ ކޯލިޝަނުން ނުކުތުމަށް އެމްއާރްއެމުންވެސް އެތެރޭގެ މަޝްވަރާތައް ކޮށް ހިޔާލު ބަދަލުކުރުމުގެ ފުރުސަތު ވަރަށް ބޮޑެވެ.\nކޯލިޝަން ސަރުކާރެއްގައި އެމްޑީޕީން ވެރިކަން ކުރަމުން އަންނައިރު އެމްޑީޕީގެ ސުޕަމެޖޯރިޓީ އޮތް މަޖިލީހުގެ މެމްބަރުންގެ އެންމެ ބޮޑު ކަންބޮޑުވުމަކީ ކޯލިޝަންގައި ސަރުކާރު ހިންގަން އުޅެ އެމްޑީޕީގެ ސިޔާސަތު ތަންފީޒު ކުރުމަށް ހުރަސް އެޅޭ ވާހަކައެވެ. އެމްޑީޕީގެ ސަރުކާރާ އެމްޑީޕީއާ އަދި ޕާޓީގެ މެމްބަރުންނާ މެދު އުފެދިފައިވާ ދުރުކަމުގެ ކަންބޮޑުވުމެވެ.\nމިކަންބޮޑުވުމުގައި ކޯލިޝަންގެ އެހެން ޕާޓީތަކުގެ މިނިސްޓަރުން ވަކިކުރުމަށް ފާޅުގައި އެމްޑީޕީގެ މެމްބަރުން ގޮވާލާފައި އެބަހުއްޓެވެ. އަދި ކޯލިޝަނުން އެމްޑީޕީ ނުކުތުމަށް ގޮވާލާ އެ މެމްބަރުންގެ މެދުގައި އެކަމުގެ މަޝްވަރާތަކެއްވެސް ކުރެވިފައި އެބައޮތެވެ. ޔަގީނަށްވެސް އެނގެން އޮތް ކަމަކީ އެމްޑީޕީގެ ލީޑަރޝިޕްގެ ގިނަ ފަރާތްތަތަކަކުން އަންނަ ރިޔާސީ އިންތިހާބެއްގައި ޕާޓީން ވަކިން ވާދަކުރުމުގެ ވިސްނުން ގެންގުޅެމުން އަންނަކަމެވެ. އަދި ކޯލިޝަނާ މެދު ހިތް ހަމަނުޖެހޭ ކަމެވެ.\nދެން އޮތީ ޖުމްހޫރީ ޕާޓީގެ ވާހަކައެވެ. ރައްޔިތުންގެ މަޖިލީހުގެ އިންތިހާބަށްފަހު ކޮވިޑް-19 ގެ ކަންކަން ކުރިމަތި ވުމާ ހަމައަށް "ކުނޫޒުގެ" ފަޅުކަން ކޮންމެ ރެއަކު ކަހަލަ ގޮތަކަށް ފިލުވަމުން ދިޔައީ ކުރީ ސަރުކާރުގައި އިސްކޮށް ތިބި, އަދި މިހާރު ޖޭޕީގައި ތިބި ބައެއް ފަރާތްތައް ސަރުކާރަށް ނުސީދާކޮށް ފާޑުކިޔާ ބޭއްވި ޖަލްސާތަކުންނެވެ.\nކޯލިޝަންގެ އެހެން ޕާޓީތަކުގެ ވެރިން ސަރުކާރުގެ ކަންކަމުގައި "ސަނާ" ކިޔުމަށްނަމަވެސް ސޯޝަލް މީޑިއާގައި ބަސްބުނެ އުޅުއްވާ މިންވަރަށްވެސް ޖޭޕީގެ ލީޑަރު ޤާސިމްގެ ފަރާތްޕުޅުން އެކަން ނުފެނެއެވެ. ކޮވިޑްގެ ހާލަތު ފެށުނު ފަހުން ޤާސިމްގެ ހިލަމެއް ހަމައެއްވެސް ވަރަކަސް ނުވެޔޭ ބުންޏަސް ދޮގަކަސް ނުވާނެއެވެ. އެހެންނަމަވެސް އޭގެ ކުރިން ޖޭޕީގެ ތެރެއިން ފެނިގެން ދިޔަ ކަންކަމުން އަދި ވާހަކަތައް ހުރިގޮތުން, އަންނަ ރިޔާސީ އިންތިހާބުގައި ޖޭޕީން ވަކިން ވާދަކުރުމުގެ ވިސްނުން ނުގެންގުޅެއޭ ބުނެވޭކަށް ނެތެވެ.\nއަދާލަތު ޕާޓީން ރިޔާސީ އިންތިހާބަށް ވާދަކުރުމުގެ ވިސްނުން ނުގެންގުޅުނު ނަމަވެސް, އަދާލަތަށް ނިސްބަތްވާ ބައެއް އިލްމުވެރިންނާ މެދު ކަންކުރެވެމުން އަންނަ ގޮތާއި ކުރިމަތިވާ ފާޑުކިޔުންތަކުގެ ސަބަބުން ކޯލިޝަންގެ އެހެން ޕާޓީއެއްގެ ފަހަތުން ކޯލިޝަން ދޫކޮށްލުމުގެ ފުރުސަތު ބޮޑެވެ. މީގެ ކުރިންވެސް އަދާލަތު ޕާޓީން ކަންކޮށްފައިއޮތީ މިމަގުންނެވެ.\nރިޔާސީ އިންތިހާބާ ވަގުތު ގާތްވަމުން އަންނައިރު އިންތިހާބުގައި ވާދަކުރުމާމެދު އަދި ކޯލިޝަނަށް ހަދާނެ ގޮތަކާމެދު މިއީ ހުރިހާ ޕާޓީތަކަކުންވެސް މިހާރުންފެށިގެން ވިސްނަންޖެހޭ ކަމެކެވެ. ހާއްސަކޮށް އެމްޑީޕީން ދެވަނަ ދައުރަކަށް ކުރިމަތިލާން ބޭނުންވާކަމުގައިވާނަމަ, އެމްޑީޕީގެ މިހާރުގެ ސަރުކާރާއި, ޕާޓީއާ ދެމެދު އޮތް ނުތަނަވަސްކަމަށް ނިމުމެއް ގެނެސް މުސްތަގުބަލާ މެދު މަޝްވަރާކޮށް އަވަސް ނިންމުންތައް ނިންމަންޖެހެއެވެ. ކޯލިޝަންގެ އެހެން ޕާޓީތައްވެސް އެ ޕާޓީތަކުން ކަންކުރާނެ ގޮތެއް އަދި ކުރިއަށް ދިއުމުގައި އަމަލުކުރާނެ ގޮތަކާމެދު މަޝްވަރާތައް ފަށަންޖެހޭ ވަގުތަކީ މިއީ ކަމަށް ފެނެއެވެ.\nރައީސް މައުމޫން ރައީސް މުހައްމަދު ނަޝީދު ރައީސް ސޯލިހު އަދާލަތު ޕާޓީ އެމްޑީޕީ ފާރިސް މައުމޫން ގާސިމް އިބްރާހިމް ސިޔާސީ ޖުމްހޫރީ ޕާޓީ


Hello secret: Original mobile phonai accessories ah eh vana | Mihaaru\nހެލޯ ސީކްރެޓް ފިހާރައިން މޯބައިލް ފޯނާއި ފޯނަށް ބޭނުންވާ އިތުރު ސާމާނުވެސް ލިބެން ހުރޭ--ފޮޓޯ:ހުސައިން ވަހީދު/މިހާރު\nހެލޯ ސީކްރެޓް: އޮރިޖިނަލް މޯބައިލް ފޯނާއި އެކްސެސަރީޒަށް އެއްވަނަ\n31 ޖެނުއަރީ 2019 - 11:23\nފޯނުނަގާއިރު އެންމެ ފުރަތަމަ ވެސް ބުނެވޭ ބަހަކީ "ހެލޯ" އެވެ. އަދި ކޮންމެ ފޯނުކޯލަކީ ވެސް އޭގެ ޒާތުގައި "ސީކްރެޓް" ނުވަތަ ޒާތީ މުއާމަލާތެކެވެ. މި ދެ ކަންތައް އަސްލަކަށް ބަލައިގެން އުފަންވި ހެލޯ ސީކްރެޓް ބްރޭންޑުން ގެނެސްދޭ ހިދުމަތް ހެހާމެ ފައްކަލެވެ. އޮރިޖިނަލް މޯބައިލް ފޯނާއި މަޝްހޫރު އެތައް ބްރޭންޑެއްގެ އެންމެ ފަހުގެ ސްޓައިލިޝް އެކްސެސަރީޒް އެންމެ ހެޔޮއަގުގައި ފޯރުކޮށްދިނުމަކީ މި ބްރޭންޑުގެ ވައުދެކެވެ.\nމިކަން ހާސިލުކުރުމަށްޓަކައި، ހެލޯ ސީކްރެޓް ހިންގާ މައި ކުންފުނި، މެގަކެޕިޓަލުން ވަނީ ދުނިޔޭގެ މަޝްހޫރު ބްރޭންޑްތަކާއި ބޮޑެތި ހޯލްސޭލަރުންނާ ގުޅިފަ އެވެ. ރާއްޖޭގެ މުއާސަލާތީ ދާއިރާގައި އިސް މަގާމުތައް ފުރާފައިވާ މެގަކެޕިޓަލް ޓީމުގެ އެންމެ ބޮޑު ބޭނުމަކީ ހެލޯ ސީކްރެޓުން ވިއްކާ ކޮންމެ ޕްރޮޑަކްޓަކީ އޮރިޖިނަލް އުފެއްދުމެއްކަން ކަށަވަރު ކުރުމެވެ.\nޗާންދަނީމަގު ސޮނީ ސްޕޯޓްސް އާ ޖެހިގެން ހުންނަ މި ފިހާރައިން އެޕަލް، ސޭމްސަންގް، ވާވޭ އާއި ޒިއޯމީ ފަދަ ބްރޭންޑުތަކުގެ އެންމެ ފަހުގެ އޮރިޖިނަލް ފޯނު ލިބޭނެ އެވެ.\nމި ފިހާރައިން ލިބެން ހުންނަނީ އޮރިޖިނަލް ފޯނު --ފޯޓު:ހުސައިން ވަހީދު/މިހާރު\nހެލޯ ސީކްރެޓުން ވިއްކާ އެކްސެސަރީޒް ބްރޭންޑްތަކަކީ ދުނިޔޭގެ ސަތޭކައަށް ވުރެ ގިނަ ގައުމުގައި މަގުބޫލުކަން ހޯދާފައިވާ ކޮލިޓީ ބްރޭންޑްތަކެކެވެ. އޭގެ ތެރޭގައި އެޕަލް އާއި ސެމްސަންގުގެ އިތުރުުން، މޮބައިލް އެކްސެސަރީޒް އަށް ހާއްސަ ބްރޭންޑްތައް ކަމުގައިވާ ބޭސްޔޫއެސް، އަވޭއީ އަދި ރިމެކްސްގެ އެންމެ ފަހުގެ އުފެއްދުންތައް ހިމެނެއެވެ.\nހެލޯ ސީކްރެޓް ޓީމުގެ އަމާޒަކީ ކަސްޓަމަރުން ބޭނުންވާ ހުރިހާ ހިދުމަތެއް އެއްފުރާޅެއްގެ ދަށުން ފޯރުކޮށްދިނުމެވެ. މިގޮތުން މޯބައިލް ފޯނާއި ޓެބްލެޓް ރިޕެއާ ކުރުމަށް ސާވިސް ސެންޓަރެއް ވެސް ވަނީ ގާއިމު ކޮށްފަ އެވެ. މިއީ ފުރިހަމަ ތަމްރީނު ލިބިފައިވާ ޓީމަކާއި ފޯނު ރިޕެއާކުރަން ބޭނުންވާ ފަހުގެ ޓޫލްސްތަކާ އެކު ގާއިމް ކުރެވިފައިވާ ރިޕެއަ ސެންޓަރެކެވެ.\nހެލޯ ސީކްރެޓް ހިންގާ މެގަކެޕިޓަލްގެ ޑައިރެކްޓަރު ރާޒިޔާ މުހައްމަދު ވިދާޅުވީ އެތަނުން ފޯނު ރިޕެއާކުރަން ބޭނުންކުރާނީ އޮރިޖިނަލް ސްޕެއާސް އެވެ. އަދި ރިޕެއާކުރަން އެޑްވާންސްކޮށް އެއްވެސް ލާރިއެއް ނުނަގާއިރު، ރިޕެއާނުކުރެވޭ ހާލަތުގައި އެއްވެސް ފީއެއް ނުނަގާނެ އެވެ.\nހެލޯ ސީކްރެޓުން ލިބެން ހުންނަ ހެޑްފޯނެއް --ފޮޓޯ:ހުސައިން ވަހީދު/ މިހާރު\n"އަޅުގަނޑުމެން މިފޯރުކޮށްދެނީ ރިސްކް ފްރީ ހިދުމަތެއް."\nހެލޯ ސީކްރެޓްގެ ސޭލްސް މެނޭޖަރު އަބްދުﷲ އުސައިދު ވިދާޅުވީ ކަސްޓަމަރުންގެ ފަރާތުން މިހާތަަނަށް ވަނީ ބޮޑު ތަރުހީބެއް ލިބިފަ އެވެ.\n"އަޅުގަނޑުމެން ހީކުރި ވަރަށްވުރެ ކަސްޓަމަރުންގެ ތަރުހީބު ބޮޑު. އަގު ރަނގަޅުވީމަ، ފިހާރަ ހުޅުވަން ގެނައި ފޯނު ޝިޕްމަންޓް ވަރަށް ފާސްޓް މޫވްކުރިލެއް. އެކްސެސަރީޒް އަށް ވެސް ވަރަށް ޑިމާންޑް ބޮޑު."\nއޭނާ ވިދާޅުވީ، ޒުވާނުންގެ މެދުގައި އެންމެ މަގުބޫލު އެއް އުފެއްދުމަކީ ހެލޯ ސީކްރެޓުން އަލަށް ތައާރަފްކުރި އަސްލު މަލާއި ފަތް ބޭނުންކޮށްގެން ހަދާފައިވާ މޯބައިލް ފޯނު ކަވަރެވެ.\nހެލޯ ސީކްރެޓް ފިހާރަ ހުންނަނީ ޗާންދަނީމަގު ސޮނީ ސްޕޯޓްސް ފިހާރަ ކައިރީގައި --ފޮޓޯ: ހުސައިން ވަހީދު\n"ކަސްޓަމަރުންނަށް ބައެއްފަހަރު ގަބޫލުކުރަން ވެސް ދަތި ކަވަރުގައި އަސްލު މާ ހުންނާތީ. އަންހެންކުދިން ވަރަށް ލައިކްވާ ޕްރޮޑަކްޓްއެ އެއީީ،" އުސައިދު ވިދާޅުވި އެވެ.\nހެލޯ ސީކްރެޓް ބްރޭންޑުން ޔަގީންވާ އެއްކަމެއް އެބައޮތެވެ. ފޯނެއް ނުވަތަ މޯބައިލް އެކްސެސަރީއެއް ގަންނަން ވިސްނާއިރު އެންމެ ފުރަތަމަ ބަލަންޖެހޭ އެއް ފިހާރައަކީ ހަމަ ޔަގީނުން ވެސް ހެލޯ ސީކްރެޓް އެވެ.\nއިތުރު ލިޔުންތައް މޮބައިލް ފޯން މޯބައިލް ނެޓްވޯކް އެޑްވަޓޯރިއަލް


US ge College akun kiyavan libunu kamah bune Ananya dhogu hedhee kamah bunumun varugadha rahdheh dheefi\nއެމެރިކާގައި ކިޔަވަން ލިބުނު ކަމަށް ބުނެ އަނަންޔާ ދޮގު ހެދީ ކަމަށް ބުނުމުން ރައްދުދީފި\nމިދިޔަ މޭ މަހު، ސްޓޫޑަންޓް އޮފް ދަ އިޔާ2އިން ބޮލީވުޑަށް ތައާރަފުވި އަނަންޔާ ޕާންޑޭއަށް ޔޫއެސްގެ މަޝްހޫރު ޔުނިވާސިޓީއެއްގައި ކިޔަވަން ލިބުނު ކަމަށް ބުނެ އޭނާ ހެދީ ދޮގެއް ކަމަށް އަނަންޔާއާއެކު ކިޔެވި ކަމަށް ބުނާ އަންހެން ކުއްޖަކު އިންސްޓަގްރާމުގައި ކޮމެންޓެއް ކުރުމުން އަނަންޔާ ވަރުގަދަ ރައްދެއް ދީފިއެވެ.\nސްޓޫޑަންޓް އޮފް ދަ އިޔާ ދޭއްގެ ޕްރޮމޯޝަން އިވެންޓެއްގެ ތެރެއިން އަނަންޔާ ވަނީ ޖާނަލިޒަމް ކޯހެއް ލިބުނު ނަމަވެސް އެކްޓިންނަށް ފޯކަސް ކުރުމުގެ ގޮތުން އެފުރުސަތު ގަބޫލުނުކޮށް މަޑުޖައްސާލީ ކަމަށް ބުނެފައެވެ. އެހެންވެ އަނަންޔާ ހަދަނީ ދޮގެއް ކަމަށާއި ބޭރުގެ ޔުނިވާސިޓީއެއްގައި ކިޔަވަން އޭނާ ފޯމު ވެސް ހުށަހަޅާފައި ނުވާ ކަމަށް އޭނާގެ ކުލާސް ކުއްޖެއް ކަމަށް ބުނާ މީހަކު ކޮމެންޓު ކުރިއެވެ. އަދި އެހެންވެ އަނަންޔާއަށް ވަނީ ވަރަށް ގިނަ ބައެއްގެ ފާޑުކިޔުންތަކާއި ކުރިމަތިލާން ޖެހިފައެވެ.\nއުމުރުން 20 އަހަރުގެ އަނަންޔާ މިވަނީ އޭނާ ދޮގު ހެދިކަމަށް ބުނާ ފަރާތްތަކަަށް ވަަރުގަދަ ރައްދެއް ދީފައެވެ. އެގޮތުން އިންސްޓަގްރާމަށް އޭނާ ވަނީ ޔޫއެސްސީ އަނެންބާޖް ސްކޫލުން ކޮމިއުކޭޝަން އެންޑް ޖާނަލިޒް ކޯސް އޭނާއަށް ލިބުނު ކަމުގެ ލިޔުންތައް ހިއްސާކޮށްފައެވެ. އަނަންޔާ ބުނީ ކޯސް އޭނާއަށް ލިބުނީ 2018 ވަނަ އަހަރު ކުރީކޮޅު ކަމަށާއި އެކަމަކު އޭރު އޭނާ އުޅުނީ ފިލްމުގެ ޝޫޓިންތަކުގައި އަވަދިނެތި ކަމުން ކިޔެވުން ފަސްކޮށްލީ 2019 ވަނަ އަހަރަށް ކަމަށެވެ. އަދި ދެ ފަހަރެއްގެ މަތިން ކޯސް ފަސްކޮށްފައިވާނެ ކަމަށާއި އެކަމަކު މިވަގުތު ޔުނިވާސިޓީއަކަށް ގޮސް ނުކިޔަވަން ނިންމާފައިވާ ކަމަށް އޭނާ ބުންޏެވެ.\nމުދައްސަރު އަޒީޒް ޑައިރެކްޓުކޮށް މިއަހަރުގެ ފަހުކޮޅު ނެރެން ނިންމާފައިވާ ފިލްމު "ފައްތީ ފަތްނީ އޯރް ވޯ" ގައި މަސައްކަތް ކުރުމުގެ ފުރުސަތު ވެސް އަނަންޔާއަށް ލިބިފައިވާއިރު އެފިލްމުގައި އޭނާ ފެނިގެންދާނީ ކާތިކް އާރިޔާންއާއެކުއެވެ. މިހާރު އޭނާ އުޅެމުން އަންނަނީ އެ ފިލްމުގެ މަސައްކަތުގައެވެ.


Massalaehggai adhabu luikodheveynee riyaasee dhaureh gai 1 faharu kamah hamajassaifi | Mihaaru\nރައީސް އޮފީސް: އެއްފަހަރު ލުއި ލިބިފައިވާ ނަމަ އެ މައްސަލައަކާ ގުޅިގެން އިތުރު ލުޔެއް ދޭން އެދި ހުށަހެޅޭނީ ރިޔާސީ ދައުރު ނިމުމުން --ފޮޓޯ/މިހާރު\nމައްސަލައެއްގައި އަދަބު ލުއިކޮށްދެވޭނީ ރިޔާސީ ދައުރެއްގައި އެއް ފަހަރު ކަމަށް ހަމަޖައްސައިފި\n28 ސެޕްޓެމްބަރ 2017 - 16:325comments\nހުކުމް ތަންފީޒުކުރާ މީހުންނަށް އެއް މައްސަލައެއްގައި ލުއި ދެވޭނީ ރައީސުލް ޖުމްހޫރިއްޔާގެ ރިޔާސީ ދައުރުގެ ތެރޭގައި އެއް ފަހަރު ކަމަށް ހަމަޖައްސައި، ކްލެމެންސީ ބޯޑުގެ ގަވާއިދަށް މިއަދު އިސްލާހު ގެނެސްފި އެވެ.\nކްލެމެންސީ ބޯޑުގެ ގަވާއިދުގައި ކުރިން އޮންނަ ގޮތުން ހުކުމް ތަންފީޒު ކުރަމުންދާ މީހެއްގެ އަދަބު ލުއިކުރުމަށް ހުށަހެޅުމުން ރައީސް ލުއި ދެއްވިޔަސް އަދި ނުދެއްވިޔަސް އޭގެ ހަ މަސް ފަހުން އެ މައްސަލާގައި ލުއި ދިނުމަށް އަލުން އެ މީހަކަށް އިލްތިމާސް ހުށަހެޅިދާނެ އެވެ.\nއެކަމަކު އެ ގަވާއިދަށް ގެނައި އިސްލާހު ބުނާގޮތުން ކުށްވެރިއަކަށް ރައީސް ލުއި ދެއްވައިފި ނަމަ، ރައީސްގެ ރިޔާސީ އެ ދައުރު ނިމުމުގެ ކުރިން އެ މައްސަލައަކާ ގުޅިގެން އިތުރު ލުޔެއް ދޭން އެދި އިލްތިމާސެއް ހުށައެއް ނޭޅޭނެ އެވެ. ނަމަވެސްލުއި ނުދޭން ރައީސް ނިންމަވައިފި ނަމަ، އެ ނިންމުން ނިންމަވާތާ ހަ މަސް ފަހުން އަނެއްކާވެސް އިލްތިމާސް ކުރެވިދާނެ އެވެ.\nމިގޮޮތަށް ހަމަޖެއްސިޔަސް، ރައީސްގެ އިސް ނެންގެވުމުގައި ބައެއް ކުށްތަކަށް އަދަބު ލުއިކޮށް ދިނުމުގެ ފުރުސަތު އޮންނާތީ ރިޔާސީ ދައުރެއްގެ ތެރޭގައި އެއް ފަހަރަށް ވުރެ ގިނަ ފަހަރު ވެސް މީހަކަށް ލުއި ލިބުމުގެ ފުރުސަތު އެބައޮތެވެ. ސަބަބަކީ ކްލެމެންސީ ބޯޑުގެ ގަވާއިދަކީ ހުކުމް ތަންފީޒުކުރާ މީހާގެ ފަރާތުން އަމިއްލައަށް އިލްތިމާސް ހުށަހެޅުމުން ލުއި ދެއްވުމުގައި އަމަލުކުރާ ގަވާއިދަކަށް ވާތީ އެވެ. އެކަމަކު ރައީސްގެ އިސް ނެންގެވުމުގައި އަދަބު ލުއިކޮށް ދެނީ އެކަމަށް ހަދާފައި އޮންނަ ވަކި އުސޫލެއްގެ ދަށުންނެވެ.\nމައާފް ދިނުމާއި އަދަބު ލުއިކޮށް ދިނުމުގެ ގާނޫނުގެ ދަށުން އުފެދިފައި އޮންނަ ކްލެމެންސީ ބޯޑަކީ މައާފް ދިނުމާއި އަދަބު ލުއިކޮށް ދިނުމުގައި ރައީސަށް ލަފާ އަރުވާ ބޯޑެވެ. މައާފް ދިނުމަށް ނުވަތަ އަދަބު ލުއިކޮށް ދޭން އެދި ރައީސަށް އިލްތިމާސް ހުށަހަޅާ ނަމަ ހުށަހަޅަން ޖެހޭނީ އެ ބޯޑަށެވެ. އެކަމަކު އެ ބޯޑުން ދޭ ލަފާތަކަށް އަމަލު ކުރުން ރައީސަށް ގާނޫނީ ގޮތުން ލާޒިމެއް ނުވެ އެވެ.\nއަދަބު ލުއިކޮށް ދިނުމުގެ ގޮތުން، ހުކުމުގެ މުއްދަތު ކުރުކޮށް ދިނުމާއި އެ މީހަކު ތަންފީޒުކުރާ އަދަބު ލުއި ބާވަތަކަށް ބަދަލުކޮށް ދިނުން ފަދަ ބާރު ރައީސަށް ގާނޫނުން ލިބިދެ އެވެ. އެކަމަކު ދައުލަތަށް ދައްކަންޖެހޭ ފައިސާ ދައްކަން ހުކުމްކޮށްފައިވާ ނަމަ އެއީ ރައީސަށް ލުއި ދެވޭ ކަމެއް ނޫނެވެ. އަދި ގަސްދުގައި މީހުން މެރުމުގެ މައްސަލަތަކުގައި މަރަން ހުކުމްކޮށްފައި ތިބޭ މީހުންގެ އަދަބު ވެސް ރައީސަށް ލުއިކޮށެއް ނުދެވެ އެވެ.\nއިތުރު ލިޔުންތައް ރައީސް އޮފީސް ކުށްވެރިން ކްލެމެންސީ ބޯޑް\nއަދަބު ލުއިކުރަން އުސޫލާ ޚިލާފަށް ހުށަހެޅިޔަސް ނުބަލާނެ


Fathuhulla ge story: Hahthahaa\nދޮންސޮރު ގެއަށް އައިސް ވަންގޮތަށް ބޮޑުއަށީގައި އިށީނެވެ. އަހަރެން އިނީ ދިމާއެނދުގައެވެ. ދޮންސޮރު އަހަންނާ ދިމާ ބަލައިލިއެވެ. ފެންކަޅިވެފައިވާ އެ ދެލޮލަށް އަހަންނަށް ވެސް ބަލައިލެވުނެވެ. ދެ ތުންފަތަށް ބާރުކޮށްލަމުންނެވެ.\n"ހައްތަހާވެސް.." ދޮންސޮރުގެ ޖުމުލަ ފުރިހަމަ ނުކޮށް ހުއްޓައިލިއެވެ. އަހަރެންގެ ދެ ލޮލުން ކަރުނަތައް ބަންޑުންވި މަންޒަރު ފެނުނީމައެވެ.\nއޭނާ ދެފައި ވަށްކޮށްލިއެވެ. ދެއަތުގެ އުޅަނބޮށި ފަލަމަސްގަނޑުގައި ވިއްދައިލަމުން ބޮޑުވާ އިނގިއްޔާއި ޝަހާދަތް އިނގިލި ދޭތެރެއަށް ދަތްދޮޅި މަހައިލިއެވެ. އަހަންނާ ދިމާ ނުބަލަން މޫނު އަނބުރައިލިއެވެ. އިރުކޮޅެއް ނުވަނީސް އޭނާ ހިމޭންވިއެވެ. އިނީ ފާޑަކަށް ގެއްލިފައެވެ. ލޮލަށް ގިނަވެފައިވާ ކަރުނަތައް ހުރީ ގަނޑުވެފައެވެ. އޮހިގަންނާން ވެސް ނުކުރިފައެވެ. ދޮންސޮރުގެ ނަޒަރު ހުރީ ފާރުގައި ރޮނގެއް ކުރަހަމުންދާ ކަޅު ހިނީގެ ލަޝްކަރާ ދިމާއަށެވެ. ބަނޑިބަނޑި ލައްވަމުން، ގުދުގުދު ޖައްސަމުން ދުވަމުން ދިޔަ ބައިގަނޑާ ދިމާއަށެވެ. އަހަންނަށް ވެސް ބެލުނީ އެދިމާ އަށެވެ.\nއެއީ ކިހާ ރީތި މިސާލެއް ހެއްޔެވެ؟ ކިހާ ޗާލު މަންޒަރެއް ހެއްޔެވެ؟ އެކުވެރިކަމުގެ ރީތި މިސާލެކެވެ. ލާމަސީ ނަމޫނާ އެކެވެ. ހިތްވަރުގެ ރަމުޒެކެވެ. އެ ސޮރުމެން ދަތުރުކުރަނީ އެއް ދިމާއަކަށެވެ. އެއް މިސްރާބަކަށެވެ. އެކަކު އަނެއްކަކަށް އެހީވަމުންނެވެ. ބައެއް ފަހަރު އެއް ހިނި އަނެއް ހިންޏަށް މޫނާއި މޫނު ޖައްސާލައެވެ. ހީވަނީ ކޮންމެ ވެސް ވާހަކައެއް ބުނެލާހެންނެވެ. ސަލާމްގަލާން ކޮށްލާހެންނެވެ. ހާލު އަހުވާލު އަހައިލާހެންނެވެ. އެކަކު އަނެއްކަށް ހިތްވަރުދޭހެންނެވެ. ދޭތެރެ ދޭތެރެއިން ތަންކޮޅެއް ބޮޑެތި ހިނި ވެސް އެ ރޮނގުން ދަތުރުކުރެއެވެ. އަހަންނަށް ފުންކޮށް ވިސްނައިލެވުނެވެ. ބޮޑެތި ހިނީގެ ހަރަކާތްތަކަށެވެ. އެ ސޮރާއެކު އެހެން ހިނިތައް ހަރަކާތްކުރާ ގޮތަށެވެ.\nދެވަނަ ސިކުންތުގައި ވިސްނެން ފެށީ ދޮންސޮރަށް ވިސްނައިދިނުމަށް މުދިންބޭ މިއަދު ދެއްކި ވާހަކަތަކަށެވެ. މުދީންބެ ވިސްނައިދިން ވިސްނައިދިނުމަށެވެ. ގެއްލިގެން ދިޔަ އަހަރުމެންގެ ލޮލުގެ ފިނިކަމުގެ ބަދަލުގައި އިތުރު ފިނިކަމެއް ހޯދިދާނެ ކަމަށް ދެއްކި ވާހަކަތަކެވެ.\nއިބްރާހިމްކޮއިގެ މައްޗަށް ހިތުގައި އޮތް ލޯބި ބަހައިލާނެ ގޮތެވެ. އަޅައިލާނެ ޔާރެއް އިޔާރެއް ނެތް އެތައް ކުދީންނެއް މުޖުތަމައުގައި ތިބިކަމަށް ބުނެ ވިސްނައިދިން ވިސްނައިދިނުމެވެ. އެކުދިންނަށް އަޅައިލާ ދަރީންނަށް ހެދިއްޖެ ނަމަ އެ ތިބީ ހައްތަހާ ވެސް ދަރީންނޭ ބުނެ ބޮލަށް ލައިދިން ވިސްނުމެވެ. ދޮންސޮރު ބުނާން އެ އުޅުނީ އެވާހަކަކަން އަހަންނަށް ވިސްނުނެވެ. މިހުރިހާ ކަމަކާ އަހަންނަށް ގުޅުވާލެވުނީ ހިނިތައް ކުރަހަމުން ދިޔަ ކަޅު ރޮނގާއެވެ. މުދީންބޭގެ ވާހަކަތަކުގައި ބުރަދަނެއް ހުރި ކަމަށް ވިސްނެން ފެށީ އެހައި ހިސާބުންނެވެ.\nފުން ނޭވާއެއް ދޫކޮށްލެވުނެވެ. ދޮންސޮރުގެ މޫނަށް ބަލައިލެވުނެވެ. އޭރު ވެސް ދޮންސޮރު އިނީ ހުއްޓިފައެވެ. ގަނޑުވެފައެވެ. ދެ ލޯ ހުރީ ފާރުގައެވެ. އެސްފިޔަތައް ހުރީ ހުއްޓިފައެވެ. އަހަންނަށް އެ މަންޒަރު ބަލަން ފަސޭހައެއް ނުވިއެވެ.\n"ދޮންސޮރާ،" އަހަރެން ދޮންސޮރުގެ ފަހަތުގައި ހުއްޓިލަމުން ގޮވައިލީމެވެ. "ދޮންސޮރާ، ދޮންސޮރާ."\nދޮންސޮރު އިން ގޮތަށް އިނީއެވެ. ގުޑިވެސް ނުލައެވެ. ހިރި ވެސް ނުލައެވެ. އަހަރެންގެ އަޑު ނީވުނީ ހެއްޔެވެ؟ ނޫނީ ދޮންސޮރު ޚިޔާލީ ދުނިޔޭގައި ފަތަނީ ހެއްޔެވެ؟ އިބްރާހިމްކޮއިގެ ހަނދާންތަކުން އޭނާގެ ހިތް އުދާސް ކުރުވަނީ ހެއްޔެވެ؟\n"ދޮންސޮރާ، ދޮންސޮރާ." ދޮންސޮރުގެ ކޮނޑުގައި ހިފައި ތަޅުވާލީމެވެ.\nލިބުނީ ހައިރާން ކަމެކެވެ. ދޮންސޮރު އިނީ ހުއްޓިފައެވެ. އޭނާއަށް އެ ހަނދާންތަކުން ނުކުންނަށް ދަތިވަނީ ހެއްޔެވެ؟ އޭނާގެ ކޮނޑުގައި ހިފިކަން ވެސް ނޭނގެނީ ހެއްޔެވެ؟ އަހަރެން ހުއްޓިލީ ދޮންސޮރުގެ ކުރިމަތީގައެވެ. އޭނާގެ މޫނަށް ހަމައަށް ގުދުވެލީމެވެ. ދޮންސޮރުގެ މޫނަށް ބަލައިލީމެވެ. އޭނާގެ ކަޅި ހުރީ ހުއްޓިފައެވެ. އެސް ފިޔަތައް ހުރީ ގަނޑުވެފައެވެ. ހަރަކާތެއް ނެތި މީހާވަނީ ހިމޭންވެފައެވެ.\nއަހަންނަށް ކަމެއް ޝައްކުވިއެވެ. ދޮންސޮރަށް ވެފައި އިން ގޮތް ފެނިފައި ޝައްކުވާން ފެށިއެވެ. ޝަހާދަތް އިނގިލި ހިއްލައިލާ ދޮން ސޮރުގެ ނޭފަތާ ކައިރިކޮށްލީމެވެ. އިރުކޮޅެއް ވަންދެން ނޭފަތާ އިނގިލި ކައިރިކޮށްލައިގެން ހުރީމެވެ. ދޮންސޮރުގެ ހޫނުކަން ވަނީ ކެނޑިފައެވެ. ނޭވާގެ އަޑެއް ބަޑެއް، ހުވާހުގެ އިހުސާސެއް ނުކުރެވުނެވެ.\nހީވީ ފައި ދަށުން ބިންގަނޑު ދެމި ގަތްހެންނެވެ. މުޅި މާހައުލު އަހަރެން ވަށައިގެން ފިއްތާން ފެށިހެންނެވެ. ބޮލުގެ ދެ ފަރާތުން ބަރު އެއްޗެއް ޖައްސާ ކޮށްޕާހެންނެވެ. ބޮލަށް ބަރުޖެހެމުން ޖެހެމުން ދިޔައެވެ. ލޮލަށް ބަރުވަމުން ދިޔަ ކަރުނަތައް ކޯތާފަތް މައްޗަށް އޮހެމުން ދިޔައެވެ.\n"ދޮންސޮރާ." އަހަންނަށް ބާރުބާރަށް ހަޅޭއްލަވާ ގަނެވުނެވެ.\nދޮންސޮރުގެ ގައިގައި ހިފާ ތަޅުވާލެވުނެވެ. ނަމަވެސް ލިބުނީ އިތުރު ހިތްދަތިކަމެކެވެ. ދޮންސޮރުގެ ހުވާހެއް ނެތް ހަށިގަނޑުގެ ބުރަ ޖެހުނީ އަހަރެންގެ އަތަށެވެ. ދޮންސޮރު ބޮޑުއަށިމަތީގައި ބާއްވާލަމުން ދޮންސޮރަށް ގޮވާން ފެށީމެވެ. އޭނާގެ މޭޔާއި މޫނުގައި ދެއަތުން ފިރުމަމުންނެވެ. އަވަސް ހަރަކާތްތަކަކާ އެކުގައެވެ.\nއިރުކޮޅެއް ނުވަނީސް މެދުގެ ތެރެއަށް މީހުން ޖަމާވާން ފެށިއެވެ. ކޮންމެވެސް މީހަކު އަހަރެން ކޮނޑުގައި ހިފައި ނެގިއެވެ. އަހަރެންގެ ދެ ކޮނޑުގައި ދެމީހަކު ހިފިއެވެ. އަހަންނަށް ގަދަ ހަދައިލެވުނެވެ. ދުރަށް ގެންދަން ކުރި މަސައްކަތަށް ދެކޮޅު ހެދުނެވެ. ދޮންސޮރާ ދުރަށްދާން ބޭނުން ނުވާތީއެވެ.\n"ކަދީދާ،" އަހަރެން ބޮލުގައި އޯގާތެރިކަމުގެ އަތަކުން ފިރުމާލިއެވެ. "ކަދީދާ. ކޮންމެ ކަމަކީ ވެސް އިމްތިހާނު. ކެތްތެރިކަން އިސްކުރާންވާނެ."\nގެތެމުން ދިޔަ އޯގާތެރި ބަސްތަކާއެކު ބޮލާއި ބުރަކަށީގައި ތަކުރާރުވަމުން ދިޔައީ ނިޔަނެތިކަމުގެ ފިރުމުންތަކެކެވެ. އަހަންނަށް އިސް އުފުލާލެވުނެވެ. އެއީ މުދީންބޭގެ އަނބި ދޮންދައިތައެވެ. މުދިންބެއެކޭ އެއްގޮތަށް ދޮންދައިތައަކީ ވެސް މީހުންނަށް އަޅައިލާ، ހިތްވަރުދީ އުޅޭ ޙުލްޤުހެޔޮ މީހެކެވެ.\n"ދޮންދައިތާ." އަހަރެންގެ ބަޑިފަޅައިގެން ދިޔައެވެ.\nދޮންދައިތަ ފެނުނުމުންނެވެ. ހެނދުނު ވެސް އަހަރެން ހަމައަކަށް އެޅުނީ ދޮންދައިތަ ހިތްވަރުގެ ބަސްތަކުންނެވެ. އޭނާ ދިން ނަސޭހަތުންނެވެ. އިބްރާހިމް ކޮއިގެ މަރުގެ ޚަބަރާއެކު އަހަންނަށް ލިބުނު މޮޅީގެ އެއް ކަނުގައި ހިފައިގެން ހޭހަން ކޮށްދިނީ ދޮންދައިތައެވެ.\n"ދޮންދައިތާ! ކީއްވެތަ މިހެންމިވީ؟ ކީއްވެތަ އަހަންނަށް މިހެންވާންވީ؟ އަހަރެން ކުޅައީ ކޮން ކުށެއްތަ؟ އަހަންނަށް ހެދުނީ ކޮން ގޯހެއްތަ؟ އަހަރެން ދުނިޔޭގައި ހުއްޓާ އަހަރެންގެ ދުނިޔެ ބެދެންވީ ކީއްވެތަ؟" އަހަންނަށް ޝަކުވާގެ ރާގުގައި ދޮންދައިތައާ ސުވާލު ކުރެވެން ފެށުނެވެ.\nދޮންދައިތަގެ ގައިގައި އޮޅުލަމުން ރޮމުން ގިސްލަމުންނެވެ. ބަދަލުގައި ދޮންދައިތަ އަނގައިން ވެސް ނުބުނެއެވެ. އޭނާ އަހަރެންގެ ބުރަކަށީގައި ފިރުމީއެވެ. ބޮލުން ފެށިގެން ބުރަކަށްޓާހަމައަށް ދިގު ދެމިގެންދާ ގޮތަށެވެ.\n"ހެނދުނު އެގެންދެވީ އަހަރެންގެ ދެ ލޯ ނޭދި އެދުނު އަހަރެންގެ ފުރާނަފަދަ ދަރި، ހަވީރު އެ ގެންދެވީ އަހަރެންގެ ދުނިޔޭގެ ހުރުމުގެ ބާރު، އަހަރެންގެ އަސިސަ. ދެން އަހަންނަށް އޮތީ ކޮން ގޮތެއް؟ އަހަންނަށް މިހާރު މި ދުނިޔެ ބޭކާރުތަނަކަށް ވެއްޖެ. މިތަން ޖަންގައްޔަކަށް ވެއްޖެ." ކިޔޭ ނުކިޔޭއެއް ނޭނގޭ ހާލު ހިތުގެ އުދާސްތައް ބޭރުކުރެވެން ފެށުނެވެ.\nބާރުބާރަށެވެ. ރޮމުން ގިސްލަމުން ހަޅޭއްލަވަމުންނެވެ. އަހަންނަށް ދޮންދައިތައާ ދުރަށް ޖެހިލެވުނެވެ. ދޮންދައިތަގެ މޫނަށް ބަލައިލެވުނެވެ. އެ މޫނު މަތިން ފެނުނީ މަލާމާތުގެ ހިނިތުންވުމެއްހެން ހީވިއެވެ. ވަށައިގެން ތިބި އެންމެންގެ މޫނަށް ބަލައިލެވުނެވެ. އެއީ މުޅީން ވެސް އަވައްޓެރީންނެވެ. އަހަރެންގެ އެކުވެރީންނެވެ. އަހަންނަށް ކަންކަމުގައި އަތްގާތްކޮށްދީ ހެދި މިތުރުންނެވެ. ދެގޮތެއް ނުވެ ތިބި މަދަދުވެރީންނެވެ. ނަމަވެސް، މިއަދު ހިތާމައިގެ މައްޗަށް ހިތާމަތައް އޮހިގަތީމާ އެމީހުން އެތިބީ ކުޅި ބަލާށެވެ. އަހަންނަށް ވިސްނެން ފެށީ އެހެން ގޮތަކަށެވެ. އެމީހުންގެ ހިމޭންކަން މާނަކުރެވެން ފެށީ އެހެން މިސްރާބަކުންނެވެ. އެކަން ކިރުނީ އިދިކީލި ވިސްނުމަކުންނެވެ.\n"ބަލައިބަލަ. ކަލޭމެން އެންމެން މަށަށް މަލާމަތް ކުރަނީތަ؟ ކަލޭމެން އެކަކު ވެސް ބަހެއް ނުބުނެ އަހަންނާ ދިމާއަށް ބަލަން ތި ތިބެނީ ކޮން މޮޅެއް ލިބިގެންތަ؟" އަހަރެން ހަޅޭއްލަވާ ގަތީމެވެ. "ކޮންމެ މީހަކު ވެސް ދެތުންފަތް ކައިރިކޮށްލި ގޮތަށް ބަހެއް ނުކިޔާ ތި ތިބެނީ މަށަށް ލިބުނު ހިތާމައަށް ހިތާއިހިތުން އުފާކުރަންތަ؟"\nވަށައިގެން ތިބި އެންމެންގެ މޫނަށް ބަލައިލަމުން އަހަންނަށް ބުނެލެވުނެވެ. އަހަންނަށް ސިފަވާން ފެށީ އެހެން ދުނިޔެއެކެވެ. އެހެން މަންޒަރެކެވެ. މަންޒަރުތައް ބަދަލުވަމުން ދިޔައީ ހީވެސް ނުކުރާ ކަހަލަ ގޮތަކަށެވެ. ކޮންމެ މީހަކު ވެސް އަހަންނާ ދިމާ ބަލައިފަ ހެމުން ދިޔަހެން ހީވާން ފެށިއެވެ. މަލާމާތުގެ ރާގުގައެވެ. އަނގަމަތީ އަތް އަޅައިގެން ތިބެ އިނގިލި ދިމާކުރަމުންނެވެ. އެމީހުންގެ ހުނުމުގެ އަޑުން މުޅިތަން ގުގުމާހެން ހީވަމުން ދިޔައެވެ. އަހަރެން ގާތަށް ވެސް ހިނި އައެވެ. ބޭނުންވީ އެމީހުންނަށްވުރެ ބާރަށް ހޭށެވެ. އެމީހުންގެ މަޖަލުގައި ބައިވެރިވާށެވެ. އެހެންވެ އަޑުން އަޑުނަގާ ހޭން ފެށީމެވެ. ބަނޑުގައި އަތްއަޅައިގެން އެންމެންނާ ދިމާއަށް އިނގިލި ދިމާކުރަމުންނެވެ. އަހަންނަށް އިވެމުން ދިޔަ ހުނުމުގެ އަޑަށްވުރެ ބާރަށް ހެވޭތޯ އުޅުނީމެވެ.\nކުއްލިއަކަށް އަހަރެން ގައިގައި މީހަކު ހިފަހައްޓާ ބާރުބާރަށް ތަޅުވާލިއެވެ. ފައިން ފެށިގެން ބޮލާހަމައަށް ތަފާތު އިހުސާސްތަކެއް ދުއްވާގަތެވެ. ނާރުތަކަށް ވާންވިއެވެ. ކުރިން އުޅެވުނީ ޚިޔާލީ ދުނިޔެއެއްގައިކަން އިހުސާސްކުރެވުނެވެ. ވަށައިގެން ތިބި އެންމެންގެ މޫނަށް ބަލައިލެވުނެވެ. ކަރުނައިން ތެމިފައިވާ ލޯތަކެކެވެ. ހިތާމައިން ބަރު ޖެހިފައިވާ މޫނުތަކެކެވެ. އަހަންނަށް ލިބުނު ހިތާމަތަކުގެ އެއްކޮޅުގައި އެމީހުން ހިފައި ހިއްލާލި ކަހަލައެވެ.\n"ކަދީދާ، އިހައް ހަމަޖެހިލާ، ފުންކޮށް ނޭވާލާ ހަމަޖެހިބަލަ. ބޭކާރު ޚިޔާލުތައް ނުކޮށް ވިސްނައިލަބަލަ." އަހަންނަށް އިވުނީ ދޮންދައިތަގެ އަޑެވެ.\n"ކޮންމެ މީހަކީ ވެސް މިދުނިޔެއިން ނުކުމެގެން ދާންޖެހޭނެ މީހެއް. އަޖަލަކީ މީހަކަށް އެނގޭ އެއްޗެއް ނޫން. އަޖަލު ހަމަވީމަ އެކަކަށް ވެސް، އެންމެ ސިކުންތަކު ވެސް މަޑެއް ނުކުރެވޭނެ. ޖެހޭނީ ނިކުމެގެންދާން. ބޭނުން ވިޔަސް ނުވިޔަސް. ލޯބިވާ މީހުންނާ، ހޯދި ހުރިހާ އުފަލެއް ދޫކޮށް. އެކި މީހުންނަށް ހުންނާނީ އެކި ގޮތް،" ދޮންދައިތަ އަހަރެންގެ ބުރަކަށީގައި ފިރުމާލިއެވެ. "ދޮންސޮރު ވެސް އެ ދިޔައީ އެ ޤާނޫނުގެ ދަށުން. އެއީ މީހަކު ކުރި ކަމެއް ނޫން. މީހަކަށް ކަމެއް ނުވެގެން ކަމެއް ކޮށް ނުދެވިގެން ވީ ގޮތެއް ވެސް ނޫން."\n"އެކަމަކު ދޮންދައިތާ! ހިތާމައިގެ މައްޗަށް ހިތާމަ އުފުލާކަށް އަހަރެންގެ ނިކަމެތި ހިތަށް ފަސޭހައެއް ނޫނޭ،" އަހަންނަށް ރޮއި ގަނެވުނެވެ. "އަހަންނަށް މިހެން ވާންވީ ކީއްވެތަ؟ މިހެން މި ދިމާވީ ކޮން ކުށެއްގެ ސަބަބުންތަ؟"\n"ކަދީދާ! ހެނދުނު ވެސް މުދިންބެ ވިސްނައިދިން ކަންތައްތައް ހަނދާންކޮށްބަލަ. އެއް ދޮރު ބަންދުވާއިރު އެތައް ހާސް ދޮރެއް ހުޅުވޭނެކަން ހަނދާންކޮށްބަލަ. ކޮންމެ ކަމަކީ ވެސް އެކަލާނގެ ނިންމެވުން. އެއް ވެސް އަޅަކަށް އެ އަޅަކަށް ނުއުފުލޭވަރުގެ ތަކުލީފެއް ނުޖައްސަވާނެ. ކޮންމެ ކަމަކީ ވެސް އިމްތިހާނު. އަހަރުމެންނަށް އޮތީ އެ އިމްތިހާނާ ކުރިމަތިލުން. ކޮންމެ ހިތާމައަކަށްފަހު އުފަލެއް އަންނާނެ. އެއީ ދުނިޔޭގެ ޤާނޫނު. ދުނިޔެ ދައްކާ ކުލަ." ދޮންދައިތަ އަހަންނަށް ވިސްނައިދިނެވެ.\n"އެކަމަކު ކީއްވެތަ؟ ކީއްވެތަ؟ އަހަންނަށް މިހެން މިވީ ކީއްވެތަ؟ އަހަރެންގެ ދަރިފުޅު، އަހަރެންގެ ފިރިމީހާ؟ މި އަހަރެން ކީއްކުރާ މުދާތަކެއް؟ މި ކީއްކުރާ ތަނަވަސްކަމެއް؟ އެމީހުން ނެތް ދުނިޔެއެއްގައި ކީއްކުރާ އެއްޗެއްސެއް؟" ގިސްލަމުން ގިސްލަމުން އަހަންނަށް ބުނެވުނެވެ.\n"މުދަލާއި ތަނަވަސްކަމުގެ ތެރޭގައި ހުރީ ހަމައެކަނި އަހަރުމެންގެ އެއްޗެއް ނޫންކަން ހެނދުނު ވެސް މުދިންބޭ ވިސްނައިދިނެއްނު. މުދަލުގައި ފަގީރުންގެ ހައްޤު ވެސް ހުރިކަން ބުނެދިނެއްނު. ކަދީދާއަށް މިއޮތީ އެކަން މަތިވެފަ. އެ ހައްޤު އަދާކޮށް، ނިކަމެތިންގެ ހިތްތައް ފުރައިލަދީ. ގެއްލިގެން ދިޔަ ދެ މީހުންގެ މައްޗަށް ކަދީދާގެ ހިތުގައި އޮތް ކުލުނާއި އޯގާތެރިކަމުން ނިކަމެތިންގެ ހިތްތައް ފުރައިލަދީ. އެއީ މިއަދު އެ ދެ މީހުންނަށް ޓަކައި ކަދީދާއަށް ކުރެވޭނެ ކަމަކީ. އެއީ ކަދީދާ ދުނިޔޭގައި ހުރެ އަދާކުރާންވީ ޒިންމާއަކީ." ދޮންދައިތަ އަހަރެންގެ ދަތްދޮޅީގައި ހިފައި ހިއްލައިލިއެވެ.\nއަހަންނަށް ބަލައިލެވުނީ ދޮންދައިތަގެ މޫނަށެވެ. އެ މޫނުމަތިން ފެންނަނީ އޯގާތެރިކަމެވެ. ހިތްހެޔޮކަމެވެ. ރޫތައް ގިނަވެ ހަންގަނޑު އެލިފައިވީ ނަމަވެސް އެ މޫނުމަތިން ފެންނަނީ ހިތްވަރެވެ. ހިތްތިރިކަމެވެ. ޢަޒުމެވެ. ދިރިއުޅުމުގެ ލަނޑުދަނޑިތަކެވެ.\n"ދޮންދައިތަ މިބުނިހެން ކަންތައްކުރޭ. ހިތާމައަކީ މީހާގެ ހަލާކެއް. މާޔޫސްކަމަކީ ދިގު އުމުރުގެ ހަތުރެއް. މުއްސަނދިންގެ ޒިންމާއަކީ ނިކަމެތިންނަށް މަދަދުވެރިވުން. އެ ޒިންމާ ނަގައިގެން ކަދީދާގެ މަސްއޫލިއްޔަތު އަދާކުރަން ތެދުވޭ. ހެނދުނު މުދީންބޭ ބުނިހެން އެހެން ހެދިއްޖެ ނަމަ އެތިބީ މުޖުތަމައަށް ޚިދުމަތްކުރާނެ ދަރީން، ހައްތަހާ ވެސް ޚިދުމަތްތެރީން." ދޮންދައިތަގެ ރަސްމީ ރާގުގައި ހިތްވަރު ދިނެވެ.\nއަހަންނަށް ފުން ނޭވާއެއް ދޫކޮށްލެވުނެވެ. ދޮންދައިތަގެ ބަސްތަކާ މެދު ވިސްނައިލެވުނެވެ. ވަށައިގެންވާ މާހައުލަށް ބަލައިލެވުނެވެ. ކޮންމެ މީހަކު ވެސް އަހަންނާ ދިމާ ބަލައިލަމުން ބޯ ހަރަކާތްކޮށްލައެވެ. ހިތްވަރުކުރާށޭ ބުނާ ފަދައަކުންނެވެ. އަހަރުމެން ވެސް މި ތިބީ އެކުގައޭ ބުނާފަދަ ގޮތަކަށެވެ.\n"މި އެންމެން މިތިބީ ކަދީދާއާއެކު، ގެއްލިގެން ދިޔައީ މުހިއްމު ދެމީހުން. އެކަމަކު މި އެންމެންގެ އެހީއާއެކު މުޖުތަމައަށް މުހިއްމު އެތައް ބަޔަކު އުފެއްދިދާނެ. އެކަމުގައި ކަދީދާގެ ދައުރު ކުޑައެއް ނޫން. އަހަރުމެން އެންމެން މިތިބީ ކަދީދާއާއެކު، މިއީ ހައްތަހާ ވެސް މިތުރުން، މަދަރުވެރިން، އެކުވެރީން." ދޮންދައިތަ އަހަރެންގެ ދެއަތް ތިލައިގައި ފިރުމާލިއެވެ.\nއަހަންނަށް ދެތުން ފަތަށް ބާރުކޮށްލެވުނެވެ. މަޑުމަޑުން ބޯ ހަރަކާތްކޮށްލެވުނެވެ. ދޮންދައިތަގެ ބަސްތަކުން ހިތްވަރު އާވިއެވެ. ހިތުގެ ޢަޒުމު އާވިއެވެ. ކުރިއަށް ދިޔުމަށް އާހިތްވަރެއް ލުމަށް ކަނޑައެޅުނެވެ. ދޮންސޮރުގެއަށް ވަދެ ބުނެލި ހަމައެކަނި ލަފުޒާ މެދު އަހަންނަށް ވިސްނާލެވުނެވެ. އޭނާގެ ވިސްނުން ހުރީ ވެސް ދޮންދައިތަގެ ވިސްނުމާ އެއްކީލިކޮށްކަން ވިސްނުނެވެ. އާއެކެވެ. އޯގާތެރި މުޖުތަމައަކަށް ބޭނުންވަނީ އެފަދަ ޚިޔާލުތަކެކެވެ. އެހެން ކަންކަން ކުރެވިއްޖެ ނަމަ މުޖުތަމައުގެ ބާކީވެގެން މިއުޅޭ ކޮންމެ ކުއްޖަކީ ހައްތާ ވެސް ދަރީންނެވެ. ގައުމަށް މަންފާހުރި ޚިދުމަތްތެރީންނެވެ. (ނިމުނީ)\nނޯޓު: މިއީ މަރުހޫމް މުޙައްމަދު ޖަމީލު ލިޔުއްވާފައިވާ 'ހައްތަހާވެސް ދަރީން' މިވާހަކައިން ޚިޔާލު ނަގައިގެން، އެ ވާހަކައިގެ ނިމުން ގެނެސްފައިވާ ހިސާބާ ގުޅުވައިގެން ލިޔެފައިވާ ޚިޔާލީ ވާހަކައެކެވެ.


އދ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ މަޢުލޫމާތު\n2013 ނޮވެންބަރު 16 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ދެވަނަ ބުރުގައި، އދ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަން މިދަންނަވަނީއެވެ.\nމި ފޮށްޓަށް ވޯޓުލާނީ ފެންފުށީ ރައްޔިތުންނާއި ފެންފުށީގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ މާމިގިލީ އަމީނީމަގުން ދެކުނަށް ގޮސް ފަރީދީ މަގުގެ އިރުމަތީ ސަރަޙައްދުގައި ހިމެނޭ ގޭގޭގެ ރަޖިސްޓަރީގައި ވާ މީހުންނެވެ.\nމި ފޮށްޓަށް ވޯޓުލާނީ މާމިގިލީ އަމީނީމަގުގެ އުތުރުން ބޮންތިޖެހިމަގުގެ އިރުމަތީ ސަރަޙައްދުގައި ހިމެނޭ ގޭގޭގެ ރަޖިސްޓަރީގައި ވާ މީހުންނެވެ.\nމި ފޮށްޓަށް ވޯޓުލާނީ ބޮންތިޖެހިމަގުން އުތުރަށް ގޮސް އަމީނީމަގުން އިރަށް ގޮސް ފަރީދީ މަގުގެ ނިމޭ ސަރަޙައްދުގެ ހުޅަނގުގައިވާ ގޭގޭގެ ރަޖިސްޓަރީގައި ވާ ރައްޔިތުންނާއި މާމިގިލީގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ދިއްދޫ ރައްޔިތުންނާއި ދިއްދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ދިގުރަށު ރައްޔިތުންނާއި ދިގުރަށުގައި ދިރިއުޅޭ އެހެނިހެން ރަށްރަށުގެ މީހުންނެވެ.\n(ކުރީގެ އިޖްތިމާޢީ މަރުކަޒު)\nމި ފޮށްޓަށް ވޯޓުލާނީ ދަނގެތީ ރައްޔިތުންނާއި ދަނގެތީގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ މަންދޫ ރައްޔިތުންނާއި މަންދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nއިޖުތިމާޢީ މަރުކަޒު ހުޅަނގު ކޮޅުގައި\nމި ފޮށްޓަށް ވޯޓުލާނީ މަހިބަދޫ ރަށްދެބައިމަގުގެ (ހުރަސްމަގު) ހުޅަނގު ސަރަހައްދުގައިވާ ގޭގޭގެ ރަޖިސްޓަރީގައިވާ މީހުންނެވެ.\nއިޖުތިމާޢީ މަރުކަޒު އިރުމަތީކޮޅުގައި\nމި ފޮށްޓަށް ވޯޓުލާނީ މަހިބަދޫ ރަށްދެބައިމަގުގެ (ހުރަސްމަގު) އިރުމަތީ ސަރަހައްދުގައިވާ ގޭގޭގެ ރަޖިސްޓަރީގައިވާ މީހުންނާއި މަހިބަދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ކުނބުރުދޫ ރައްޔިތުންނާއި ކުނބުރުދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ހަންޏާމީދޫ ރައްޔިތުންނާއި ހަންޏާމީދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nޕަބްލިޝްކުރި ގަޑި: 1722


Kashmir hamalaaahfahu India ge varugadha inzaareh Pakistan ah\nކަޝްމީރު ހަމަލާއަށްފަހު އިންޑިއާގެ ވަރުގަދަ އިންޒާރެއް ޕާކިސްތާނަށް\nކަޝްމީރުގެ އިންޑިއާ ފަޅީގައި އެގައުމުގެ ސިފައިންގެ ބަޔަކު ހަރަކާތްތެރިވަނީ. ފޮޓޯ: ބީބީސީ\nނިއު ދިއްލީ (ފެބްރުއަރީ 16) - އިންޑިއާ އިން ކޮންޓްރޯލް ކުރާ ކަޝްމީރުގައި ބޮމެއް ގޮއްވާލައިގެން އެތަކެއް އިންޑިއާ ސިފައިންނެއް މަރާލުމާއެކު އެކަމު ހަރުކަށި ރައްދު ދޭނެކަމަށް ބުނެ، އިންޑިއާ ސަރުކާރުން ވަރުގަދަ އިންޒާރެއް ދީފި އެވެ.\nއެ ހާދިސާގައި 42 އިންޑިއާ ސިފައިން މަރުވެފައިވާއިރު، ފަހުގެ ތާރީހެއްގައި އިންޑިއާ ސިފައިންނަށް ދިން އެންމެ ނުރައްކާތެރި ހަމަލާގެ ފަހަތުގައިވާ ޖަމާއަތަށް ވާގިދޭކަމަށް ބުނެ އިންޑިއާ ސަރުކާރުން ވަނީ އަވަށްޓެރި ޕާކިސްތާނު "މުޅީން އެކަހެރިކޮށްލާނެ" ކަމުގެ އިންޒާރު ދީފަ އެވެ.\n"މި ޖަރީމާގެ ފުރިހަމަ ރައްދު އަހަރެމެން ދޭނަން،" އިންޑިއާގެ ބޮޑު ވަޒީރު ނަރެންދުރަ މޯދީ އިއްޔެ ވިދާޅުވި އެވެ.\n"އެކަމުގައި ބައިވެރިވި އެންމެންނަށް ހައްގު އަދަބު ދޭނަން، އަހަރެމެން ހަމަނުޖެހުމުގެ ތެރެއަށް ވައްޓާލެވިދާނެކަމަށް ވިސްނުމަކީ ކުށް ހިޔެއް،" މޯދީ ވިދާޅުވި އެވެ.\nއިންޑިއާ ސިފައިން ގޮވައިގެން ދަތުރުކުރި ބަހަކަށް އަމާޒުކޮށްގެން ދިން ހަމަލާގެ ޒިންމާ، ޕާކިސްތާނުގައި ހަރަކާތްތެރިވާ ހަނގުރާމަވެރި ޖަމާއަތެއް ކަމުގައިވާ ޖައިޝޭ މުހައްމަދު ވަނީ ނަގާފަ އެވެ.\nއެ ހަމާލާގައި ބައިވެރިވި ކަމުގެ ތުހުމަތު އިންޑިއާ އިން ކުރާއިރު، ޕާކިސްތާނުން ވަނީ އެކަން ދޮގުކޮށްފަ އެވެ. ނަމަވެސް، އެ ހަމަލާގައި ޕާކިސްތާނު ސަރުކާރުގެ އަތެއްވާކަމުގެ "ސާފު ހެކި" ލިބިފައިވާކަމަށް އިންޑިއާ އިން ވަނީ ބުނެފަ އެވެ.


SunOnline: Mathee fantheege tourism ah enme kamudhaa manzilakee Raajje: Dhiraasaa\nމަތީ ފަންތީގެ ޓޫރިޒަމަށް އެންމެ ކަމުދާ މަންޒިލަކީ ރާއްޖެ: ދިރާސާ\nމާހިލް މުހައްމަދު 03 Jan 2018, 13:07\nރާއްޖޭގެ ރިސޯޓެއްގެ މަލަމަތި---ސަން ފޮޓޯ/ މުހައްމަދު އަފްރާހް\nރާއްޖެއަކީ، ލަގްޒަރީ ފެންވަރުގެ ޓޫރިޒަމަށް އެންމެ ކަމުދާ މަންޒިލުކަމަށް އިޓަލީ ވިލާތުގައި ކުރިޔަށް ގެންދިޔަ މާކެޓް ރީސާޗަކުން ދައްކައިފި އެވެ.\nއިޓަލީގައި ޓޫރިޒަމާއި ދަތުރުފަތުރުގެ ދާއިރާއަށް ޚާއްސަކޮށްގެން މަސައްކަތްކުރާ މާކެޓިންގް އޭޖެންސީ "އައިގޯ ޕެންގެއާ"އިން ކުރިޔަށް ގެންދިޔަ މާކެޓު ރިސާޗު ބިނާކުރީ ލަގްޒަރީ ޓޫރިޒަމްގެ މައްޗަށެވެ. އެ ރިސާޗުގައި، ދުނިޔޭގެ ނުވަ ސަރަހައްދަކުން، ގާތްގަނޑަކަށް 700 ޓްރެވަލް އޭޖެންސީއާއި އޮޕަރޭޓަރުން ބައިވެރިވެފައިވެ އެވެ.\nއައިގޯ ޕެންގެއާ އިން ބުނި ގޮތުގައި، ދުނިޔޭގައި ލަގްޒަރީ ޓޫރިޒަމަށް އެންމެ މަގުބޫލު މަންޒިލުގެ ގޮތުގައި ފާހަގަވީ ދިވެހިރާއްޖެ އެވެ. އަދި ސާވޭގައި ބައިވެރިވި ފަރާތްތަކުން އެންމެ ގިނައިން ދައްކާފައި ވަނީ ދިވެހިރާއްޖޭގެ ވާހަކަ ކަމަށް ވެސް ބުނެފައިވެ އެވެ.\nރާއްޖެއަށް ފަހު ދެން އެންމެ މަގުބޫލު މަންޒިލުތަކުގެ ގޮތުގައި ފާހަގަވެގެން ދިޔައީ އިރު ދެކުނު އޭޝިއާ، އެމެރިކާ، ކެރީބިއަން ސަރަހައްދު، އަދި ދެކުނު އެފްރިކާ އެވެ.\nއެ މާކެޓު ރިސާޗުގައި އިތުރަށް ފާހަގަވި ގޮތުގައި، ބިއުޓީ ޓްރީޓްމެންޓް ހެދުމަށް އިސްކަންދޭ މީހުން އެންމެ ގިނައިން ދަތުރުކުރަނީ ބްރެޒިލް، ފްރާންސް، އިޓަލީ، އިނގިރޭސިވިލާތް އަދި އެމެރިކާއަށެވެ.\nސްކެންޑެނޭވިއާ، ޖަރުމަނު، ނެދަލެންޑްސް އަދި ބްރެޒިލްއަށް ދަތުރުކުރާ ފަތުރުވެރިންގެ މެދުގައި ޝޮޕިންގްއަކީ މާ މަގުބޫލު ކަމަކަށް ނުވި ނަމަވެސް، އެމެރިކާ، އިނގިރޭސި ވިލާތް އަދި ސްޕެއިނަށް ދާ ފަތުރުވެރިންނަށް އެއީ ވަރަށް މުހިންމު ކަމެއް ކަމުގައި ވެސް މާކެޓު ރިސާޗުން ދެއްކި އެވެ.\nރާއްޖެއަށް ދަތުރުކުރާ ފަތުރުވެރިންގެ އަދަދު ދަނީ އަހަރުން އަހަރަށް އިތުރުވަމުންނެވެ. ނިމިދިޔަ އަހަރު ރާއްޖެ އައި ފަތުރުވެރިންގެ އަދަދަކީ 1.3 މިލިޔަނެވެ. އެއީ 2016 ވަނަ އަހަރާ އަޅާ ބަލާއިރު ހަތް ޕަސަންޓުގެ ކުރިއެރުމެކެވެ.


Kingsbury gai bomb govvaali iru2dhivessaku thibi! | Mihaaru\nކޮލަމްބޯގައި ހުންނަ ފަސް ތަރީގެ ކިންގްސްބަރީ ހޮޓެލް: މިތަނުގައި ގޮއްވާލި އިރު ދެ ދިވެހިން އެތަނުގައި ތިބި.\nކިންގްސްބަރީގައި ބޮން ގޮއްވާލި އިރު ދެ ދިވެއްސަކު ތިބި!\n21 އެޕްރީލް 2019 - 13:02 32 comments\n"ނިދާފައި ތިއްބައި ހެނދުނު ވަރަށް ބާރަށް ދޮރުގައި ޓަކި ޖެހީ. ދޮރުހުޅުވީމަ ބުނީ ވަރަށް ނުރައްކާތެރި ގޮތަކަށް ގޭސް ލީކުވާތީއޭ މި އުޅެނީ. އަވަހަށް ހޮޓަލުން ނުކުންނާށޭ. ދެން ޕާސްޕޯޓު ނަގައިގެން ނުކުތް އިރު ސިޑިން ސަފަކަށް މީހުން ފައިބަނީ."\nމިއީ، ސްރީ ލަންކާގައި މިއަދު ދިން ބޮމުގެ ހަމަލާތަކުގައި، ކިންގްސްބަރީ ހޮޓަލުގައި ބޮން ގޮއްވާލި އިރު އެތަނުގައި ތިބި ދިވެހި ދެ ފިރިހެނުންގެ ތެރެއިން އެކަކު އޭނާގެ ތަޖުރިބާ ސިފަކޮށްދިން ގޮތެވެ. ނިދާފައި ތިއްބައި ކުއްލި ގޮތަކަށް ނެރެގެން ހޮޓަލާ މާ ދުރަށް ގެންދިޔަ އިރު ވެސް އެތަނުގައި ނުރައްކާތެރި ހަމަލައެއް ދީ ބަޔަކު ޒަހަމްވެގެން އުޅޭ ކަމެއް އެ މީހުންނަކަށް ނޭނގެ އެވެ.\nލަންކާގައި ސަލާމަތީ ވަރުގަދަ ފިޔަވަޅުތަކެއް އަޅާފައިވާ ރައިސް މައިތުރިޕާލާ ސިރިސޭނާގެ ސެކްރެޓަރިއެޓާ މާ ދުރުނޫން ހިސާބެއްގައި ހުންނަ ފަސް ތަރީގެ ކިންގްސްބަރީ ހޮޓަލުގެ ތިރީގައި، ހެނދުނު ބާރު ގޮވުމެއް ގޮވި އަޑެއް ވެސް އެ މީހުންނަކަށް ނީވެ އެވެ. ހޮޓަލުން ނުކުތުމަށް މަގު ދައްކައިދިން މީހުން ވެސް އެ ކަހަލަ އެއްވެސް ވާހަކައެއް އެ މީހުން ގާތު ނުބުނެ އެވެ.\n"ހޮޓަލުން ނެރުނީމަ، ރައްޓެއްސެއްގެ ގެއަށް ދާން ވެހިކަލަށް އަރައި އިންދައި އެނގުނީ ބޮމެއް ގޮއްވާލި ކަން. އެ ވަގުތު ވަރަށް ބިރުގަތް،" ނަން ހާމަނުކުރަން ޝަރުތުކޮށް އޭނާ "މިހާރަ"ށް ކިޔައިދިނެވެ.\n"ތަންކޮޅަކަށް ދުއްވާލި ތަނުން ފެނުނު، ޒަހަމްވެފައި ތިބި މީހުން ގެންދާތަން. ލޭ ފައިބާތީ، ބައެއް މީހުންގެ ގައިގައި ހުރީ ބެޓްޝީޓް އޮޅާފައި. ސައިރަން އަޅާފައި މުޅި ސަރަހައްދުގައި ވެހިކަލްތައް ދުއްވި އޭރު."\nޒަހަމްވި މީހުންނަށް ލޭ ދޭން ލަންކާގެ އާންމުން ހޮސްޕިޓަލެއްގައި ކިއޫ ހަދާފައި\nމިދިޔަ ހުކުރު ދުވަހު އެ ދެ މީހުން ލަންކާ އަށް ދިޔައީ ވިޔަފާރި ދަތުރަކަށެވެ. އެ މީހުން ތިބީ، ކިންގްސްބަރީގެ ހަ ވަނަ ފްލޯގަ އެވެ. މިއަދު ފުރަން ހަމަޖެހިފައި އޮތުމުންނާ އެކު ރޭ ދަންވަރު ހޭލައި އުޅުމަށް ފަހު ނިދީ ވެސް ހެނދުރު6ޖެހިފަހުން ކަމަށް އޭނާ ބުންޏެވެ.\n"ކިރިޔާ ސަލާމަތްވީ، ޕާސްޕޯޓު އެކަނި ހިފައިގެން ހޮޓަލުން ނުކުތީ. ލަގެޖެއް ވެސް ނުލިބުނު."\nހަމަލާއާ ގުޅިގެން ލަންކާގެ ސަލާމަތީ ކަންކަން ވަރުގަދަކޮށްފައިވާތީ ޗެކިންގެ ހަތަރު ގަޑިއިރު ކުރިން އެއާޕޯޓަށް ދާން ވެސް ވަނީ އިލްތިމާސްކޮށްފަ އެވެ.\nލަންކާގެ ކްރިސްޓިއަނުން އީސްޓަ ސަންޑޭ ފާހަގަކުރަމުން ދަނިކޮށް ތިން ފައްޅިއެއްގަ އާއި ކޮލަމްބޯގެ މަޝްހޫރު ޝަންގްރިއްލާ، ސިނަމަން ގްރޭންޑް އަދި ކިންގްސްބަރީގައި ބޮންތަކެއް ގޮއްވާލައިގެން ދިން ހަމަލާތަކުގައި މަރުވި މީހުންގެ އަދަދު ވަނީ 160 އަށް އަރައިފަ އެވެ. މި ހަމަލާގައި އެއްވެސް ދިވެއްސަކަށް އަނިޔާވި ކަމުގެ މައުލޫމާތެއް އަދި ނުލިބޭ ކަމަށް ލަންކާގައި ހުންނަ ރާއްޖޭގެ އެމްބަސީން ބުންޏެވެ.\nއިތުރު ލިޔުންތައް ސްރީ ލަންކާ ބޮމުގެ ހަމަލާ ޓެރަރިޒަމް ރާއްޖެ-ލަންކާ ލަންކާގައި ބޮން ގޮއްވި މައްސަލަ


Vote foshi kaireegai masakkaiy kuran jeheythee Marcelo ah2vana leg gellidhaane - One Online\nމާސެލޯ ވަނީ ފުރަތަމަ ލެގުގައި ރެއާލްގެ ކެޕްޓަން ބޭންޑް އަޅާފައި --- ފޮޓޯ/ ގެޓީ\nވޯޓު ފޮށި ކައިރީގައި މަސައްކަތް ކުރަން ޖެހޭތީ މާސެލޯއަށް ދެވަނަ ލެގު ގެއްލިދާނެ\nސްޕެއިންގެ އާންމު އިންތިހާބުގައި ވޯޓު ފޮށި ކައިރީގައި ހަރާކްތެރިވާން ޖެހޭތީ ރެއާލް މެޑްރިޑް ޑިފެންޑަރު މާސެލޯއަށް ޗެމްޕިއަންސް ލީގު ސެމީ ފައިނަލްގެ ދެވަނަ ލެގު ގެއްލިދާނެ ކަމަށް ރެއާލްއިން ބުނެފިއެވެ.\nއާންމު އިންތިހާބުގައި މެޑްރިޑްގައި ވޯޓުލުން އޮންނަނީ މޭ ހަތަރެއްވާ އަންގާރަ ދުވަހުއެވެ. ރެއާލްއިން ޗެލްސީއާ ދެކޮޅަށް ސެމީ ފައިނަލުގައި ކުޅުނު ފުރަތަމަ ލެގު 1-1 އިން އެއްވަރުވެފައި އޮތް އިރު، ޗެލްސީ ދަނޑުގައި ކުޅޭ މެޗު އޮންނާނީ އަންގާރު ދުވަހުއެވެ.\nސްޕެއިންގެ އާންމު ގަވާއިދު ބުނާގޮތުން އެގައުމުގެ ކޮންމެ ރައްޔިތަކުވެސް، އިލެކްޓޯރިއަލް މަރުކަޒުން ނިންމައިފިނަމަ ވޯޓުލާ ސަރަހައްދުތަކުގައި ހަރަކާތްތެރިވާން ޖެހޭނެއެވެ. އެ ދުވަހަށް 65 ޔޫރޯ ކޮންމެ ރައްޔިތަކަށްވެސް ސަރުކާރުން ދޭ ގޮތަށް އެކަން އޮންނަ އިރު، މީހުން ނަގަނީ ވަކި ތަރުތީބެއް ނެތިއެވެ. 2011 ވަނަ އަހަރުން ފެށިގެން މާސެލޯ ސްޕެއިންގެ ރަށްވެއްސެއްގެ ގޮތުގައި އެގައުމުގައި ދިރިއުޅެމުން އަންނަ އިރު، އޭނާއަށް އެ އެންގުމަށް އަމަލުކުރަން މަޖުބޫރުވާނެއެވެ.\nމާސެލޯއަށް ދެވަނަ ލެގު ކުޅުމަށް އިނގިރޭސިވިލާތަށް ދެވޭނެ އެއްވެސް ގޮތެއް އޮތްތޯ ބެލުމަށް ރެއާލްއިން ވަނީ އިންތިހާބު ކަންކަމާބެހޭ ފަރާތްތަކަށް ހާއްސަ ރިކުއެސްޓެއް ކޮށްފައެވެ. ސްޕެއިންގެ ނޫހެއް ކަމަށް އެލް މުންޑޯއިން ބުނެފައިވާ ގޮތުން މާސެލޯ ފޮނުވަން އިދާރާތަކުން އެއްބަސްވެފައެއް ނުވެއެވެ.\nމީގެ ކުރިންވެސް ސްޕެއިން ކުޅުންތެރިއަކަށް މެޗެއް އޮތް ދުވަހަކު އިންތިހާބު ކަންކަމުގައި މަސައްކަތް ކުރަން ޖެހި، އެފަދަ މައްސަލައެއް ވަނީ އިދާރާތަކަށް ހުށަހަޅައިފައެވެ. ލެވަންޓޭގެ ގޯލްކީޕަރަކަށް 2019 ވަނަ އަހަރު ކުޅުނު އައިޓޯ ފެނާންޑޭޒް ބިލްބާއޯއާ ދެކޮޅަށް ކުޅެން އޮތް މެޗަށް، އިންތިހާބު ޑިއުޓީއާ ހެދި އޭނާއަށް ނުދެވެން އޮތުމުން ލެވަންޓޭއިން ވަނީ އެ މައްސަލަ ކޮމިޓީއަށް ހުށަހަޅައިފައެވެ. އެފަހަރު އިންތިހާބީ ކޮމިޓީން ވަނީ ފެނާންޑޭޒްއަށް ކުޅުމަށް ފުރުސަތު ދީފައެވެ.\nގުޅޭ ޓެގު ރެއާލް މެޑްރިޑް ޔޫއެފާ ޗެމްޕިއަންސް ލީގު\nޔޫރަޕުގެ "ކިންގް" ރެއާލް ކަޓުވާލައި، ނުވަ އަހަރަށްފަހު ޗެލްސީ ފައިނަލަށް\nއަވޭ ގޯލަކާއެކު ރެއާލްއާ އެއްވަރުކޮށް، ޗެލްސީ ގަދަކޮށް\nހަޒާޑް އެނބުރި އައި ނަމަވެސް ލީގު ރޭހުގައި ރެއާލްއަށް މާޔޫސްކަން\nސުޕަ ލީގު އަދި މަރެއް ނުވޭ، އޮތީ ސްޓޭންޑް ބައިގައި: ޕެރޭޒް\nޔޫއެފާގެ އިންޒާރުތައް ޕެރޭޒްއަށް ވީ ޖޯކަކަށް


Ithuru5ice-plant gaaimkurumah beynunva faisa hoadhaifin: Minister\nފިޝަރީޒް މިނިސްޓަރު ޒަހާ ވަހީދު-- ފޮޓޯ: ރައްޔިތުންގެ މަޖިލިސް\nއިތުރު5އައިސްޕްލާންޓް ގާއިމްކުރުމަށް ބޭނުންވާ ފައިސާ ހޯދައިފިން: މިނިސްޓަރު\n28 ޖުލައި 2020 - 19:11:07\nމިހާރުވެސް ދެ ރަށެއްގައި އައިސް ޕްލާންޓް ގާއިމް ކުރުމުގެ މަސައްކަތް ކުރަމުންދާ ކަމަށާއި އިތުރު ފަސް ރަށެއްގައި އައިސް ޕްލާންޓް ގާއިމްކުރުމަށް ބޭނުންވާ ފައިސާ ހޯދާފައިވާ ކަމަށް ފިޝަރީޒް މިނިސްޓަރު، ޒަހާ ވަހީދު ވިދާޅުވެއްޖެ އެވެ.\nމިނިސްޓަރު ޒަހާ ވިދާޅުވީ، ދެ ރަށެއްގައި 25 ޓަނުގެ އައިސްޕްލާންޓް ގާއިމް ކުރުމަށް ކޮންޓްރެކްޓަރުންނާއި މިހާރު ހަވާލުކުރެވިފައި ވާކަމަށެވެ.\nއެގޮތުން ކ. ގާފަރާއި ރ.މަޑުއްވަރީގައި ތަރައްގީ ކުރާ މި އައިސްޕްލާންޓް ތަކަކީ އިންޑިއާ ސަރުކާރުގެ ހިލޭ އެހީގެ ދަށުން ގާއިމްކުރާ އައިސްޕްލާންޓުތަކެކެވެ. މި މަސައްކަތް ހަވާލުކޮށްފައި ވަނީ ވީ.އޭ.އެމް އެންޑް ކޯ ޕްރައިވެޓް ލިމިޓެޑާއެވެ.\nމިނިސްޓަރު ވިދާޅުވީ މި އަހަރު ހަތް ރަށެއްގައު އައިސްޕްލާންޓް ގާއިމްކުރުމުގެ މަސައްކަތް ކުރުމަށް ނިންމާފައިވާއިރު، އޭގެ ތެރެއިން ފަސް ރަށެއްގައި އައިސްޕްލާންޓް ގާއިމްކުރާނީ ސައުދީ ފަންޑުގެ އެހީގައި ކަމަށެވެ. މި ފަސް ރަށުގެ ލިސްޓު ފިޝަރީޒް މިނިސްޓްރީން އަދި ހާމަކޮށްފައި ނުވި ނަމަވެސް އޭގެތެރޭގައި ގއ. ގެމަނަފުށި، ހއ.ދިއްދޫ ހިމެނޭ ކަމަށް އެމިނިސްޓްރީން ކޮމިޓީގައި ދެއްކި ވާހަކަތަކުގައި ވަނީ ބުނެފައެވެ.\nމި އައިސް ޕްލާންޓުތަކާއި އެކު މަސްވެރިންނަށް ބޭނުންވާ އައިސް ހޯދުމުގައި މިވަގުތު ހުރި ދަތިތަކަށް ހައްލެއް ލިބޭނެކަމަށް ފިޝަރީޒް މިނިސްޓްރީން ދެކެއެވެ.\nތެލާއި އައިސް އަދި އެހެނިހެން ތަކެތި ހޯދުމަށްޓަކައި މާދުރަށް ދުއްވާން ނުޖެހޭނެ އިންތިޒާމެއް ތައާރަފްކޮށް، ރާއްޖޭގެ މުޅި އިގްތިސާދީ ސަރަހައްދު ބޭނުން ކުރެވޭނޭ މަގު ދިވެހި މަސްވެރީންނަށް ފަހިކޮށްދިނުމަކީ މި ސަރުކާރުގެ މެނިފެސްޓޯގައި ހިމެނޭ ކަމެކެވެ.\nމަސްވެރިކަން މިނިސްޓަރު ޒަހާފިޝަރީޒްފިޝަރީޒް މިނިސްޓްރީ\nމަޖިލީހުން މަސްވެރިންގެ ހައްގުގައި ބިލް ފާސްކުރިޔަސް ނަތީޖާއެއް ނުފެނޭ: ނިހާދު\nދޫނި ރޯގާއިން ރައްކާތެރިވުމަށް ގިނަ ގައުމުތަކަކުން ދޫނި އެތެރެކުރުން މަނާކޮށްފި